Datasets:

alayaran

/

bodo-news-headline

like 0

इटानगर , 28 सेप्तेम्बर : अरुणाचल प्रदेशनि गिबि मन्थ्रि पेमा खान्डुआ शनिबारखालि आइजो फुटबलार बाला देबीनि गुबुन हादतयाव गेलेहैनो थियारि जानायखौ गाहाम हामलायथि जासिहरदों । मख'नो गोनांदि , भारत हादतनिफ्राय मणिपुरनि आइजो फुटबल गेलेगिरि बाला देबीआ स्कटलेन्ड हादतयाव बोसोरफ्रोमबो खुंजाबोनाय आइजो प्रिमियार लीगयाव स्कटलेन्डनि क्लाब रेन्जार्स एफसिजों गेलेनो गोरोबथा जाबाय । अदेबानि बाला देबीआ गुबुन हादतनि क्लाबजों आरो गुबुन हादतनि आइजो प्रिमियार लीगयाव गेलेहैनो हानाय गिबि आइजो फुटबलार जानो हादों । मणिपुरनि 29 बोसोर बैसोनि आइजो गेलेगिरि बाला देबीआ स्कटलेन्डनि आइजो प्रिमियार लीगआव जारिमिनारि फुटबल गेलेहैनो थियारि जानायनि सायाव अरुणाचल प्रदेशनि गिबि मन्थ्रि पेमा खान्डुआ टुइटारनि गेजेरजों गेलेगिरिनिसिम गाहाम हामलायथि जासिहरनानै बिनि बे बादायलायनायाव साबसिनै आरो गोख्रों गेलेनो हागोनखौ मिजिंथिदों । सुलुंनि बायदिब्ला फैगौ 18 अक्टबरनिफ्राय स्कटलेन्डनि आइजो प्रिमियार लीगनि गेलेनाया जागायजेनगोन । मख'जाथावदि , थांनाय बोसोराव भारतनि गोख्रों आइजो फुटबलार बाला देबीआ स्कटलेन्डनि रेन्जार्स एफसिजों बोसोरसेनि थाखाय गेलेनो गोरोबथा जादोंमोन । देबीजों लोगोसे स्कटलेन्डनि क्लाबआव सा 14 गोदान गेलेगिरिफोराबो गेलेनो गोरोबथा जादों । मिथिनाय बायदिब्ला भारतनि बाला देबीआ बे क्लाबआव 10 नम्बर जार्सि गान्नानै गेलेगोन ।

भारतनि गिबि आइजो फुटबलार बाला देबीआ स्कटलेन्डनि आइजो प्रिमियार लीगयाव गेलेगोन

कक्राझार , 29 सेप्तेम्बरःगिख्रंथाव कभिड - 19 नि साग्लोबनायनि जाहोनाव दिन्दांनानै दं बिटिसिनि बिसायख'थिया । थांनाय 4 एप्रिलआव खुंजानो गोनांमोनब्लाबो नाथाय थासारिखौ नोजोर होनानै फावसायनाय जादों बिटिसिनि बिसायखथिखौ । एरैहाय बिपिएफ दैनेन्नाय बिटिसि खुंथाय समा जोबनायनि उनाव 28 एप्रिलनिफ्राय बिटिसिआव सोलिगासिनो दं राइज्यो बेंगिरिनि खुंथाय । बेराफार्से बिटिसि बिसायख'थिखौ खुंनायनि थाखाय फिन अक्ट फोसावफिननानै आरो दिनबाव खालामबाय थानायनि थाखाय बिटिसि नाङैनो खुद्रिखांनाय थासारिया दासान्दि सोलिगासिनो दं । बबेखानि बिटिसि हालामनि गासै राजखान्थि आरो राजखान्थि नङै हान्जा लोगोसे गुबुन गुबुन हारिनि आफाद गौथुमफोराबो बिसायख'थिखौ थाबैनो खुनांगौनि दाबि दैखांबाय थादों । बिपिएफ , अखिल हिन्दीभाषि बिकाश परिषद , दुलाराय आसाम माइन'रिटि फरायसा आफादखौ लाफानानै गुबुन गुबुन आफाद गौथुमफोरा बिसायख'थिखौ थाबैन खुनांगौनि दाबिजों खुद्रिखांबाय थादों सरकारि खाथियाव । समबारखालि बिटिसिनि दरब्रैबो जिल्लायाव बिपिएफ राजखान्थि हान्जाया हान्जा सुरनाय आरो सोमावसारनाय दिन्थिफुंनानै बिसायख'थिखौ थाबैनो खुंनो दाबि खालामनायजों लोगोसे गावबा गाव जिल्लानि जिल्ला बेंगिरि आरो महकुमा बेंगिरिनि गेजेरजों राइज्योनि बिसायख'थि आयग आरो गिबि मन्थ्रिनिसिम गोसोखां बिलाइ दैथायहरो । बिब्दिनो अखिल हिन्दीभाषि बिकाश परिषदआ अक्टबर दाननि गेजेरावनो बिसायख'थिखौ खुनांगौनि दाबिजों कक्राझार जिल्ला बेंगिरिनि जोहै बिसायख'थि आयग आरो गिबि मन्थ्रिनिसिम गोसोखां बिलाइ दैथायहरदों । बेबादिनो गुबुन गुबुन हारिनि गोबां आफाद गौथुमफोराबो बिटिसि बिसायख'थिखौ खुंनो थाखाय दाबि खालामबाय थानायखौ नुनो मोन्दों ।

अक्टबर दाननि गेजेराव बिटिसिनि बिसायखथिखौ नो राजखान्थि हान्जा , गुबुन गुबुन आफाद गौथुमफोरनि दाबि

गोदान दिल्ली , 28 सेप्तेम्बरःकिसमिसखौ बयबो जानो मोजां मोनो । आंगुरखौ फोरान्ना बानायनाय किसमिसआवबो आंगुर गोथांनि गासैबो गुनफोरखौ मोनो जाय देहा सोलेरनि थाखाय मुलाम्फा गोनां । जर'खायै गोजां बोथोरआव किसमिसखौ जानांगौ । बेयाव आबुं बिबांनि आयरन आरो फाइबार मोनो । गिलाससे दैयाव 8.12 सो किसमिसखौ मोनायाव सोमना दोन्ना फुंआव किसमिसखौ मोजाङै सेबना बे दैखौ उदै खालियाव लोनांगौ नङाब्ला किसमिसखौबो जानो हागोन जुदि दैखौ लोंनो मोजां मोनाब्ला । किसमिसनि गुनफोरखौ फारियै सावरायनाय जाबाय - 1 . किसमिसआव मिथिंगायारि सिनि थाखायो । बेखौ डायबिटिस गोनां सुबुंफोराबो जानो हायो । 2 . आथिखालनि करना इनफेक्सन सन्देरनायनिफ्राय रैखाथि मोन्नायनि मोनसे राहायानो जादों देहा - सोलेराव इम्युनिटिखौ गोख्रों लाखिनाय । इम्युनिटिखौ बांहोनायाव किसमिसआ खम बेसेनावनो मोन्नो हानाय गुन गोनां जाग्रा मुवा । बेखौ जानायनि हुदा खालामोब्ला बेक्टिरियेल एबा भाइरेल इनफेक्सन थामहिनबा सन्देरग्रा बेरामफोरनिफ्राय रैखाथियै थानो हायो । 3 . किसमिसआव केम्पिन्स थायो , जाय थैयाव मोन्नाय पलिफेनलिक एन्टी अक्सिडेन्ट । बेजों देहायाव केन्सारनि जिबख्रिया बारायनो हाया आरो जोंनि देहाया बे गिख्रंथाव बेरामनिफ्राय रैखाथियै थायो । 4 . किसमिसआ देहानि लिभारनि माखासे साबजायै एबा बिष गोनां मुवाखौ बाइजोआव दिहुन्नायाव मदत होयो । सानफ्रामबो किसमिस सोमनाय दैखौ लोंनायनि हुदा खालामोब्ला लिभारआ मोजाङै थायो । 5 . किसमिसआव आइरननि अनगायै भिटामिन बि कमप्लेक्सबो गोबां बिबांनि थायो जाय गोजा थै जिबख्रि दानायाव मदत होयो । किसमिसखौ नेमखान्थि बादियै जानायनि हुदा खालामोब्ला देहायाव थैआ बाङाइ जाया लोगोसे बेजों एनिमियानि जेंनायाबो जानगार जायो । 6 . बेयाव थोजासे बिबांनि फाइबारबो थायो , जाय उदैखौ साफा लाखियो आरो दोगोन बिखान्थिखौ गाहामै लाखियो । लोगोसे बेजों खिनायनि माखासे गोजाम जेंनाफोराबो जानगार जायो । मख'नो गोनांदि , बेफोर राहाफोरखौ आजावनायनि सिगां डाक्टारफोरनि सुबुरुन लानाया गाहाम ।

देहा - बिगुरनि थाखाय किसमिसआ गुन गोनां

कक्राझार , 29 सेप्तेम्बरःकक्राझार सरकारि फरायसालिमानि इसिङारि मानदान्दा सामलायग्रा बिफान ( आइकिउएसि ) आरो कक्राझार फरायसालिमानि फरायसा आफादनि जुथाय बान्जायनायाव कक्राझार सहरनि सान्जा - खोलाथिं 7 कि : मिः सो गोजानाव थानाय बान्दोगुरि गामियाव सोलिफु गिख्रंथाव कभिड - 19 नि बागै राइजो - राजाफोरनि गेजेराव सांग्रांथि लाबोनो थाखाय 27 सेप्तेम्बर रबिबारखालि मोनसे सांग्रांथि मेल खंनाय जायो । भास्कर नार्जारिनि मासि सामलायनायाव दैदेन्नाय बे सांग्रांथि मेलाव कक्राझार सरकारि फरायसालिमानि फोरोंगिरिफोरा बाहागो लानानै कभिड - 19 नि सायाव आरो बेनि सांग्रांथिनि बागै बिबुंथि लाखियो । लोगोसे बे सांग्रांथि मेलाव करना बेराम , बेनि गाग्लोबनायनिफ्राय गावखौ माबोरै रैखाथि होनो हायो , बेराम जायोब्ला मा फाहामथायारि राहा लानांगौ बेनि सायावबो राइजो - राजाफोरनो गुवारै आरो गेबेङै मिथिहोयो । लोगोसे माक्स गान्नाय , सेनिटाइजार बाहायनाय आरो गले - गले आखाइ सुनायनि सायावबो राइजो - राजाफोरनो फोरमायथिना होयो । बे मेलाव बान्दोगुरि गामिनि गावबुराजों लोगोसे गामिनि राइजो - राजाफोर , थाराइबारि आरो खाथि - खाला गामिनि गोबां राइजो - राजाफोराबो बाहागो लादोंमोन । बे मेलाव बाहागो लाफैनाय राइजो - राजाफोरनो बान्जाय आफादा माक्स आरो सांग्रांथियारि फोसाव बिलाइबो रान्नाय जायो होन्नानै कक्राझार सरकारि फरायसालिमा आइकिउएसिनि क - अर्डिनेटर अन्जालि बसुमतारिआ गांसे रादाब बिबुंसारनि गेजेरजों मिथिहोहरदों ।

कक्राझार सरकारि फरायसालिमानि बान्जायनायाव करना भाइरासनि सायाव सांग्रांथि मेल

गोदान दिल्ली , 29 सेप्तेम्बर : फावखुंगुर सुशान्त सिं राजपुत थैनाय जाथायखौ एम्सनि टीमआ नायबिजिरनायनि रिपर्टखौ सिबिआइनो गथायबाय । रिपर्टनि बायदिब्ला आद्रा थानाय 20 जौखोन्दोखौ नायबिजिरनायनि उनाव एम्सनि टीमआ बे रोखा फिथायाव सौहैदोंदि , सुशान्तनो बिष होयाखैमोन । आद्रा थानायाव जायखि जाया रोखोमनि बिष मोन्नाय जायाखै । एम्सनि रिपर्टआव सुशान्त सिं राजपुतखौ पस्टमर्टेम खालामग्रा कपुर देहा फाहामसालिनि डाक्टारफोरनो आबुङै क्लीन सिट होनाय जायाखै । बेवहाय लिरनाय जादोंदि , कुपर देहा फाहामसालिनि रिपर्टआव बिस्नानिफ्राय नोजोर होनो गोनांथि दङ । लोगोसेनो बेयो इसाराबो होदोंदि , सुशान्तनि केसआव देहा फाहामसालिनि फार्से सांग्रांथि गैयै खालामदों । कुपर देहा फाहामसालिया सुशान्तनि पस्टमर्टेम रिपर्टआव थैनायनि समखौ होयाखैमोन । बेखौ लानानैबो एम्सनि टीमआ सोंथिखौ दैखांदों । एम्सनि रिपर्टआ फैनायनि उनाव सुशान्तनो बिष होनाय एबा हुस मोनै मुलि होनायनि दाबि दैखांनाय बाथ्राया नंखाय फोरमान जायो । रिपर्टजों बेयो रोखा जादोंदि , बिखौ बिष होनानै बुथुरनाय जायाखै । बिनि थैनायनि केसआव बे नोजोरजों जेबो नंखाय फाव गैया । समबाराव सिबिआइआ बुंदोंदि , सुशान्त सिं राजपुत केसनि नायबिजिरनायाव जायखि जाया रोखोमनि एंगलखौ नागारनाय जायाखै । बेखौ गासिबो नोजोरजों नायबिजिरनाय जादों । आथिखालाव सिबिआइआ सुशान्तनि बिब' मीतु , प्रियंका सिं आरो बिगुमै अपी सिंनावबो सोंथि सोंनो हागौ । मीतु आरो प्रियंकानाव सिगाङावबो सोंथि सोंखांनाय जाखांबाय ।

सुशान्त सिं राजपुतखौ बिष होनानै बुथाराखैः एम्स

गोदान दिल्ली , 29 सेप्तेम्बर : रेल दावबायारिफोनिफ्राय 10.35 रांनिफ्राय बांसिन भाराखौ लानो हासिगौ । रेलवेआ भारानि बांसिन बेसेनखौ लादों , मानोना माखासे स्टेसनफोरखौ जौगाखां होनाय जादों आरो गोदान मुगानि माखासे खाबुफोरखौ जगायना होनाय जादों । सुलुङाव फोरमायनाय बादिब्ला दावबायारिफोरनिफ्राय बांसिन भारा लानायखौ इउजार चार्ज मुं होदों , जाय ट्रेननि आलादा आलादा थाखोनि थाखाय आलादा आलादा जागोन । एसि फार्स्ट क्लासनि दावबायारिफोरनिफ्राय बांसिन इउजार चार्ज लानाय जागोन । रेलवेआ रोखा खालामदोंदि , बांसिन भाराखौ बै दावबायरिफोरनिफ्राय लानाय जागोन , जायनि रुटआव स्टेसनखौ जौगाखां होनाय जादों । हादतआव गासै बे समाव गं 7000 रेलवे स्टेसन दं । बांसिन भाराखौ गं 700.1000 स्टेसननि दावबायारिनिफ्राय लानाय जागोन ।

रेलनि भाराया बांनो हासिगौ

उदालगुरि , 14 आगस्ट : कभिड - 19 नि गिथावनायै गोसारनाय थासारिनि गेजेरावनो राइज्योनि गुबुन गुबुन ओन्सोलजों लोगोसे उदालगुरि जिल्लायावबो खंगा 74 थि उदांश्री सानखौ गाबोन 15 आगस्टखालि मेहेरगोनां हाबाफारि साननि गेजेरजों गोखोडै खुंनो थाखाय उदालगुरि जिल्ला खुंथाया साखा - फारा जादों । उदालगुरि जिल्ला खुंथायनि बान्जायनायाव जिल्ला खुंथाय मावख 'नि पेरेड ग्राउन्डयाव जिल्लानि खुंगा 74 थि उदांश्री सानाव माहारिनि फिरफिलाखौ बिरहोनाय जागोन । साननि हाबाफारि बायदियै गाबोन 5.30 रिंगायाव सुबुं फोनांजाब बिफाननि गेजेरजों हादत अनफावरि देंखो रोजाबनाय आरो 7.30 रिंगायाव गावआरि फसंथान , सरकारि फसंथानफोराव माहारिनि गाब गोनां फिरफिलाखौ बिरहोनाय , 8.00 रिंगायाव सरकारि आरो बेसरकारि मावख 'फोराव फिरफिला बिरहोनाय , 8.50 रिंगायाव माहारिनि बिफा महात्मा गान्धीनि मुसुखायाव बिबार बावनाय हाबाफारि , 8.55 रिंगायाव गाहाय आलासिनि मासि आजावनाय , 9.00 रिंगायाव माहारि फिरफिला बिरहोनाय , 9.05 रिंगायाव गाहाय आलासिनि बिबुथि , 9.25 रिंगायाव बाहागो लानाय पुलिस , गुबुन गुबुन फरायसालि –फरायसालिमानि फरायसाफोरनि पेरेड दिन्थिनाय , 9.35 रिंगायाव बान्था रान्नाय , 10.30 रिंगायाव उदालगुरि सिभिल देहाफाहामसालिनि बेरामि आरो जिल्ला जोबथेसालिनि कइडिफोरनि गेजेराव जाग्रा आदारफोर रान्नाय , बेलासिनि 5.45 रिंगायाव फिरफिला बोख्लायनाय आरो मोनाबिलि 6.30 रिंगायाव गोजोननि बाथि फोजोनाय हाबाफारिफोरा गाबोननि सानाव फारियै खंजागोन । फारसेथिं थांनाय बोसोरफोरनि रुजुनायाव बे बोसोरावबो राइज्योयाव उदांश्री साननि लोब्बायै सुबुंफोरनि रंजा - बाजानि गोसोजों फालिगोनखौ नुनो मोन्दों । थांनाय बोसोरफोरनि रुजुनायाव बे खेबाव उदालगरि जिल्लायाव खंनो लानाय उदांश्री साननि माखासे हाबाफारिखौ बोखारनाय जादों । हाबाफारि बायदियै आसाम पुलिसनि मोन 3 हान्जायाल'बे खेबनि उदांश्री साननि समाव मार्सपास्टआव बाहागो लागोन । थांनाय समबारनिफ्राय बेफोर मख 'जानाय पुलिस हान्जाया उदांश्री साननि टुंगोन जायगायाव प्रेक्टिस खालामनायखौ सोलिहोबाय थाबोदों । उदालगुरि जिल्ला खुंगिरि मावख 'नि लांगोनायाव गाबोन खुंनो लानाय उदांश्री साननि थियारि जानायखौ जिल्ला टुंगिरि प्रकास रन्जन घरपलियाआ नायगिदिनाय जायो । उदांश्री सानखौ गाहामै खुंनो साखा - फारा जानायाव दासान्दि पुलिस बिफानआ जिल्लायाव रैखाथिनि राहाखौबो गोनों थिसन्नायजों लोगोसे बे राहानि सायाव खौरां लादों पुलिस बिबानगिरि बिद्युत दास बर 'आ । जिल्लासिम हाबफैनाय गासैबो हाबग्रा लामाफोरखौ हर - सान पुलिसआ सिग्रोमनायजों लोगोसे गोनों नोजोर लाखिनायबो जादों उदालगुरि जिल्ला खुंथाया । गाबोननि सानाव खुंजानो गोनां खुंगा 74 थि उदांश्री सानखौ जिल्लायाव गाहामै खुंनो हागोनखौ जिल्ला खंथाया आबुडै मिजिंथिदों ।

उदांश्री साननि लोब्बायै उदालगुरि जिल्ला खंथाया गोखोडै साखा - फारा

वाशिंटन , 20 आगस्टःमुलुगनि गेजेराव गिख्रंथाव करना भाइरासजों सुबुंफोरनि भुगिनांनाय अनजिमाआ दासिम सा 2 कौटि 26 लाख 26 रोजा 878 केस जाहैबाय । बेनि गेजेराव सा 1 कौटि 53 लाख 40 रोजा 76 सुबुंफोरा फाहामथायनि गेजेरजों गाव - गावनि न' फारसे गिदिंलांफिन्नो हाबाय । नाथाय करना भाइरासनि हेथायै सा 7 लाख 91 रोजा 880 सुबुंफोरा जिउ खहा जानांबाय । मुलुगनि गेजेरावनो दासान्दि गिखंथाव करना भाइरासनि गोसारनाया गोखै सोलिबाय थानायनि गेजेराव आमेरिका हादतआवनो करना भाइरासजों सन्देरजानाय एबा बुगिनांनाय सुबुंफोरा दासिम सा 57 लाखनिख्रुइबो बांसिन जाहैबाय । बेनि गेजेराव सा 30 लाखनिख्रुइबो बांसिन सुबुंफोरा देहा फाहामथायनि गेजेरजों मोजां देहानि हालोदआव फैफिन्नो हादों । सुलुंनि बादिब्ला , आमेरिका हादतनि सिङाव थानाय केलिफर्निया राज्योआव गासै सा 6.47 लाख सुबुंफोरनि देहाआव करना पजिटिभ केसखौ मोन्नो हानायानो बयनिख्रुइबो बांसिन केस जादों । जेराव सुबुंफोरनि थैनाय अनजिमाआबो बे राइज्योआव सा 11 रोजा जाहैदों । गुबुन फारसेथिं चीनआ दाबि खालामनाय बादिब्ला , थांनाय ब्रै दाननि गेजेराव हादतनि देहा फाहामसालिफोराव करना भाइरासजों सन्देरजानाय सासेबो सुबुंफोरा जिउ खहा जायाखै । हादतनि नेसनेल हेल्थ कमिसननि बिबानगिरि यानहंगआ बुडोदि , सन्देरजानाय करनानि बेरामिफोरखौ फाहामथाय होनायाव चीननि आलादा आदब आरो सानखांथिया गोनांथार जादों । हादतयाव फारियै बाथि सानाव सासेबो सुबुंफोरनि देहायाव करना पजिटिभनि केसखौ मोन्नो हायाखै । थांनाय मंगलबारखालि गुबुन हादतनिफ्राय फैनाय सा 7 सुबुंफोरखौ टेस्ट खालामनायनि गेजेरजों पजिटिभ केस मोन्नो हादों ।

मुलुगनाङै सा 2.26 कौटि सुबुंफोरा करनाजों सन्देरजादों

गोदान दिल्ली , 29 सेप्तेम्बर : खायसे सुबुंफोरा जाग्रा आदारखौ फुदुंफिन्ना जानो मोजां मोनो । नाथाय गोबाङानो मिथियादि माखासे जाग्रा मुवाफोरखौ फिन फुदुंनानै जायोब्ला देहानि थाखाय ख'हा गोनां जायो । बिब्दि जाग्रा मुवाफोरखौ गुसुब्लाबो फुदुंफिन्नानै जानो नाङा । गाहायाव जाग्रा आदारखौ फुदुंफिनना जानायाव मा मा जानो हागौ बेखौ सावरायनाय जाबाय - 1 . दाव बेदेरखौ फुदुंफिन्ना जायोब्ला देहानि थाखाय ख'हा गोनां जानो हागौ । फुदुंफिनोब्ला बेयाव थानाय प्रटीन कम्पजिसनआ गुस्लायो जायजों दोगोनजों सोमोन्दो गोनां जेंनाफोरा नुजाथिनो हागौ । 2 . फालें ओंख्रिखौ फिन फुदुंनानै जायोब्ला केन्सारनि जेंना जानो हागौ । फालें ओंख्रिखौ फुदुंफिन्ना जायोब्ला केन्सार जानो हाथावनाया बाङो मानोना बेयाव थानाय नाइड्रेटआ फिन फुदुंफिनोब्ला एरैबायदि गुदि मुवायाव गुस्लायो जायजों केन्सार जानो हाथावनाया बाङो । 3 . मैखुनखौ जायोब्ला ताजा एबा फ्रेसआवनो जानांगौ । बेयो प्रटिननि बाख्रि । नाथाय बेखौ फुदुंफिन्ना जायोब्ला बेयाव थानाय प्रटिनआ कम्पजिशनआव सोलायलाङो आरो बेयो देहानि थाखाय ख'हा गोनां । 4 . आलुखौ गेदेर - उन्दै बयबो जानो मोजां मोनो । नाथाय गोबाङानो मिथियादि बेखौ संनानै गोबाव समसिम दोनोब्ला बेयाव थानाय पुष्तिनि गुदि मुवाया गैया जालाङो आरो आलु ओंख्रिखौ फुदुंफिन्ना जायोब्ला दोगोन बिखान्थिआव गाज्रि गोहोम गोग्लैयो । 5 . दावदैखौ फुदुंफिन्नानै जानाया ख'हा गोनां । दावदैआव थानाय प्रटिनआ फुदुंफिनोब्ला बिष गोनां जायो । मख'नो गोनांदि , देहाखौ गाहामै लाखिनायनि राहाफोरखौ आजावनायनि सिगां डाक्टारफोरनि सुबरन लानाय गोनांथार ।

माखासे जाग्रा मुवाफोरखौ फिन फुदुंना जायोब्ला देहानि थाखाय ख'हा गोनां

डुबाइ , 29 सेप्तेम्बर : इन्डियान प्रिमियार लीग सुंदयै आइपिएलनि 13 थि सिजननि गेलेनाया दासान्दि इउनाइटेड आरब इमिरेट ( इउएइ ) हादतनि क्रिकेट स्टेडियामाव सोलिगासिनो दं । आइपिएलनि थांनाय सप्ताहनिफ्राय मेच गेलेनाया जागायजेन्नायाव दासान्दि गेलेनायनि गेजेरजों गुबुन गुबुन हान्जाफोरनि गेजेराव जेन्नाय आरो देरहानाय बे मोन्नैखौ नुनो मोन्दों । आइपिएलनि थांनाय हराव गेलेनाय गुबुन मोनसे मेचखौ भिरात कहलिनि हान्जा दैदेन्नाय रवेल सेलेनजार्स बेंगालुरु ( आरसिबि ) आरो रहित शर्मानि हान्जा दैदेन्नाय मुम्बाइ इन्डियान्स हान्जानि गेजेराव मोगा - मोगि गेलेदों । नाथाय बे गेलेनाय मेचखौ सोमोनांथावै भिरात कहलिनि दैदेन्नाय आरसिबि हान्जाया गोब्राबजों देरहानो हायो । मिथिनाय बायदिब्ला आइपिएलनि गेलेनाय जारिमिनाव गिबि खेब 200 रान खालामनो हानायनि गेजेरावबो मेचआ टाइ एबा समान समान जायो । जोबथायाव मेच रेफारिया सुपार अभारनि हेफाजाब लानो गोनां जानायाव आरसिबि हान्जाया बे गेलेनाय मेचखौ देरहानो हायो । मख'नो गोनांदि , बे रवेल चेलेन्जार्स बेंगालुरुआ सिगां बेटिं खालामनानै गासै 201 रानखौ टारगेट होनो हादोंमोन । बे राननि फिन्नायाव रहिट शर्माया दैदेननाय हान्जाया 20 अभाराव मोन 5 उइकेट खोमाना गासै 201 रानखौ खालामनो हायो । अदेबानि रवेल चेलेन्जार्स बेंगालुरुआ होनाय टारगेटजों समान समान रान जानायाव मेचआ टाइ जायो । जाहोनाव सुपार अभारनि गेजेरजों भिरात कहलिनि जोबथायाव बाउन्डारि खालामनो हानायजों आरसिबिआ देरहानो हायो । गेलेनायाव मुम्बाइ इन्डियान्सआ मोन 5 अभारावनो गासै 89 रान खालामनो हानाया रेकर्ड जादों । बे मेचआव मुम्बाइ इन्डियान्सनि जानानै लाइमोन गेलेगिरि इसान किसानआ गासै 99 रान , किरन पलातआ 24 बलावनो 60 रानखौ खालामनो हानानै हान्जानि रान बुथुमनायाव गोनांथार हेफाजाब होनो हादों । गुबुन फारसेथिं आरसिबि हान्जानि जानानै गेलेगिरि एबि डि बिलियार्सआ 55 रान , देब दत्तआ 54 आरो एरन फिन्सआ 52 रानखौ खालामनो हानायजों आरसिबिआ बे राननि टारगेटखौ रुजुनो हानायाव जाफुंसारदों । मख'नो गोनांदि , आइपिएलनि गेलेजेन्नाय मेचखौ देरहानायनि उनाव नैथिखौ जेननांदोंमोन । उनाव भिरात कहलिनि दैदेन्नाय आरसिबि हान्जाया थांनाय हराव गेलेनाय गोनां मेचखौ देरहानो हानायाव जाफुंसारदों । गुबुन फारसेथिं रहित शर्मानि दैदेन्नाय मुम्बाइ इन्डियान्स हान्जायाबो दासिम सोलिफु आइपिएलआव मोनसे मेचखौ देरहानो हानायनि गेजेरजों गुबुन मोन 2 मेचखौ जेन्नानै दं । मुम्बाइआ बेखेवजेन्नाय आइपिएलनि गिबि मेचखौ चेन्नाइ सुपार किंस हान्जानि हेंथायै जेन्नो गोनां जादोंमोन । बेनि उनाव थांनाय हरनि समाव गेलेनाय मेचखौबो आरसिबि हान्जानि हेंथायै जेन्नो गोनां जायो । केप्टेन रहित शर्माया बे मेचखौ जेन्नायाव गोजोन्नाय गैयै फोरमायदों । मानोना मुम्बाइआ गेलेनायाव गोबां रानखौ खालामनो हादोंमोन आरो बे गिदिर रानखौ लानानै देरहागोनखौ बांसिन मिजिंथिदोंब्लाबो जोबथायाव सुपार अभारनि गेलेनायाव जेन्नो गोनां जादों ।

सुपार अभाराव मुम्बाइ इन्डियान्सखौ आरसिबि हान्जाया फेजेन्दों

दिल्ली , 30 सेप्तेम्बर : लेडाइ हादतगिरि एम भैंकेया नायडुनाव करना जानायनि खौरां मोननाय जादों , बियो बावयैसो समाव राइज्यो सभानि लोगोम बोथोर जथुमाआव सदनखौ सामलायदोंमोन । लेङाइ हादतगिरिनि सेक्रेटारियेटआ मोनसे टुइटआव बुंदोंदि जेब्ला भैंकेया नायडुखौ रुटिन टेस्ट नायनाय जादों अब्ला बिखौ करना पजिटिभ मोन्नाय जादों । नाथाय बे भाइरासआ जेबो लैखोन गैया । बियो न'आव क्वारेन्टाइन थादों । बिनि बिसि उषा नायडुखौ निगेटिभ मोन्नाय जादों । बिबो न आवनो आइसलेसनाव थादों । करना भाइरासनि 70.589 गोदान केस मोन्नायजों लोगोसे हादतयाव कभिड - 19 नि केसआ 61 लाख जाहैबाय । भारतआव थांनाय 24 घन्टायाव करना भाइरासनि 80.472 गोदान केस मोन्नाय आरो सा 1.179 सुबुंफोरा थैनायखौ रेकर्ड खालामनाय जादों । देहा मावख'नि डेटानि बादिब्ला , हादतयाव बे बेरामनि गाहामाव फैनाया 83.33 जौखोन्दो जाबाय आरो थैनायनि हारआ 1.57 जौखोन्दोआव सौफैबाय । महारास्ट्रआव करना भाइरासआ बांसिन गोहोम गोग्लैदों । बेवहाय दासिमाव 13.66,129 केसखौ थिसन्नाय जादों जेराव सा 36.181 सुबुंफोरा जिउ गोमोबाय ।

नेसनेल लेडाइ हादतगिरि भैंकेया नायडुनाव करना पजिटिभ मोन्नाय जादों गोदान

गोदान दिल्ली , 30 सेप्तेम्बरःबिसायख'थि आयगआ मध्य प्रदेश , गुजराट , उरिष्या , नागालेण्ड , मनिपुरजों लोगोसे माखासे राइज्योफोरनि गासै मोन 56 बिधान सभा मासिफोरनि आरो मोनसे लकसभा मासिनि बिसायख'थिनि अक्टखौ फोसावबाय । बे बिसायख'थिआ 3 निफ्राय 7 नभेम्बरसिमाव जागोन आरो 10 नभेम्बरआव सान्नाय जागोन । अदेबानि बिसायख'थि आयगआ थांखि लादोंदि , आसाम , केरेला , तामिलनाडु आरो सोनाब बंगनि गासै मोन 7 मासिफोरनि बिसायख'थिखौ खुंनाय नङा । बिहारनि लकसभानि मोनसे मासि बाल्मिकी नगरनि बिसायख'थिआ 7 नभेम्बरआव जागोन । बेजों लोगोसे मनिपुरनि मोन 4 बिधान सभा मासिफोरनि बिसायख'थिआबो बे सानखालिनो जागोन । बयनिख्रुइबो बांसिन मध्य प्रदेशआव गासै मोन 28 बिधान सभा मासिनि उफ्रा बिसायख'थि जागोन । नैथियाव गुजराट , जेराव मोन 8 , इउपिआव मोन 7 , झारखन्ड , मनिपुर , नागालेण्ड , उरिष्या , कर्नाटकआव मोन 2.2 , तेलंगाना आरो छत्तिसगड़आव मोन 1.1 मासिनि बिसायख'थि जागोन । उफ्रा बिसायख'थिनि बिथोनखौ 9 अक्टबरआव फोसावनाय जागोन , बेराफार्से बिहार आरो मनिपुरखौ 13 अक्टबरआव फोसावनाय जागोन । बिजाथिफोरनि मुंथिसन्नायनि जोबथा अक्टआ 16 अक्टबर । बे अक्टखौ बिहार आरो मनिपुरआव 20 अक्टबरसिम थि खालामनाय जादों । बिजाथिलाइफोरखौ 17 अक्टबरआव नायबिजिरनाय जागोन । बिहार आरो मनिपुरनिआ 21 अक्टबरआव जागोन । मुं थिसन्नाय बिजाथिफोरा मुंखौ बोखांनानै लानोब्ला 19 अक्टबरसिमआव लानो हागोन । गासैबो राइज्योनि बिसायख'थिनि फिथाइखौ 10 नभेम्बरआव जयैनो फोसावगोन ।

मोन 56 बिधान सभा मासिफोरनि उफ्रा बिसायखथिखौ फोसावबाय

इम्फल , 29 सेप्तेम्बरःहादतनि गेलेमु जारिमिनाव गुबुन सासे गुवारै जाफुंसारनाय आइजो मेरिकमआ गावनि गोख्रों गोहो बोलोजों फैगौ बोसोराव खुंजानो गोनां अलिम्पिक गेम्सआव बाहागो लानानै मेडेल देरहानो थांखि लानाय बाथ्राखौ फोरमायथिदों । 37 बोसोर बैसोनि गोहोगोरा आइजो बक्सार आरो 6 थि वर्ल्ड सेम्पियनसिप जानाय एमसि मेरिकमआ दासान्दि पार्लियामेन्टनि राइज्यो सभायाव एमपि महरै बिबान सामलायनायनि गेजेरजों फैगौ टकिय' अलिम्पिक गेम्सनि थाखाय प्रेक्टिस खालामनायखौबो लोगोसेयै सोलिहोबाय थादों । कभिड - 19 महामारिनि जाहोनाव गेलेग्रा फोथारखौ नागारनांनायजों दासान्दि गावनि न'यावनो गोख्रोङै प्रेक्टिस खालामनायखौ सोलिहोबाय थादों होन्नानै फोरमायदों मेरिकमआ । मेरिकमआ बुंनाय बायदिब्ला गावनि न'खरजों लोगोसे गथ' - गथायफोरखौ लोगोयाव लाफानानै प्रेक्टिस खालामनाया गोरलै बाथ्रा नङा । बेनि अनगायैबो पार्लियामेन्टआव सानफ्रोमबो नुजाथिनायजों गेलेनाय आयदाखौ लांफानायाबो गावनि थाखाय गोरलै नङामोन होन्नानै फोरमायदों । दासान्दि पार्लियामेन्टनि राइज्यो सभानि सदनाव बाहागो लानानै मेरिकमआ सरकारनि गुबुन गुबुन सावरायनाय आयदानि सायाव नोजोर लाखिनाय बाथ्राखौबो मिथिहोदों । मेरिकमआ बुङोदि , दासान्दि खैफोद गोनां थासारिनि समाव गेलेग्रा फोथाराव गेलेनायखौ नागारनानै न'यावनो प्रेक्टिसखौ खालामबाय थादों आरो सानसेयाव फुं आरो बेलासि मोन्नै समाव प्रेक्टिस खालामनाय जादों होन्नानै बुङो । गेलेनायखौ माखासे दानसिम दोन्थ 'नो गोनां जादोंब्लाबो नाथाय फैगौ गेलेमुनि देरसिन बादायलायनाय टकिय' अलिम्पिक गेम्सआव गावनि गेलेनायनि थांखिया जेरैखि जाया मेडेल देरहानाय होन्नानै बुंबावो ।

टकिय' अलिम्पिक गेम्सआव आं जैरैखि जाया मेडेल देरहानो थांखि लादों : मेरिकम

गोदान दिल्ली , 30 सेप्तेम्बर : मिरुआरि रैखाथि मन्थ्रि राजनाथ सिंआ आथिङाव गसंनाय आत्मनिर्भर भारत अभियाननि गेजेरजों रैखाथि बिथिङाव गावनि आथिङाव गसंनो हानाय खालामनो थाखाय मोनसे स्टार्टआप सेलेन्जखौ जागायो । डिफेन्स इन्डिया स्टार्टअप सेलेन्जनि गेजेरजों रैखाथि बिथिंनि गोख्रोङै संदान्नो थाखाय थासारिया थियारि जागोन । बेनि थाखाय थांनाय मंगलबारखालि रैखाथि मन्थ्रि आइडेक्स 4 फौजि आरो प्रडाक्ट मेनेजमेन्ट एप्रच ( पिएमए ) नि बिथोनबो फोसावबाय । बिजों रैखाथि हाबाफारिनि गुनआ आबुङै बारायनायनि मिजिं दङ ।

नेसनेल रैखाथि बिथिङाव गावनि आथिङाव गसंनो थाखाय राजनाथआ स्टार्टअप चेलेन्जखौ जागायबाय

गुवाहाटी , 30 सेप्तेम्बर : थांनाय बावैसो सान सिगां दुलाराय आसाम राइज्योआवनो खुंजानाय आसाम पुलिसनि एसआइनि आन्जादखौ सोंथि बिलाइ बाइजोआव ओंखारखोमानायनि जाहोनाव दोन्थ'नो फिन आन्जाद खुंफिन्नो सरकारआ थांखि लानायनि गेजेराव माखासे सानसिम सिरियै दङमोन मन्थ्रि हिमन्त बिश्व शर्माया । बाइजोआव ओंखारनाय सोंथि बिलाइनि बेले - बेजे आयदानि सायाव मंगलबारखालि मन्थ्रि शर्माया खुगा बेखेवदों । मन्थ्रि शर्माया खौरांगिरिफोरनि सिगाडाव बुंनाय बादिब्ला , जायफोर सोंथि बिलाइ रान्नानै होनाय आइन बेरेखा खामानियाव लोब्बा दङ बिसोरो बिजेपि हान्जानि सुबुंफोर नङा । अदेबानि दासान्दि खारखोमानाय दिबन डेकाया थांनाय 2011 माइथायाव हान्जानि जानानै बिसायख'थि गेलेदोंमोनब्लाबो नाथाय बे समाव हान्जाजों जेबो सोमोन्दो गैया । आं जेसेबां बिजेपिआव दङ एसेबां समसिम बेबादि सुबुंखौ नुनो मोनाखै । थांनाय 6 बोसोराव बिजेपि अफिसआव बेबादि सुबुं नुवाखै होन्नानै फोरमायना होनायनि उनाव खौरांगिरिनि खालामनाय सोंथियाव मन्थ्रिआ बुङोदि , सोंथि बिलाइ बाइजोआव ओंखारनायनि सायाव गोख्रों राहा लादों आरो बे आन्जादखौ फैगौ 15 नभेम्बरनि गेजेरावनो खुंफिन्नाय जागोन । मन्थ्रिआ बुङोदि , फैगौ समाव आसाम पुलिसनि एसआइनि लिरथि आन्जादखौ गोख्रों राहानि गेजेरजों खुंनाय जागोन । फार्सेथिं बेरेखा राजखान्थि हान्जाया अजद खालामनाया गोर्ले होन्नानै कंग्रेसखौ फिनजाथाय खालामनानै लोगोसेयै बुङोदि , थांनाय 20 बोसोरनाङै राजखान्थियाव आगान होबोनायनि समाव टेट आन्जाद खुंनायनि सिगाङावबो गेनाखान्थिफोरखौ नुनो मोनबोदों । खौरांगिरिनि सोंथि खालामनायाव हिमन्तआ रोखा खालामदोंदि , फैगौ 15 नभेम्बरनि गेजेराव लिरथि आन्जादखौ खुंनायनि उनावनो एबा 30 नभेम्बरनि गेजेरावनो उथ्रिसार जानाय बिजाथिफोरखौ साख्रिआव एसआइ महरै थिसन्नाय जागोन । फार्सेथिं सोंथि बिलाइखौ बाइजोआव ओंखारहोनायनि आइन बेरेखा हाबायाव लोब्बा थानाय जायखि - जाया बिबानगिरिफोरानो रेहाय मोन्नाय नङा होन्नानै बुङो ।

30 नभेम्बरनि गेजेरावनो एसआइ आन्जादआव उथ्रिसारनाय बिजाथिफोरखौ थिसनगोनः हिमन्त

बिस्वनाथ , 30 सेप्तेम्बरः बिस्वनाथ जिल्ला दुलाराय बर' फरायसा आफादनि बान्जायनायाव जिल्लानि सिङाव थानाय सा 700 निबो बांसिन मेलेमजिबि आरो राइजो - राजाफोरखौ लानानै बिटिआर गोरोबथा आरो बेनि दफाफोरनि सायाव गुवारै सावरायनाय हाबाफारिया मंगलबारखालि जानानै थाङो । जिल्लानि सिङाव गहपुरनि बरफुनि नेसनेल एकाडेमियाव खुंनाय बे सावराय मेलखौ जिल्ला एबसुनि आफादगिरि निजोम बसुमतारिआ मासि सामलायनानै दैदेननो । बे मेलआव मिरु दुलाराय बर' फरायसा आफादनि आफादगिरि दिपेन बर'आ गाहाय आलासि महरै बाहागो लायो । बे सावराय मेलयाव बिटिआर गोरोबथानि दफाबादियै कमिसननि सोद्रोमा महरै थिसनजानाय दुलाराय बर' फरायसा आफादनि लेडाइ आफादगिरि जयन्त बसुमतारिआबो बिबुंथिगिरि महरै बाहागो लादोंमोन । लोगोसे हाबाफारियाव आसाम उरिया युब सात्र परिषदनि गाहाय नेहाथारि पंकच महानन्दआ । गाहाय आलासि महरै बाहागो लानाय एबसुनि आफादगिरि दिपेन बर'आ गावनि बिबुंथियाव बुङोदि , सोलिफु बोसोरनि थांनाय 27 जानुवारी अक्टखालि जानानै थांनाय बिटिआर गोरोबथा बादियैनो गोरोबथायाव मख'नाय 3.1 दफाबादियै कमिसनखौ दानाय जाबाय आरो बे कमिसननि गेजेरजोंनो सनितपुर आरो बिस्वनाथ जिल्लाखौ बिटिआरआव सोसन्नाय जागोन । लोगोसे गोरोबथानि दफा 6.3 आव मख'नाय बादियैबो बावैसो बोसोर सिगां थांनाय 2011 आरो 2017 माइथायनि दाफामथाय आइनयावबो थालांनाय बर' बिजोंनि गुदि , गेजेर आरो गोजौ भेन्सार फरायसालिफोरखौ नायफामनानै सरकारि खालामजोबनो थाखाय सासे मासिगिरि आरो सा 5 सोद्रोमाफोरखौ लानानै मोनसे कमिटिखौ थांनाय 23 सेप्तेम्बर , 2020 अक्टखालि आसाम सरकारआ फोसावयो । थांनाय माखासे सान सिगां बिस्वनाथ ओन्सोलाव माखासे खाबु फलानफोरा बिस्वनाथ जिल्लाखौ बिटिआरआव सोसन्नाय नङा होन्नानै बांसावबाय थानायाव जिल्लानि सिङाव थानाय राइजो - राजाफोरा गिनायजों गोबां गोनो - गोथोयाव गोग्लैदोंमोनब्लाबो मिरु एबसुआ रोखायै बिटिआरआवनो हाबथारगोनखौ खोथा होयो । दिपेन बर'नि बेबायदि खोथा होनाय आरो बिबुंथि लाखिनायखौ मेलआव नुजाथिनाय गासै मेलेमजिबि आरो राइजो - राजाफोरा गोजोन्नाय फोरमायनायजों लोगोसे एबसुनो साबायखर जासियो । बे सावराय मेलआव मिरु आफादनि लेडाइ आफादगिरि सुनिलाल बसुमतारि , बोसोनगिरि खुंख्रा श्वर्गियारि , सोलोंथाय नेहाथारि कास्तम बसुमतारि , लोगो सोलोंथाय नेहाथारि अबित नार्जारि , गेलेमु नैहाथारि गणेश बसुमतारि , सुबुं फोनांजाब नेहाथारि बिरदाव बर' , मावख' नेहाथारि बुदिराम बसुमतारि , मिरु एबसुनि बारग' सुबुं फोनांजाब नेहाथारि बिबिका ब्रह्म , उदालगुरि जिल्ला एबसुनि गेलेमु नेहाथारि मुनसिं ब्रह्म आरो जिल्ला आफादनि गोबां बिबानगिरिफोरा बाहागो लादोंमोन ।

बिटिआर गोरोबथाखौ लानानै दुलाराय बर' फरायसा आफाद आरो मेलेमजिबिफोरनि गेजेराव सावराय मेल

गसाइगाव , 30 सेप्तेम्बरः राइजोआव सुरां सिखारिनि हेंथायै हाग्रा बिफाना संदाननानै मोनसेनि उनाव मोनसे जाफुंसारनो हादों । बिब्दि संदानबाय थानायनि गेजेरावनो दिनै फुंनि 4 रिंगासो समाव कक्राझार जिल्लानि कचुगाव हाग्रा संमन्डलनि सिङाव थानाय महेन्द्रपुर - जाराबारी ओनसोलाव हाग्रा बिफाना सुरां सिखारिया फबनानै दोननायनिफ्राय जावखांनो हायो गोबां बेसेनगोसा थनै मैदेरनि हाथायखौ । कचुगाव हाग्रा संमन्डलनि मिरु रेन्जनि बिबानाव थानाय प्रान्जल तालुकदारनि दैदेननायाव थांनाय हाग्रा बिफान , पुलिस , एस एस बि आरो ग्रीन फरेष्ट कनजारभेसन मुंनि एन जि अनि खौसे हान्जाया महेन्द्रपुर - जाराबारीनि थागिबि नबिन बसुमतारीनि नआव हरखाबै सिग्रोमो । मोनसे सैथो सुलुंखौ बिथा खालामनानै संदाननायाव चन्द्रसेखर बसुमतारीनि सिमान जानायाव ननि उनथिंजाय हा जावनानै मैदेरनि थायनै हाथायखौ बोखांनो हायो । बे जाथायजों लोब्बा थानाय थुलुंगा बसुमतारी , रिंसार बसुमतारी , सानजारां बसुमतारी आरो चन्द्रसेखर बसुमतारीखौ गुबुन गुबुन थावनिनिफ्राय हमनानै सोंलु खालामगासिनो दं होननानै खौरांलिरजासिम मिथिनो मोनेनाय जादों । लोगोसे हमजानाय सुरां सिखारिफोरनिफ्राय आरोबाव गोबां सुरां हाबा मावनायनि बागै मिथिनो मोनगोन होननानै बिफाना मिजिंथिदों ।

कचुगावआव मैदेरनि हाथायजों लोगोसे साब्रै सुरांखौ हमदों

कक्राझार , 30 सेप्तेम्बरःथांनाय 17 बोसोर सम बिटिसि खुंथायनि गोहोयाव थाबोनाय बिपिएफ राजखान्थि हान्जाया बावैसो सानफोर सिगांनिफ्रायनो बिटिसि बिसायख'थिखौ थाबैनो खुंफुंनांगौनि थाखाय कक्राझार , चिरां , बाक्सा आरो उदालगुरियाव सोमावसार हाबाफारि बान्जायगासिनो थाखाय नुनो मोन्दों । सान्नैसो सिगांनिफ्राय मोनब्रैबो जिल्लानि जिल्ला बेंगिरिनि मावख'याव आरो महकुमा बेंगिरि मावख'फोराव बिपिएफ हान्जानि दैदेनगिरि आरो हेफाजाबगिरिफोरखौ थुबुर जाहैनाय थामहिनबा हान्जा सुरनायजों लोगोसे जिल्ला बेंगिरि आरो महकुमा बेंगिरिनि जोहै राइज्यो बिसायख'थि आयग आरो गिबि मन्थ्रिनिसिम गोसोखां बिलाइ दैथायहरनायखौ नुनो मोनबाय थादों । बिब्दि समावनो बिपिएफनि आफादगिरि आरो बिटिसिनि बारग' गाहाय खुंगिरि हाग्रामा महिलारिआ बिटिसियाव सुबुं खंथायखौ फोजोबस्रांदों होननानै आसाम सरकारखौ दाय जाबसिन्दों । मंगलबारखालि कक्राझाराव खौरांगिरिफोरजों जानाय मोगा - मोगि समाव महिलारिआ बुङोदि , बिटिसि बिसायख'थियाव खुंजायै बेराफार्से राइज्यो बेंगिरि खुंथाय जाबसिन्नायनि थाखाय बे हालामनि गासै थागिबि सुबुंफोरा गोब्राब जेंनाजों मोगा - मोगि जानांगासिनो । बिटिसिनि बिसायख'थिखौ थाबैनो खुंनायनि गेजेरजों गोजोन आरो सुबुं खुंथायखौ लाबोफिन्नांगौ । बिटिसियाव राइज्यो बेंगिरि खुंथाया 5 दान नाडै बारग'लांनाय हिसाबै दासिम बिसायख'थि खुंनायनि सायाव अक्ट फोसावफिनैयाव बिटिसियाव सुबुं खुंथायखौ आबुङै फोजोबस्रांदों । अक्टबर दाननि गेजेराव बिटिसि बिसायख'थिखौ खुङाब्ला बिपिएफ हान्जाया गोख्रोङै सोमावसारनाय हाबाफारि लालांबाय थागोन आरो सरकारखौ नारसिनबाय थागोन होन्नानै फोरमायथियो । एरैहाय बिटिआर गोरोबथानि दफाफोरखौ मावफुंनायनि सायाव सोंथि दिखांनायाव महिलारिआ बुडोदि , बिटिआर गोरोबथानि दफाफोरखौ मावफुंनाया सरकारजोंसो , आंजों नङा । बेनि बागै आंहा बुनांगौ बाथ्रा दं होन्नानै आं साना । सोलिफु समाव बिपिएफ हान्जानि दैदेनगिरिफोरनि गेजेराव दान्थे - बिदान्थे आरो फिनजाथाय होलायनायखौ लानानै महिलारिआ बुंबावोदि , बिपिएफ हान्जानि दैदेनगिरिफोरनि गेजेराव जेबो एना - एनि गैया । थारैनो नंगौ हान्जानि माखासे दैदेनगिरिफोर जेरै - प्रबिन बर' खाम्फा बरगयारि आरो बिस्वजित दैमारिनि गेजेराव माखासे फिनजाथाय होलायनाय बिबुंथि लाखिनायखौ नुनो मोन्दों । नाथाय बिपिएफ हान्जाया जेब्लायबो खौसेथियै दं । बिटिआर गोरोबथाखौ लानानै गावनि राजखान्थि मुलाम्फानि थाखाय प्रमद बर'आ फावथिना खालामदों होन्नानै सोंखारिना हाग्रामा महिलारिआ बिटिसि बिसायखथिखौ थाबैनो खुनांगौनि थाखाय सोमावसारनाय हाबाफारियाव बाहागो लाफानो गासै सुबुंफोरखौ खावलायो ।

बिटिसिआव सुबुं खुंथायखौ फोजोबस्रांदों : हाग्रामा महिलारी

बिस्वनाथ , 20 आगस्ट : बिस्वनाथनि मनाबारि साहा बागानआव हाग्रानि मैदेर फालोआ उदखार खालामनाय जाथाया थागिबि सुबुंफोरखौ गिखांहोदों । खमैबो 40.50 सो हाग्रानि मैदेर फालोआ दिनै फुंनि समाव काजिरङा नेसनेल पार्कनिफ्राय ओंखारबोनानै मनाबारि साहा बागानआव उदखार खालामनायनि जाहोनआव राइजो - राजाफोरनि गेजेराव गिखांनाय थासारिआ नुजाथिदों । जायनि जाहोनआव मैदेरनि उदखारखौ नुनानै साहा बागानआव बिलाइ खानाय मावफारियाफोरा जानगाराव थानो गोनां जादों । माहारियारि नेसनेल पार्कआव दैबाना लोमसावनायनि जाहोनआव जाग्रा आदारनि आंखाल नुजाथिनायनि थाखायनो बेबादि जाग्रा आदार नागिरनायाव ओंखारबोदों हाग्रानि फालो - फालो मैदेरफोरा । बेनि सिगांबो बे ओन्सोलाव गोबां खेब काजिरडा नेसनेल पार्कनि मैदेरफोरा आदार नागिरनानै सुबुं थानाय ओन्सोलाव हाबफैनानै गोजोन्नाय गैयै थासारि खालामदों । गोबां सुबुंनि आबादथिलिजों लोगोसे न' - बांफोराबो खहा जानायजों लोगोसे गोबां सुबुंफोराबो मैदेरनि उतखारआव जिउ खहा जानांदों । दासान्दि बिस्वनाथ जिल्लानि हाग्रा बिफाननि मावफारियाफोरा बे ओन्सोलाव सौहैनानै मैदेर फालोखौ फिन काजिरडा नेसनेल पार्कआव होना हरनो नाजानाया सोलिबाय थादों ।

बिस्वनाथनि मनाबारि साहा बागानआव हाग्रानि मैदेरनि उतखार

ढेकियाजुलि , 1 अक्टबर : सनितपुर जिल्ला दुलाराय बर' फरायसा आफादनि बेन्दोंयाव थानाय थेलामारा दखरानि सिलिखाबारि गेजेर आरो गोजौ फरायसालिनि रंजा मन्सआव ढेकियाजुलि , सोनाब तेजपुर आरो थेलामारा मोनथाम दखराजों जथायै गोदान कमिसननि सोद्रोमा महरै सायख'जानाय दालिम बायन आरो जयन्त बसुमतारिखौ गाजा - गोमजायै बरायनाय जायो । बे बरायनाय हाबाफारियाव आलासि महरै बाहागो लानानै मिरु दुलाराय बर' फरायसा आफादनि लेङाइ आफादगिरि एबा बिटिआर गोरोबथा कमिसननि सोद्रोमा जयन्त बसुमतारिआ बुङोदि , सोलिफु बोसोरनि 27 जानुवारिखालि भारत सरकार आरो आसाम सरकारजों जानाय बिटिआर गोरोबथा बादियै कमिसन दाफुंनाय जादों आरो बे कमिसनआव मोनथाम बिबान होनाय जादों । जेराव बर' बांसिन थानाय गामि जानांगोन एबा ट्राइबेल मेजरिटि जानांगोन । माखासे बर' आफादफोरा दाबिनाय बादि दासान्दि मोनब्रै जिल्लायाव गामि सोसन्नाय आरो गामि दानख'नायजों लोगोसे मोनब्रै जिल्लानि बाइजोयाव थानाय बिटिआरआव हाबनो नागिरनाय माखासे गामिफोराबो थिसनजागोन ।

सनितपुर जिल्ला एबसुनि दैदेन्नायाव गुबुन गुबुन जायगायाव कमिसननि सोद्रोमाफोरखौ गाब गोनाङै बरायदों

दिसपुर , 1 अक्टबर : आसामनि गिबि मन्थ्रि सर्बानन्द सनवालआ बुधबारखालि श्रीमन्त शंकरदेब कलाक्षेत्रनि श्रीमन्त शंकरदेब मुलुगनां जुथुमग्रा न'आव राइज्यो सरकारनि गेजेर सोलोंथाय बिफाननि गेजेरजों खुंनाय मोनसे मेहेर गोनां हाबाफारिआव 2020 बोसोरनि गोजौ फरायसालिनि जोबथा आन्जाद एबा मेट्रिक आन्जादआव 75 जौखोन्दो एबा बेनि बांसिन नम्बर मोन्नो हानानै उथ्रिसारनाय फरायसुला - फरायसुलिफोरनो 2020 बोसोरनि आनन्दराम बरुवा बान्थाखौ रान्नानै हायो । बे बान्थाखौ मोननो हानाय गासै 16.944 फरायसाफोरा लेपटप बायनानै लानायनि थाखाय बिसोरनि एकाउन्टआव 20 रोजा रां थोंजोडै थिसन्थायनि गेजेरजों होनाय जादों । बे मेहेर गोनां हाबाफारिआव गिबि मन्थ्रि सर्बानन्द सनवालआ बेखेवना होनाय लोगो - लोेगो फरायसुला - फरायसुलिफोरनि एकाउन्टआव बान्थानि रांखौ सोहरनायजों लोगोसे सा 5 फरायसुला - फरायसुलिफोरनो बान्थानि चेक आरो फोरमान बिलाइखौ गथायनानै होयो । बेनि थाखाय राइज्यो सरकारा गासै 34 कौटि रांखौ बाहायनाय जादों । बे हाबाफारिआवनो गाहाय आलासि महरै बाहागो लानानै गिबि मन्थ्रि सर्बानन्द सनवालआ बुङोदि , महापुरुष श्रीमन्त शंकरदेबनि गोथार गोसोखांथिजों लुफुंनाय श्रीमन्त शंकरदेब कलाक्षेत्र बायदि गोथार जायगायाव आसामनि सासे गेदेमा सुबुं आनन्दराम बरुवानि मुङाव होनाय बे बान्थाखौ आजावनो हानाय फरायसुला - फरायसुलिफोरा इयुनाव राइज्योनि गेदेमा सुबुंनि आदर्शजों गावखौनो गोख्रों महराव फसंथानानै नखर , समाज , राइज्यो आरो हादतनि मुंखौ जौगासार होनायनि थाखाय गावसोरखौनो मावबिबानाव फसंथानांगोन । बिसोर गुन गोनां फरायसाफोरा जों बिमा हाखौ मुलुगनि बिखायाव गोख्रों महराव फसंथानो थाखाय गाव - गावनि गोहो - बोलोखौ बाहायनानै जाफुंंसारहोनांगोन । रुपकवर प्रसाद आगरवालानि मुलुग देरहानाय आरो बिनि जिउ जारिमिनखौ रायखांनानै गिबि मन्धि सनवालआ बुङोदि , मुलुग देरहानायनि फारसे गोहोआ जोंनि फरायसुला - फरायसुलिफोरनाव दं । असमीया हारिखौ मुलुगनि बिखायाव फसंथानो हानाय गेदेमा सुबुं आनन्दराम बरुवाआ दिन्थिनानै गालांनाय आदर्शजों जोंनि फरायसुला - फरायसुलिफोरा सिगां फारसे आवगायलांनांगोन होन्नानै बुङो ।

मेट्रिक आन्जादआव उथ्रिसार जानो हानाय गुणगोनां फरायसाफोरनो आनन्दराम बरुवा बान्थाखौ गथायबाय

कक्राझार , 1 अक्टबरः ब्रह्म धोरोमनि गाहाय फोसावगिरि जगेश्व ब्रह्मखौ ब्रह्म धोरोम सिबियारि आइ - आफाफोरनि बाहागो लानाय आरो एबसुनिफ्राय जागायनानै गुबुन गुबुन दोलो आफादनि दैदेनगिरिफोरनि नुजाथिनायाव जोबथा बिदाय होनाय जाबाय होन्नानै दुलाराइ ब्रह्म धोरोम लाइमोन आफादनि आफादगिरि रन्साय बसुमतारिया फोरमायहरदों । बिथाङा फोरमायहरनाय बायदिब्ला दुलाराइ ब्रह्म धोरोम फोसावदिं आफादनि गोनांथार बिबान रुजुनबोनायजों लोगोसे ब्रह्म धोरोमनि गाहाय फोसावगिरि महरै हाबा मावलांनाय जगेश्वर ब्रह्मखौ थांनाय 29 सेप्तेम्बरखालि गोबांथार सिबियारि आरो दैदेनगिरिफोरनि बाहागो लानायजों बिदाय होनाय जादों । मख'नाय बायदिब्ला बिथाङा देहानि माखासे जेंनाजों भुगिनानै दंमोन आरो फाहामथायबो लादोंमोन । बेबायदिनो फाहामथाय लाखांनायनि उनाव देहायाव मोजांबो जाबायमोन । नाथाय देहायाव लोमजानाया नुजाथिदोंमोनब्लाबो बोहैथि समनि करना महामारिनि थाखाय देहा फाहामसालियाव थिसन हैनो मोजां खाबु गैयैलाइ गुबुन राहाजों फाहामथाय लागासिनो दङमोन । अदेबानि देहानि थासारिखौ गाज्रिसिन नुनायलाय बिथांखौ बिश्वनाथ जिल्लानि जेके देहाफाहामसालियाव फाहामथायनि थाखाय लांदोंमोनब्लाबो अबथिरा बे मुलुग संसारखौ अरायनि थाखाय नागारलाङो । बिथांनि रुंसारि जानायखौ सा - सान्जा राइज्योयाव गोसारनानै थानाय ब्रह्म धोरोम सिबियारि सुबुंफोरजों लोगोसे गुबुन गुबुन दोलो आफादनि फारसेनिफ्राय गोथौ दुखु मोन्नाय फोरमायो ।

सिबियारि आरो गुबुन गुबुन दैदेनगिरिफोरनि बाहागो लानायाव धोरोम फोसावगिरि जगेश्वर ब्रह्मखौ जोबथा बिदाय होबाय

कक्राझार : कक्राझार जिल्लानि गसाइगाव महकुमानि कचुगाव दख'रानि सिङाव थानाय मैनागुरि हालामनि बोरसिज'रा गामिनि थागिबि फावदुर नार्जारिनि आंगो फिसाज्ला मनदल नार्जारिआ थांनाय 3 दाननि सिगांनिफ्राइनो गोब्राब बेरामजों नाख्रेबजानानै बिसनायाव गोग्लैसोना दं । नख'रनि सोद्रोमाफोरा फोरमायनाय बायदिब्ला थांनाय बोसोरावबो बे एखे दानावनो रोखोमसे बेरामजों मन्दल नार्जारिआ भुगिनांनो गोनां जादों । थांनाय बोसोराव नख'रनि सुबुङा खुनुरुखुमै फाहामथाय होनो हानानै मन्दल नार्जारिआ गाहाम देहायाव फैफिनदोंमोनब्लाबो नाथाइ , देग्लायबो फिन एखे बेरामाव गोब्राबसिनै मन्दल नार्जारिआ भुगिनो गोनां जायो । ‌ नख'रनि सुबुंफोरा फाहामथाइ होबोबाय थादोंब्लाबो , नाथाय मन्दल नारजारीनि देहा हालोदआ दासिम मोजाङाव फैयाखै । बेराफारसे , नख'रनि रांखान्थि हालोदआ मोजां नङैनि जाहोनाव मन्दल नाजारिखौ जौगा थाखोनि फाहामथाय होनो थाखाय रांखान्थि आंखालजों मोगा - मोगि जानो गोनां जाना फैदों । जेबो जाग्रा बेसाद जानो हायै आरो लोंनो हायैआव मन्दल नारजारीआ हामख्रेंलांनो हमगासिनो आरो देहा हालोदआ गाज्रिनिफ्राय गाज्रिसिन जालांनो हमगासिनो । मोजां फाहामथाय होनो हायोब्ला मन्दल नारजारीनि देहाया मोजाङाव फैफिनगोननि मिजिं लोनानै न'खराव रां - रुफा आंखाल नुजाथिनो गोनां जानायलाय नख'रनि सोद्रोमाफोरा दुलाराय राज्यो - राजाफोरननिफ्राय जा हायो रांङारी अनसुंथाइ हास्थायदों । मन्दल नारजारीनि लोमजानाय खौरांखौ मोन्नानै दिनै बड'सा खौरां बिलाइ नख'रनिफ्राय बिथांनि नखराव थांनानै नायहैयो आरो हानायसेबां रांङारी अनसुंथाय होनाय जायो । मन्दल नारजारीखौ फाहामथाय होनायाव एसेब्लाबो सहाय होनायनि असिलायै बड'सा खौरां बिलाइनि लोगो सुजुगिरि मोगथां बसुमतारीआ गावनि आखायजों 5 रोजा रांखौ नखरनि सुंबुंफोरनो गथायना होयो । मखनो गोनांदि , 22 बोसोर बैसोनि मन्दल नार्जारिआ सिगां समनिफ्राइनो दुलाराय बर' फरायसा आफादनि सोद्रोमा महरै खामानि मावबोदों आरो बर' हारिनि आलादा राज्यो बड'लेण्डनि थाखाय जांख्रिखांनाय , सोमावसारनायावबो बिथाङाबो मैखोमै बाहागो लाबोदों ।

बड'लेण्ड सोमावसारनायाव बाहागो लाबोनाय मनदल नार्जारिआ गोब्राब बेरामजों भुगिनांगासिनो , बड'सा खौरांबिलाइ नख'रनिफ्राय खौरां लाहैनानै रांखान्थि अन्सुंथाय गथायदों

गोदान दिल्ली , 3 अक्टबर : मुलुगनि गुबुन गुबुन हादतफोरनि गेजेराव भारतयाव दासान्दि कभिड - 19 नि गोसारनाया गिथावनायै सोलिगासिनो दं । सुलुंनिफ्राय मिथिनाय बादिब्ला दासिम भारतयाव कभिड - 19 जो सन्देरजानाय सुबुंफोरनि अन्जिमाया 64 लाखनि बांसिन जाबाय । बेजों लोगोसे 53 लाखनिख्रुइबो बांसिन सुबुंफोरा फाहामथाय लानायनि गेजेरजों मोजां हालोदआव फैफिन्नो हादों । हादतयाव कभिड - 19 नि गोसारनायखौ होबथानो थाखाय सरकारजों लोगोसे गुबुन गुबुन बिगियान एजेन्सिफोरा भेक्सिन दिहुन्नायनि फार्से नांथाबबाय थानायनि अनगायैबो कभिडनिफ्राय रैखाथि मोन्नायनि माखासे गोनां मुवा - बेसादफोरखौ दिहुन्नायनि फार्सेनो नांथाबगासिनो दं । बेनि गेजेराव रिलाइन्स लाइफ साइन्जेसआ मोनसे रैखाथि गोनां आरटि - पिसिआर किट दिहुन्नो थाखाय थियारि जादों । सुलुंनि बादिब्ला बे किटनि गेजेरजों 2 घन्टानि गेजेरावनो सुबुंनि देहायाव थानाय कभिड भाइरासखौ मिथिनो हागोन । रिलाइन्स कम्पानीनि बिबानगिरि सुलुंनि बादिब्ला दासान्दि आरटि , पिसिआर टेस्ट खालामनायनि गेजेरजों कभिड - 19 सन्देरनायखौ मिथिनो थाखाय 24 घन्टा सम नांगौ । बेबायदि जेंनाखौ नोजोर होनानै मुकेश आम्बानीनि दैदेन्नाय रिलाइन्स कम्पानीया 2 घन्टानि गेजेरावनो मिथिनो हानाय किटखौ दिहुन्नो थांखि लादों । इन्डियान काउन्सिल फर मेडिकेल रिसार्च सुंदयै आइसिएमआरआ कभिड - 19 खौ थाबैनो हमदांनो हानाय बादियै कम्पानीनि थांखि लानायखौ गनायथि होनायबो जादों । नाथाय दासिम काउन्सिलआ बे किटनि डिजाइनखौ खालामाखै । हादतयाव सानफ्रामबो कभिड - 19 जों सन्देरजानाय गोदान - गोदान पजिटिभ केसखौ मोन्नो हानानै दासिम 63 लाखनिबो बांसिन सुबुंफोरा भुगिनांनानै थानायनि गेजेराव जिउ गोमानाय सुबुंफोरनि अन्जिमाया 1 लाख जाहैबाय ।

हादतयाव कभिडजों सन्देर जानाय पजिटिभ केसआ 63 लाखनि बांसिन जाहैबाय

गुवाहाटी , 3 अक्टबर : राइज्योनि लाइमोन गेलेगिरिफोरखौ मुलुगनां शुटिं रेन्जआव लांनायनि थांखिजों आसामनि स्पर्टस अथ'रिटिआ भारतनि नेसनेल राइफल्स एस'सिएसनजों बृहस्पतिबारखालि गोरोबथा जाबाय । बे गोरोबथानि गेजेरजों आसामनि गुवाहाटी नोगोरमायाव गंसे शुटिं एकाडेमि गायसनगोन आरो बे शुटिं रेन्जखौ काहिलीपारायाव फसंनाय जागोन होन्नानै मिबथिनाय जादों । आसामनि स्पर्टस अथ'रिटिआ सुलुङाव फोरमायनाय बादिब्ला , राइज्योनि शुटिं गेलेगिरिफोरखौ सिगां फार्से लांनायनि थांखिजों फोरोंथाय होनो थाखाय थांखि लादों । शुटिंनि रेन्जखौ खुंथायनि आरो सरकारनि गेजेरजों जौगाखां होनायनि थाखाय हाबाफारि लादों होन्नानै बुङो । मख'नो गोनांदि , एसएए आरो एनआरएआइजों जारिमिनारि गोरोबथा जानायनि सम सिमनाया 5 बोसोरनि थाखायल' जागोन । नाथाय बेनि उनाव फारियै गोरोबथा खालामलांबाय थानो हागोन होन्नानैबो गोरोबथायाव रायखांनाय दङ । एसएएआ आरोबाव मिबथिहोदोंदि , बोसोरसेयाव एनआरएआइआ मोनसे माहारियारि थाखोनि शुटिं सेम्पियनसिपखौ राइज्योआव खुंनाय जागोन । आसामनि शुटिं गेलेमुनि गुबुन गुबुन राहाफोरखौ बारायहोनाय आरो गेलेगिरिफोरनि मेडेलखौ बारायहोनायनि थांखिजों काहिलीपारायाव शुटिं रेन्जखौ फसंनाय जागोन होन्नानै मिबथिहोयो । मख'नो गोनांदि , आसाम राइज्योनिफ्राय दासिम माहारियारि थाखोनि गेम्स , एसियान गेम्स , कमनवेल्थ गेम्स आरो अलिम्पिक गेम्सआव बाहागो लानायनि गेलेगिरिफोरनि अन्जिमाया जोबोद बाङाइ । जायनि थाखाय फैगौ समाव बे शुटिं एकाडेमिनि गेजेरजों आसाम आरो सा - सान्जानि शुटिं गेलेगिरिफोरनि थाखाय मोनसे मोजां केरियार दानायनि खाबु मोन्नो हागोन होन्नानै सान्नाय जादों ।

गुवाहाटीयाव शुटिं एकाडेमि फसंनो थाखाय एसएएआ एनआरएआइजों गोरोबथा जाबाय

एभ'काड फिथायआ देहानि थाखाय मुलाम्फा गोनां मानोना बेयाव सुगारआ गोबां बाङाइ थायो आरो बेयाव गोबां पुस्टि मोन्नाय जायो । 100 ग्राम एभ'काडआव 2.67 मिलिग्राम भिटामिन इ थायो । एभ'काडआव मोन्नाय भिटामिन चि बायदि पुस्टि गोनांजों जानाय आदारआ दोगोन जानायाव मदत होनो , लोगोसे बेयाव थालिरनिखुइ बांसिन पटेसियाम थायो । बुंनाय जायोदि , गोथां मैगंफोरा देहानि थाखाय गुन गोनां । बेफोरनि मोनसे मख'जाथाव मैगंआ जाबाय फालें मैगं । बेयाव माखासे गोनां भिटामिनफोर आरो खनिआरि मुवाफोराबो गोबां बिबांनि थायो । जरखायै फालेंआव भिटामिन इ खौ मोन्नाय जायो । 100 ग्राम फालेंआव 2.03 मिलिग्राम भिटामिन इ मोनो । जायजों जोंनो सानफ्रोमबो गोनांथि जानाय इ भिटामिननि 16 जौखोन्दो बाहागोआ फुरा जायो । ब्रकलीआ जोंनि देहानि साबजायै कलेस्ट्रल थामहिनबा एलडिएलखौ बाङाइ खालामो । ब्रकलीया प्रटिननि फुंखा लोगोसे बेयाव भिटामिन इ खौबो आबुङैनो मोनो । ब्रकलीखौ रुनानै जायोब्ला देहानि थाखाय मुलाम्फा गोनां जायो । मख'जाथावदि , 100 ग्राम बादाम जायोब्ला 25.63 मिलिग्राम भिटामिन इ खौ मोनो । बेनिखायनो बेखौ जानायनि हुदा खालामनाया मोजां । बादामखौ गुन्दै खालामना गाइखेरजोंबो गलायना लोंनो हायो ।

देहायाव भिटामिन इनि बिबाङा बाडाइ जानायखौ फोलोमनो हानायनि राहा

गोदान दिल्ली , 3 अक्ट'बर : गान्धीजीखौ सुबुंफोरनि मोजां हाबा मावग्रा राफोदाय महरै गोसोखांनाय जायो । स्वराजआ गान्धीजीनि जिउनि आदर्श , जायखौ गोसो गोथारै हाबा मावनानै मोन्नो हायो । बियो स्वराज आरो स्वच्छतानि हाबाफारिखौ गोख्रोङै मावोमोन । गान्धीजीआ स्वच्छता अभियान आरो आइजोफोरनि जौगाखांनायनि हाबाफारिबो मावदोंमोन । बियो मोनथिनो मोन्दोंमोनदि , उदांसिनि नंगुबै दावहा नांनोब्ला ननिफ्रायनो जागाय जेननांगोन । बेनि थाखायनो बियो गावनि हेफाजाबगिरिफोरखौ लानानै आइजोफोरखौ जांख्रिखां होदोंमोन । लासै लासै आइजोफोरा गान्धीजीनि स्वच्छता अभियानजों सोमोन्दो लादोंमोन । गान्धीजीआ आइजोफोरनि फोथायनायखौ देरहानो हादोंमोन आरो आइजोफोराबो बिनि गोसोखौ सिफाया लासे ननिफ्राय ओंखार बोनानै सत्यग्रहआव बाहागो लादोंमोन । बिनि नोजोराव आइजोफोरनावबो हौवाफोरजों समान गोहो दं । स्वच्छतानि फार्से सुबुंफोरखौ जांख्रिखां होनायनि उननि थांखिया जादों समाजाव साखोन - सिखोन आरो मोजाडै सोलायनायनि थाखाय सुबुंफोरनि बिहोमा होनाया गोनांथार । आइजोफोरखौ रांखान्थि बिथिङाव गोख्रों खालामनानै गावनि आथिङाव गसं होनो जेन्थोरखौ रान्नानै होदोंमोन ।

स्वराजआनो गान्धीजीनि थांनानै थानायनि गाहाय मोन्थोरमोन

गुवाहाटी , 3 अक्ट'बर : आसाम सरकारनि देहा आरो रांखान्थि बिफाननि मन्थ्रि ड ० हिमन्त बिश्व शर्माया बुंनाय बायदिब्ला कभिड - 19 नि थाखाय दिन्दांनानै थानाय बिटिसिनि बिसायख'थिखौ फैगौ डिसेम्बर दाननि गेजेराव खुंहैनो हानाय जागोन । बे बाथ्राखौ सनितपुर जिल्लानि सिङाव थानाय सतिया बियाबनि चारिदुवाराव गंसे जिम बेखेवनो थांनानै मख'दों मन्थ्रि ड ० हिमन्त बिश्व शर्माया । खौरांगिरिफोरनि सिगाङाव फोरमायनाय बायदिब्ला बिटिसिनि बिसायख'थिखौ लानानैनो सावरायनो थाखाय फैगौ 6 अक्ट'बरखालि गासै राजखान्थि दोलोफोरनि मोनसे जुथाय मेल लेंथुमनाय जागोन आरो बे मेलआ थुगेखांनायनि उनाव 7 अक्टबरखालि बेनि सायाव केबिनेटआ थांखि लागोन । बिटिसिनि बिसायख'थिआ खुंजायैनि आन्दोयाव राजखान्थियारि बाथ्रा गैया अदेबानि कभिड - 19 नि मिजिंथिजाथावै थासारिनि थाखायसो बेयो जादों , जाय थासारिया गासै मुलुगावनो बयखौबो गोहोम खोख्लैदों होननानै ड ० शर्माया दाजाबदेरो । अक्ट'बर आरो नभेम्बर दानाव कभिडनि थासारिया साबखां हैयोब्ला बिटिसि बिसायख'थिखौ हेंथा गैया जासे डिसेम्बर दानाव खुंहैनो हागोन । सनितपुर दावबायनाय ड ० हिमन्त बिश्व शर्माया आसाम गोरोबथानि सायाव फिनजाथाय होनो थांनानै बुंदोंदि , आसाम गोरोबथानि 6 नं दफा बायदियै जायफोर थार नेपालि सुबुंफोरा आसामाव राइजो जानानै दं । बिसोरहा गिनो आरो संखिनो गोनां जेबो गैया । अदेबानि सोलोंथायनि बिथिङाव मख'नो थांनानै बिथाङा फोरमायनाय बायदिब्ला नभेम्बर दाननि गेजेराव राइज्योनि सिङाव थानाय गंफ्रोमबो फरायसालि आरो फरायसालिमाफोरानो सोलिफिन्नो हागोन ।

डिसेम्बर दाननि गेजेराव बिटिसिनि बिसायखथिखौ खुंहैनो हानाय जागोनः हिमन्त

कचुगाव , 4 अक्ट'बर : कक्राझार जिल्लानि आसाम - बंग' सिमाजों नांजाबनाय ओन्सोलाव हाग्रानि मैदेरनि उतखाराव थागिबि सुबुंफोरनि गेजेराव गोजोन्नाय गैयै थासारि सोमजिदों । सुलुंनि बायदिब्ला जिल्लानि गसाइगाव महकुमानि सिङाव थानाय आसाम - सोनाब बंग'नि सिमा ओन्साल फाख्रिगुरि गामियाव थांनाय हराव 7.8 हाग्रानि मैदेर फालोआ आदार नागिरबोनायाव सुबुंफोर थानाय ओन्सोलाव हाबफैनानै गोबां आबाद थिलिफोरखौ ख'हा खालामदों । जायगानि राइजो - राजाफोरा मिथिहोनाय बायदिब्ला सोनाब बंग' बास्का हाग्रा ओन्सोलनिफ्राय सिमा ओन्सोलाव हाबफैनानै फाख्रिगुरि गामियाव थानाय गोबां आबाद थिलिखौ ख'हा खालामो । फारसेथिं मैदेर फालोआ आसामनि आबादथिलियाव हाबफैनानै ख'हा खालामनायनि जाहोनाव सिमा ओन्सोलनि थागिबि राइजो - राजाफोरा जिंगासिनाय फोरमायदों । शनिबारखालि फुंनि समाव जायगानि राइजो - राजाफोरा मैदेर फालोखौ होनो थांनायनि थाखाय गोबां नाजादोंब्लाबो फेलें जायो । दासान्दि ओन्सोलनि आबाद फोथारखौ ख'हा खालामनायाव जायगानि राइजो - राजाफोरा बे जाथायनि सोमोन्दोयाव हाग्रा बिफाननो मिथिहोयो आरो मैदेर फालोखौ होनांहरनायनि फारसे गोनांथार राहा लानो थाखायबो खावलायो । गुबुन फारसेथिं बे जाथायखौ खौरां मोन्नानै कचुगाव हाग्रा संमन्दलनि मोनसे हान्जाया जाथायथिलियाव सहैदोंब्लाबो मैदेर फालोखौ होख्रांहरनो थाखाय गोबां नाजासेयावबो फेलें जानायखौसो नुनो मोन्दों । मख'नो गोनांदि , हाग्रा ओन्सोलफोराव आदारनि आंखाल नुजाथिनायनि जाहोनावनो जिब - जुनातफोरनि सुबुं थानाय ओन्सोलाव हाबफैनाया खेबले - खेबले नुजाथिनायनि जाहोनाव बोसोरफ्रोमबो सिमा ओन्सोलनि आबादजों सोमोन्दो थानाय आबादारिफोरा गाव - गावनि धोन - सम्पतिखौ ख'हा खालामनो गोनां जादों ।

आसाम - बंग' सिमायाव मैदेरनि उतखार

गुवाहाटी , 20 आगस्ट : इन्डियान सुपार लीग सुंद'यै आइ एस एलनि हान्जा नर्थ - इस्ट इउनाइटेड एफ सिआ बे बोसोरनि अर्जुन बान्थानि थाखाय सायख'जानाय आसामनि गोख्रों बक्सार लाभलिना बरगहाइ आरो मनिपुरनि वेट लिफ्टार मिराबाइ सानुखौ साबायख'र जासिदों । सा - सान्जानि सानै गेलेगिरिआ हादरनि गुबुन मोनसे देरसिन गेलेमु माननि बान्थानि थाखाय सायख'जानाय सा 29 गेलेगिरिफोरनि फारिलाइयाव जायगा लानो हादों । मिरु सरकारनि गेलेमु बिफाननि आवथायाव दाफुंजानाय सेलेक्सन कमिटिआ लाभलिना आरो मिराबाइ सानुनि मुंखौ अर्जुन बान्थानि थाखाय सायख'नाय जाबाय । आसामनि सा 5 गेलेगिरिफोरा दासिम हादरनि गुबुन मोनसे देरसिन अर्जुन बान्थाखौ आजावनो हानायाव जाफुंसारदों । बेनि सिगां बागेस्वर बरुवा , मनालिसा बरुवा मेहता , जयन्त तालुकदार , शिब थापा आरो हिमा दासआ अर्जुन बान्थाखौ मोन्नो हाखांबाय । दुलाराय आसाम बक्सिं गौथुमजों लोगोसे गुबुन गुबुन गेलेमु आफाद आरो गेलेगिरिफोराबो अर्जुन बान्थानि थाखाय सायख'जानाय लाभलिना बरगहाइनिसिम गोजोन्नाय फोरमायना साबायख'र जासिहरदों । मख'नो गोनांदि , लाभलिना बरगहाइआ फैगौ बोसोराव जापाननि राजथावनि टकिय सहरआव खुंजानो गोनां अलिम्पिक गेम्सनि थाखायबो बक्सिं गेलेनायाव क्वालिफाइड जानो हाखाबाय ।

अर्जुन बान्थानि थाखाय सायख'जानाय लाभलिना , मिराबाइ सानुखौ नर्थ - इस्ट इउनाइटेड एफसिआ साबायख'र होदों

मानास , 4 अक्टबरःआसामनि गेजेराव थानाय मुंदांखा मानास नेसनेल पार्कखौ बोसोरफ्रोमबो दैज्लां बोथोरनि समाव दावबायारिफोरनि थाखाय बन्द खालामनाय जायो । देग्लायबो थांनाय दानथामसो सिगांनिफ्रायनो दावबायारिफोरनि थाखाय बे माहारियारि पार्कनि दर्जाया बन्द जानानै दङमोन । नाथाय दैज्लां बोथोरा बारग'लांनायनि उनाव दावबायारिफोरनि थाखाय बे माहारियारि पार्कनि दर्जाखौ बेखेवफिनबाय । कन्जार्भेटर अफ फरेस्टनि प्रिन्सिपाल सिफ आरो फरेस्ट फर्सनि गाहाय ए एम सिंआ थांनाय शुक्रबारखालि दावबायारिफोरनि थाखाय बे पार्कखौ बेखेवनानै होयो । बे पार्कआ थांनाय मार्च दाननिफ्रायनो बन्द जानानै दङमोन । माहारियारि पार्कनि मावखुलि सुलुङा मिबथिहोनाय बादिब्ला , दावबायारिफोरा कभिड - 19 नि नेमखिन्थफोरखौ मानिनानै सोलिनायनि गेजेरजोंसो बे पार्कआव दावबायनो हागोन ।

दावबायारिफोरनि थाखाय मानास माहारियारि पार्कनि दर्जाया बेखेवजाफिनबाय

माघेरिटा , 4 अक्ट'बरःबिथांखि लाजानाय बर' कसारि अन्साय गावखंथाय गौथुम दाफुंनायनि बागै जरखायै सावरायनाय आरो बे बिथिङाव सरासनस्रा राइजो - राजाफोरनि गेजेराव सांग्रांथिखौ बांहोनायनि थांखिजों खौसेथि बर' सुबुं आफादनि तिनिसुकिया जिल्ला आफाद बान्जायनायाव तिनसुकिया जिल्लानि गुबुन गुबुन ओन्सोलनि बर' माहारिनि मेलेमजिबि , फोरोंगिरि , समाज सिबियारिफोरनि बाहागो लानायाव शनिबारखालि मार्घेरितानि महाराम बर' गुदि फरायसालियाव मोनसे नोगोरारि मेलखौ खुंनाय जायो । तिनसुकिया जिल्ला इउबिपिअनि आफादगिरि बिष्णुराम नार्जारिनि मासि सामलायनायाव जानाय मेलनि थांखिखौ फरायथिनानै होयो तिनसुकिया जिल्ला इउबिपिअनि गाहाय नेहाथारि जयन्त नार्जारिया । बे मेलावनो बाहागो लानानै इउबिपिअनि मासिगिरि पिताम्बर ब्रह्मआ बुङोदि , गोलाव बोसोर नाङै बिटिएडिनि बायजोयाव थानाय बर' सुबुंनि राजखान्थि , समाज - रांखान्थि , सोलोंथाय , हारिमु , हा - मोन्थायफोरनि बिथिङाव संबिजिरारि मोन्थायनिफ्राय जानगारनानै थाबोनांदोंमोन । बिटिएडिनि बायजोयाव आसामनि खमैबो 21 जिल्लाफोराव थाबोनाय 10 लाखनिबो बांसिन बर' सुबुंफोरनि दुलाराइ जौगाहोनायनि थांखियाव बिटिसिनि बारग' गाहाय खुंगिरि आरो बिपिएफनि आफादगिरि थामहिनबा 17 बोसोर नाडै बिटिसि खुंथायखौ सामलायबोनाय हाग्रामा महिलारि , मन्थ्रि चन्दन ब्रह्म , प्रमिला रानि ब्रह्मजों गोबां फोथायनाय लानानै थांनाय गोबां बोसोरनिफ्रायनो खौसेथि बर' सुबुं आफादआ बिटिएडिनि बायजोयाव थानाय बर' सुबुंफोरनि दुलाराइ जौगानायनि थांखिजों राजखान्थियारि बिथिङाव आबुं मदत आरो हेफाजाबखौ होबोदोंमोन । नाथाय थांनाय बावैसो साननि सिगां जोबलांनाय आसाम बिधान सभानि बोसोरारि जथुम्मायाव आसाम सरकारा बर' कसारि अन्साय गाव खुंथाय गौथुम दाफुंनायनि बिथिङाव बिपिएफनि आफादगिरि हाग्रामा महिलारि , मन्थ्रि चन्दन ब्रह्म , प्रमिला रानि ब्रह्मआ बे गोनां हाबाफारियाव हेंथा होनानै बिटिएडिनि बायजोयाव थानाय बर' सुबुंफोरनि गोलाव बोसोरनिफ्राय हास्थायबोनाय थांखिनि फिथाइखौ फेलें जाहोयो । अदेबानि बर' कसारि अन्साय गावखंथाय गौथुम दाफुंनायाव बिपिएफ हान्जाया फोथाय खेबस' खालामदों होन्नानै इउबिपिअआ गोख्रों अजद खालामनायजों लोगोसे बिपिएफ हान्जानि बे बिथिङाव बिफाव लानायखौ गोख्रों रावजों सोंखारिनानै खुद्रिखांनाय फोरमायो । बिपिएफनि राजखान्थि फाव फान्दायनाय आरो थगायनायनि हेंथायै गोख्रों गसंथानानै इउबिपिअआ गोलाव बोसोरनि दाबिखौ लानानै थांनाय माखासे दाननि सिगाङाव गोरोबथा जानाय थामथि बर' गोजोन गोरोबथानि 5 नं डारानि 5.1 दफानि गेजेरजों मिरु आरो राइज्यो सरकारा बर' कसारि अन्साय गावखुंथाय परिषद दाफुंनायनि हाबाफारिखौ आखायाव लादों होन्नानै बुथिनायजों लोगोसे फैगौ 7 अक्टबराव केबिनेटनि गेजेरजों आसाम सरकारा बर' कसारि अन्साय गावखुंथाय गौथुम दाफुंनायनि थांखि लानानै बेखौ मावफुंनायनि गोनांथार राहा लानो नाजादों होन्नानै गोनांथार बाथ्राखौ मिथिहोयो । फारसेथिं इउबिपिअनि नेहाथारि सुक्रेसर गयारिया बुङोदि , बिटिएडिनि बायजोयाव थानाय बर' सुबुंफोरनि थाखाय गोबां मिजिं आरो हास्थायबोनाय बर' कसारि अन्साय गावखुंथाय गौथुम दाफुंनायनि गेजेरजों राजखान्थि गोहो मोन्नायनि मोनसे खुंथायारि राहा लानानै सिगांगोन आरो बेनि गेजेरजों गोलाव बोसोर नाङै संबिजिरारि मोन्थायनिफ्राय जानगारनांनाय बिटिएडिनि बायजोयाव थानाय आसामनि मोन 21 जिल्लाफोराव थाबोनाय 10 लाखनिबो बांसिन बर' सुबुंफोरनि थाखाय जारिमिनारि जौगाखांनाया गोख्रों जागोन होन्नानै बे बिथिङाव साफ्रोमबो बर' सुबुङा खौसेथि आरो समनि थिन्नायाव नाजानायजों सिगां लांनांगोन होन्नानै फोरमायो । बे गोनां सावरायनाय हाबाफारियाव धेमाजि जिल्ला इउबिपिअनि आफादगिरि मनरन्जन बसुमतारिआ गावनि बिबुंथियाव बुङोदि , बर' कसारि अन्साय गावखुंथाय गौथुम दाफुंनायनि फारसे आसाम सरकारनि लोगो हान्जा एबा बिपिएफआ जोबथायाव राजखान्थि फाव फान्दायनानै बिटिसिनि बायजोनि सुबुंफोरखौ फोथायखेबस' खालामदों होन्नानै बुंथियो । बे मेलाव बर' थुनलाइ आफादनि मार्घेरिता गुदि आफादनि गाहाय नेहाथारि दिप्ति दैमारि , फोरोंगिरि दिनेस बर' , समाज सिबियारि गिरिस बसुमतारि , केसब'ति बर'आबो सुंद' बिबुंथि लाखियो । बे गोनांथार गेवलां मेलाव खौसेथि बर' सुंबं आफादनि लेङाइ आफादगिरि रतन बसुमतारि , नेहाथारि सृजोन बसुमतारि , धेमाजि जिल्ला आफादनि रांगिरि रबिन बर' , गनतात्रिक नागरिक सुरक्षा मन्सनि गाहाय नेहाथारि तलन सनवाल मोनहा बाहागो लानाय मेलाव सदिया , जागुन , माघेरिता ओन्सोलनि खमैबो 200 नि बांसिन राइजो - राजाफोरा बाहागो लादोंमोन ।

बर' कसारि अन्साय गावखुंथाय गौथुम दानायाव बिपिएफआ फोथायखेबस' खालामदों : इउ बि पि अ

कक्राझार , 4 अक्टबर : कक्राझार जिल्लानि गसाइगाव महकुमानि कसुगाव दख'रानि सिङाव थानाय मैनागुरि हालामनि बोरसिझरा गामिनि मन्डल नार्जारिआ थांनाय 3 दान सिगांनिफ्रायनो गोब्राब बेरामजों नाख्रेबजाबोनायनि उनाव शनिबारखालि मोनाबिलि समाव जोबथा हां बोयो । मख'नाय जायोदि , रुंसारि मन्डल नार्जारिआ थांनाय दानथामसो सिगांनिफ्रायनो गोब्राब बेरामजों भुगिनानै दंबोयोमोन । बेराफार्से नख'रनि रांखान्थि हालोदआ मोजां नङैनि जाहोनआव बिखौ जौगा थाखोनि मोजां फाहामथाय होनो हायैनि जाहोनआव न आवनो गोग्लैसोनानै दंबोयोमोन । थांनाय 1 सप्ताहसो साननिफ्राय जानोलोंनो हायैनि थाखाय मन्डल नार्जारिनि देहाया रानख्रेबबोदोंमोन आरो देहाया गाज्रिसिन हालोदआव फैनायनि उनाव नख'रनि बिमा , बिदा , बिनानावफोरखौ नागारनानै बे संसारनिफ्राय आन्ज्रायलाङो । बबेखानि सानथामसो सिगां मन्डल नार्जारिखौ मोजां फाहामथाय होनो थाखाय ससियेल मिडियानि गेजेरजों राइजो - राजाफोरनिफ्राय रांखान्थि अन्सुंथाय हास्थायनायबो जादोंमोन । अन्सुंथाय हास्थायनाय बादियै अन्सुला गोसोनि माखासे राइजो - राजाफोरा एकाउन्टनि गेजेरजों रांखान्थि दानखौबो हरदोंमोन । बे समावनो मन्डल नार्जारिखौ मोजां फाहामथाय होनायनि थाखाय लाहार - फाहार खालामबाय थादोंमोन । नाथाय दुखु नांथाव बाथ्रादि , हावरिया खाफाल लानानै फैनाय मन्डल नार्जारिआ अराय समनि थाखाय बुहुमनिफ्राय आन्ज्रायलांबाय । मख'नो गोनांदि , रुंसारि मन्डल नार्जारिआ दुलाराय बर' फरायसा आफादनि सोद्रोमा महरै माखासे बोसोर सम खामानि मावबोदोंमोन आरो आलादा बड'लेण्ड राइज्यो सोमावसारनाय समावबो गोबां खेब बाहागो लाबोदोंमोन ।

बड'लेण्ड सोमावसारनायाव बाहागो लाबोनाय मन्डल नार्जारिआ रुंसारि जाबाय

गुवाहाटी , 4 अक्ट'बर : थांनाय बावैसो साननि गेजेराव दुलाराइ आसामनि गेजेरावनो खुंनाय आसाम पुलिसनि एसआइ आन्जादनि सोंथि बिलाइआ आनजादनि सिगां बायजोयाव ओंखारनाय बेले - बेजे गेनाखान्थि जाथायजों लोब्बा थानाय गासै दायनिगिरिखौ सासेनि उनाव गुबुन सासेखौ हमनो हानायनि उनाव बे जाथायनि गाहाय दायनिगिरिखौ दासिमबो हमनो हायाखै आसाम पुलिसआ । सोंथि बिलाइ बायजोयाव ओंखारनाय बेलेबेजे गेनाखान्थिनि गाहाय दायनिगिरिखौ हमनायनि सोमोन्दोयाव शनिबारखालि आसाम पुलिसनि आइन आब्रुथिनि उफ्रा पुलिस सामलायगिरि जि . पि . सिंआ मिथिहोदोंदि , बे जाथायनि गाहाय दायनिगिरि पि . के . दत्तखौ थाबैनो हमनाय जागोन । जि . पि . सिंआ बुंबावनाय बायदिब्ला पि . के . दत्तआ नेपालावनो थायामानो एबा जेराव - मेरावनो थाया मानो बिखौ थाबैनो आसाम पुलिसआ हमनाय जागोन । मख'नो गोनांदि , बे जाथायनि गुबुन सासे दायनिगिरि दिबन देकाखौ हमनो हानायनि उनाव पि . के . दत्तखौबो हमनो थाखाय आसाम पुलिसआ जेराव - मेरावनो नागिरगासिनो दं होन्नानै आइन आब्रुथिनि उफ्रा पुलिस सामलायगिरिया बे बाथ्राखौ मिथिहोयो ।

थाबैनो हमजागोन एसआइ आन्जाद गेनाखान्थिनि गाहाय दायनिगिरियाः जि . पि . सिं

गुवाहाटी , 5 अक्टबर : राइज्योयाव दावबायारिफोरनि थाखाय हान्था - मेला एबा दावबायनाय बिथिङाव सिबिथाय होग्रा अल आसाम मथर ट्रेन्सपर्ट एससियेसनआ बासनि भाराखौ बांहोनो दाबिजों गाबोन 5 अक्टबरनिफ्राय राइज्योनाङै सिमा गैयै साखा बन्द फोसावदों । बेराफार्से टेन्सपर्ट एससियेसननि बे सिमा गैयै साखा बन्द फोसावनाया थारैनो सरासनस्रा राइजो - राजा एबा दावबायारिफोरा जेंनायाव गोग्लैगोनखौ नुनो मोनहरदों । जायनि थाखाय आसामनि रोगाथाय बिफाननि मन्थ्रि ट्रेन्सपर्ट एससियेसननि बे थांखिखौ बोखारनानै लाफिन्नो खावलायदों । मख'नाय जायोदि , रोगाथाय बिफाननि मन्थ्रिआ राइज्योनाङै साखा बन्द फोसावनायखौ बोखारनानै लाफिन्नो खावलायनायजों लोगोसे फैगौ 6 अक्टबराव बे आयदानि सायाव सावरायनो थाखाय मोनसे मेल जथुमनो ट्रेन्सपर्ट एससियेसनखौ खावलायदों । राइज्योनि रोगाथाय बिफानआ ट्रेन्सपर्ट एससियेसननो गांसे लाइजामआव लिरहरदोंदि , राइज्योनि रोगाथाय मन्थ्रिआ फैगौ 6 अक्टबर , 2020 अक्टखालि बेलासि ब्रै रिंगायाव खानापारायाव थानाय आसाम एडमेनिस्ट्रेटिभ स्टाफ कलेजआव मोनसे मेल हांख्रायनाय जादों । बे मेलयाव आसाम ट्रेन्सपर्ट एससियेसननि जेंना आयदाफोरनि सायाव गेबेङै सावरायनो थि खालामनाय जादों । बेनिखायनो गोजौयाव मख'खानाय अक्ट , सम आरो जायगायाव एससियेसननि बिबानगिरिफोरखौ बाहागो लाफैनो थाखाय खावलायहरनाय जादों । बेजों लोगोसेनो रोगाथाय बिफानआ एससियेसननिफ्राय फोसावनाय 5 अक्टबरनिफ्राय राइज्योनाङै सिमा गैयै साखा बन्द फोसावनायखौबो बोखारना लाफिन्नो लाइजामनि गेजेरजों खावलायहरो । गमामायैनो जुदि राइज्यो रोगाथाय बिफाननि बे खावलायनायखौ आसाम मथर ट्रेन्सपर्ट एससियेसनआ गनायोब्ला राइज्योनि सरासन्त्रा राइजो - राजा एबा दावबायारिफोरा जेंनाजों मोगा - मोगि जानायनिफ्राय रेहाय मोन्नो हागोन ।

साखा बन्द फोसावनायखौ बोखांनानै लाफिन्नो आसाम रोगाथाय बिफानआ खावलायदों

गुवाहाटी , 4 अक्टबर : गिख्रंथाव कभिड - 19 नि मुलुगनां साग्लोबनायनि जाहोनआव गुबुन हादरफोरजों लोगोसे भारतनि गेजेराव थानाय गुबुन गुबुन दारिमिन , कम्पानी आरो फालांगि बिथिङाव रांखान्थि लोरबां जानायबादिनो हान्था - मेला सिबिथाय होग्रा थामहिनबा , दावबायारिफोर रोगाग्रा गारि बिगोमाफोराबो रांखान्थि लोरबां जानायजों मोगा - मोगि जानांदों । जायनि थाखाय बासनि भाराखौ बांहोनायनि दाबिजों अल आसाम मथर ट्रेन्सपर्ट एस'सिएसनआ राइज्योनाङै फैगौ समबारनिफ्राय सिमा गैयै साखा बन्द फोसावदों । ट्रेन्सपर्ट एससिएसनआ फोरमायनाय बादिब्ला , कभिड - 19 नि जाहोनआव रांखांन्थियारि जेंनाजों मोगा - मोगि जानायनि थाखायनो बासनि भाराखौ बांहोनो थाखाय राहा लानो गोनां जादों आरो बे दाबिखौ लानानैनो सोमावसारनायनि हाबाफारि लानो गोनां जादों । गौथुमआ अजद होबावनाय बादिब्ला , सरकारआ गोबां रोखोमनि मुवा - बेसादफोर आरो पेट्रल - डिजेलफोरनि बेसेनफोरखौ बांहोबाय नाथाय बासनि भारा बांहोनायाव मेगन खाना जानानै थादों । सरकारआ पेट्रल - डिजेलनि बेसेनखौ सानफ्रोमबो बांहोबाय थादों आरो सोलिफु समाव दावबायारि बासफोराव 50 जौखोन्दोल' दावबायारिफोर दैखांनायनि बिथोन होदों । नाथाय 50 जौखोन्दो दावबायारिफोरखौल' दैखाङोब्ला बास बिगोमाफोरनि थाखाय जेबो मुलाम्फा फैया । बेनिखायनो जुदि भारानि बेसेनखौ बांहोयाब्ला सरकारआ जौसे जौखोन्दो दावबायारिफोरखौ गारिआव दैखांनायनि गनायथि होनांगौ । जुदि बे दाबिखौ गनायाब्ला फैबाय थानाय समफोराव ट्रेन्सपर्ट गौथुमआ सिमना गैयै सोमावसारलांबाय थागोन आरो हान्था - मेला सिबिथाय होनायनिफ्राय जानगाराव थागोन होन्नानै हुमखि होयो ।

आसाम ट्रेन्सपर्ट गौथुमआ 5 अक्टबरनिफ्राय सिमा गैयै साखा बन्द फोसावदों

उदालगुरि , 5 अक्टबर : उदालगुरि जिल्लानि माजबाट पुलिसआ 3 अक्टबरखालि हराव सिग्रोमनायनि गेजेरजों 135 केःजिः गान्जा हमनो हानायजों लोगोसे सासे सुबुंखौ हमनो हादों । पुलिस सुलुंनिफ्राय मिथिनो मोन्नाय बादिब्ला माजबाट पुलिस थानानि अ सि मिन्तु सन्दिकैनि दैदेन्नायाव हरनि 1.00 रिंगासो समाव आसाम - अरुनाचल सिमा ओन्सोलनि 3 नं धोनस्रि बगुरिबारि गामियाव गान्जा फालांगि खालामनायनि खौरां मोन्नायखौ बिथा खालामनानै माजबाट पुलिस हान्जाया मोनसे सिग्रोमनाय हाबाफारि बान्जायनायनि गेजेरजों ललेस दैमारि मुंनि सासे सुबुंनि ननिफ्राय 135 केःजिः गान्जाखौ बोखांनो हायो । लोगोसे ललेस दैमारिखौ पुलिसआ खायो । उनाव बोखांनो हानाय गान्जाजों लोगोसे ललेस दैमारिखौ पुलिस हान्जाया माजबाट पुलिस थानासिम लानानै फैयो । जब्द खालामनो हानाय गान्जानि बेसेनआ बाजाराव 6.7 लाख रांनि जागौमोन होन्नानै मिथिनो मोन्नाय जादों । माजबाट पुलिस थानायाव ललेस दैमारिनि हेंथायै मोनसे गसर थिसन्नायनि उनाव उदालगुरि बिजिरसालियाव नुजाथिहोना दैमारिखौ जोबथेसालियाव दैथायहरनाय जायो जाबाय । मख'नो गोनांदि , माजबाट पुलिसआ दानसेनि गेजेराव 386 केःजिः गान्जा बोखांनो हानायाव जाफुंसारनो हादों ।

माजबाटयाव 135 केः जिः गान्जाजों लोगोसे सासे सुबुंखौ खादों

कक्राझार , 5 अक्ट'बर : बिटिसि बिसायखथिखौ फैगौ 27 अक्ट'बरनि सिगां खुङाब्ला बिपिएफ दोलोया दिसपुर आरो दिल्लीनि जन्तर - मन्तरआवबो धर्ना खुंहैगोन । बे दाबिखौ दिखाङो बिपिएफनि बाउखुंग्रि बियाबनि बिजाथि आरो बारग मावफुं सोद्रोमा दनेश्वर गयारिआ । गयारिआ राइज्यो बेंगिरिनि खुंथाय सम जोबहैनायनि सिगांनो बिटिसि बिसायख'थि खुंनो राइज्यो सरकारनिसिम खावलायनानै बुङोदि , बिहाराव करना भाइरास गोसारनायनि गेजेरावनो बिधानसभा परिसदनि बिसायख'थि खुंनो थि खालामनाय जाबायब्लाबो नाथाय बिजेपि दैदेन्नाय सरकारआ बिटिसि बिसायख'थिखौ लानानै गुबुंले राजखान्थि गेलेनो नाजादों आरो बिटिसियाव सुबुंतन्त्रखौ सिथारनाय जादों होन्नानै गोखों अजद होयो । बिटिसिआव सुबुंफोरजों सायख'जानाय सरकार गैयैनि थाखायनो थांनाय ड' दान नाङै जौगालु हाबाफारि मावफुंजायाखै होन्नानैबो गयारिआ अजद लाबोयो ।

27 अक्ट'बरनि सिगां बिटिसि बिसायख'थि खुङाब्ला दिसपुर आरो जन्तर - मन्तरआवबो धर्ना हैनो बिपिएफनि सोगोमथि

गुवाहाटी , 5 अक्ट'बर : भारत हादतनि फुटबल गेलेमुखौ मुलुगनि फोथाराव लांनायनि थांखिजों जरखायै खुंनाय इन्डियान सुपार लीग ( आइएसएल ) नि गेलेनायखौ थांनाय माखासे बोसोरनिफ्राय हादतनि गुबुन गुबुन गेलेग्रा फोथाराव फारियै खुंबोदों । फैगौ सिजननि इन्डियान सुपार लीगनि मेचखौ देरहानो थांखिजों नर्थ इष्ट इउनाइटेड एफसिआ बे समाव मिजिंथिजानाय गोखों गेलेगिरिफोरखौ हान्जायाव गोरोबथानि गेजेरजों लाबोनाय जादों । थांनाय बावैसो साननि सिगां मावरिसियान आरो परटुगालनि गेलेगिरिखौ नर्थ इष्ट इउनाइटेड एफसिआ हान्जायाव गेलेनो लाबोनायनि उनावनो मैया अष्ट्रेलियानि डिफेन्डार डेलान फक्सखौ हान्जायाव गोरोबथानि गेजेरजों लाबोनाय खौरांखौ मिथिनो मोन्दों । सुलुंनि बायदिब्ला थांनाय सिजननि आइ लीगआव डिफेन्डार डेलान फक्सआ सेन्ट्रल कस्ट मारिनार्स हान्जाजों गेलेदोंमोन । लाइमोन डिफेन्डारनि भारतयाव 7 बोसोरसिम गेलेनाय रोंगौथि आरो गोख्रोंथिखौ नुनानै नर्थ इष्ट इउनाइटेड एफसिआ बोसोरसेनि थाखार बादायलायनायाव अष्ट्रेलियानि लाइमोन गेलेगिरिया साबसिन गेलेगिरि बान्थाखौ आजावनो हाबोदोंमोन । नर्थ इष्ट इउनाइटेड एफसिनि मावफुं बिथोनगिरि प्रिया रुनसालआ बुङोदि , डेलान फक्सआ आइ लीगआव गावखौनो गोख्रों गेलेगिरि महरै दिन्थिनो हादों आरो बेनि गेलेनायजों हान्जाया फैगौ सिजननि आइएसएलआव गोख्रोंसिन गेलेनो हागोनखौबो मिजिंथि लाखिदों । गुबुन फारसेथिं अष्ट्रेलियानि डिफेन्डारआ भारतनि आइएसएलआव इउनाइटेड एफसिजों गेलेनो थाखाय गोरोबथा जानायखौ जोबोर गोजोन्नाय फोरमायदों आरो गावनि गेलेनायखौ थाबैनो हान्जाजों जागायजेनगोन होन्ना बाथ्रा होयो । लोगोसे इउनाइटेड एफसिनि गाहाय कचनि दैदेननायाव गेलेनो खाबु मोनगोनखौ गावनि खाफाल गोनां होन्नानैबो फोरमायदों ।

आइएसएलनि थाखाय नर्थ इष्ट इउनाइटेड एफसिआ अष्ट्रेलियानि डिफेन्डार डेलान फक्सजों रादाय खाबाय

भबानीपुर , 5 अक्ट'बरःबिटिआरआव इउपिपिएलनि सरकार फैनायानो जागोन राइजो - राजाफोरखौ सिबिथाय होनायनि सरकार । थांनाय जिस्नि बोसोर भां , जौ , जुवा , रांखावरि गेना खालामनाय सरकार बादि जोंनि सरकारआ जानाय नङा । इउपिपिएलजों दाजानाय सरकारआ गासैबो हारि - माहारिनि गोरोबथिजों दाजानाय सरकार जागोन । बेनि थाखाय बिटिआरआव राइजो जानाय मोनफ्रोमबो हारि - माहारिनि गेजेराव मोनसे मोनसेयै जौगाखां परिषद दानाय जागोन । " - बे बिबुंथिखौ इउपिपिएलनि आफादगिरि प्रमद बर'आ शालबारिनि साखाथि पकालागी गामियाव खुंनाय इउपिपिएलनि मोनसे मेलआव बुङो । बिथाङा बुङोदि , हाग्रामा महिलारि दैदेन्नाय बिपिएफ दोलो - सरकारनि बिबानगिरिफोरा थांनाय समफोराव एमजिएनआरइजिए नि जबकार्ड श्रमिकनि मुङाव फैनाय गुजिबा जौखोन्दो धोनखौनो आदि खालामगारदों । जबकार्डनि श्रमिकनिफ्राय गोहो बाहायनानै , सिगि - सग' खालामनानै धोन आरो जबकार्डफोरखौ सेनानै लांदों । श्रमिकफोरनि जबकार्डफोरा दासिमबो बिपिएफनि दैदेनगिरि - मावफारियाफोरनि आखाइयावनो दङ । नाथाय श्रमिकफोरनि जबकार्ड , मोन्नांगौ धोनफोरखौ गथायनानै होफिन्नांगोन । नङाब्ला श्रमिकफोरनि धोन , जबकार्ड सेनानै लांनाय बिपिएफनि दैदेनगिरि - मावथिफोरनि हेंथायै श्रमिकफोरा गचर होनांगौ । बेनि थाखाय इउपिपिएल दोलोया मदत होगोन होन्नानैबो बिथाङा बुङो । फैगौ समाव बिटिआरयाव इउपिपिएलनि सरकार दानायनि उनावनो जबकार्ड श्रमिकनि धोन गेना खालामनाय , निखावरिफोरनि मुङै फैनाय सरकारि न' नि गेना खालामनाय आरो बाइदिसिना गेना खान्थियाव लोब्बा थानाय बिपिएफ दैदेनगिरि - मावथिफोरनि थायै मोनसेनि उनाव मोनसे गचर होनाय जागोन होन्नानैबो बिथाङा बुङो । बेराफार्से रबिबारखालिनि गेजेरावनो शालबारिनि साखाथि साम' हाथाइआव ( कक्लाबारि बियाबनि सिङाव ) थानाय बाथौ थानसालियाव खलमहैनानै दुलाराय बाथौ महसभानि बिबानगिरि , धोरोम सिबियारिफोरजों लोगो हमनानै सावरायलायो । रबिबारखालि खुंनाय बे मोन्नैबो मेलाव इउपिपिएलनि दैदेनगिरि हानिफ आलि आहमेद , मन्तु बर' , दयाल शरनिया , आइनुल आलि , बारग एम सि एल ए अनिप बसुमतारि , शालबारि बियाबनि बिजाथि बिनद मुसाहारि , मथनगुरि बियाबनि बिजाथि चाहजाहान आलि , बिपुल बर' , दुलाराय बाथौ महासभानि गाहाय नेहाथारि बसन्त सर्गियारि , दौरि पद्मधर बसुमतारिमोनहाबो बिबुंथि लाखियो । बे रोखोमैनो शालबारि बियाबनि ताङाबारि , शालबारि , उधियागुरि आरो खान्थालगुरियावबो आलादा आलादायै खुंनाय इउपिपिएलनि मेलआव फावखुंगुर फैला अरफे जोनां ब्रह्म , एबसुनि दैदेनगिरि उमेश दैमारि , बाशिराम रामसियारि , रहेन खेरकाटारि , इउपिपिएलनि मिरु दैदेनगिरि बिउटि बसुमतारि , कनक बर' , सत्यजित बर' , बिजाथि बिनद बसुमतारि आरो आगु एनडिएफबि दैदेनगिरि बि लाइथुन मोनहाबो बिबुंथि लाखियो ।

निखावरि जबकार्ड श्रमिक , मुलाम्फायारिनि जबकार्डनि धोन सेनानै लांनाय बिपिएफ दैदेनगिरिफोरनि हेंथायै श्रमिक , मुलाम्फायारिफोरा गचर होथों : प्रमद

गोदो गोदायनिफ्रायनो बेरे मोदैखौ गगा - गुजुनायाव गुन गोनां होन्ना मानिबोदों । बिब्दिनो गोबां आयुर्वेदिक मुवाफोरजों जोंनि हादतआव गुबुन गुबुन बेरामफोरखौ फाहामथाय होनाय जायो । अक्सफर्ड इउनिभार्सिटिनि जरखाफोरा संदान्नायनि सायाव बिथा खालामनानै बेखौ फोरमान होदोंदि गगा गुजुनायाव एन्टिबायटिक मुलिफोरनिख्रुइ बेरे मोदैया गुन गोनांसिन । बिसोरो बेखौबो बुंदोंदि , जुदि गगा गुजुनाय जायोब्ला एन्टिबायटिक मुलिखौ गोसोखाङालाबानो बेनि बदलै बेरे मोदैखौ बाहायनाया साबसिन । जरखाफोरा बुंदों , बेरे मोदैयाव एन्टि बेक्टेरियेल रेजिस्ट्रेन्स गुन थामहिनबा बेक्टेरियाखौ फोजोबनो हानाय गुन थायो । अक्सफर्डनि जरखाफोरा अपार रेस्पिरेटरि ट्रेक्ट इन्फेक्सन ( इआर टिआर ) जों सोमोन्दो गोनां इनफेक्सन जानायाव बेरे मोदैया मोजां गोहोम गोनां होन्नानै सिगांनि माखासे संदान्नायफोरावबो बुंबोदों । बेनि उनाव बेरे मोदैया एन्टिबायटिक मुलिनिख्रुइ बांसिन गोहोम गोनां फोरमान जाबोदों । सरासन्स्रायै बेरे मोदैखौ गगा मोन्नाय , गुजुनाय , गारामा मान्नाय आरो गारामा सानाय बायदिफोरखौ गैया खालामनायाव गुन गोनां होन्ना मानिनाय जायो । गुबुन फार्से बेफोर जेंनानि मुलिफोरखौ बाहायखांनायनि उनाव माखासे साइड इफेक्टफोर जानो हागौ नाथाय बेरे मोदैया जेबो साइड इफेक्ट जाया । संदान्नायाव मोन्दोंदि गुजुनाया एन्टिबायटिक मुलिजों रुजुनायाव बेरे मोदैयाव 36 जौखोन्दो बांसिन फाहामथायनि गोहो थायो ।

बेरे मोदैया गगा मोन्नाय आरो गुजुनायाव मुलिनिख्रुइ गुन गोनांसिन

गुवाहाटी 5 अक्टबर : भारतनि नसुंसे हादत म्यान्मारखौ सा - सान्जा राइज्योनि फसंथान उतखारि हान्जाफोरनि थाग्राखुलि महरै सिगां समनिफ्रायनो मिथिबोयो । बावैसो सानफोर सिगां भारत सरकार आरो म्यानमार सरकारआ जुथायै लोगो नांनानै म्यानमाराव थाहैनाय सा - सान्जानि फसंथान उतखारि आफादफोरनि हेंथायै अल आउट अपारेसन खालामनायनि उनाव माखासे उतखारि आफादफोरा बे हादतनिफ्राय ओंखारबोनो गोनां जादों । बुब्लियावनो भारत आरो म्यानमार सरकारनि रैखाथि सान्थ्रिफोरनि अल आउट अपारेसन खालामनायनि उतखाराव थावरिनो हायै हिसाबै आसामनि असमीया उतखारि आफाद इउनाइटेड लिभारेसन फ्रन्ट अफ आसाम एबा आलफा ( आइ ) नि सोद्रोमाफोराबो म्यान्मार हादत नागारनानै गुबुन जायगायाव गावसिनि थाग्रा खुलिखौ सोलायनो गोनां जादों । बुब्लियावनो मोनसे गोनांथार खौरांखौ मिथिनो मोन्दोंदि , आलफा ( आइ ) उतखारिफोरा म्यानमार हादत नागारनानै चीन हादतयाव गावसिनि थाग्रा खुलिखौ खालामहैदों । आनल'पुल एक्टिभिटिस एक्टनि सिङाव गायसनजानाय गुवाहाटी ट्रिब्युनेलनो मिरु सरकारआ गथायनाय मोनसे एफिडेभिटआव मख'नाय बादिब्ला आलफा ( आइ ) आ गावसिनि थाग्रा खुलिखौ सोलायनानै म्यानमारनिफ्राय चीननि युनान ओन्सोलाव खालामहैबाय । मिरु सरकारनि रिपर्ट बादियै आलफा ( आइ ) नि गाहाय परेश बरुवाआबो चीन - म्यानमार सिमा ओन्सोलनि साखाथि खोला बाहागोयाव थानाय रुइलिआव दंगासिनो । मख'नाय जायोदि , थांनाय जानुवारी दानाव म्यानमार रौनियाफोरा गावसिनि हादतयाव थाहैनाय भारतनि उतखारि हान्जाफोरनि हेंथायै अपारेसन बान्जायनायाव गोबांथार उतखारि हान्जाफोरा थावरिनो हायैलाय जायगा नागारनानै गिदिंबोफिन्नो गोनां जादोंमोन ।

आलफा ( आइ ) आ गावसिनि थाग्रा खुलिखौ म्यान्मारनिफ्राय चीनआव लांबायः मिरु सरकार

गोदान दिल्ली , 5 अक्ट'बर : हाइजेंआ मोनसे इम्युनिटी बुस्टार , जाय आथिखालनि करनानि थासारियाव सुबुंफोरखौ करनानिफ्राय रैखाथि होनायाव गोहोम गोनां जानो हागौ । आयुष मावख'आ हाइजेंखौ जानायनि फार्से बोलो होदों । मुलिनि गुनफोरजों आबुं हाइजेंआ जाग्रा आदारनि स्वादखौ बांहोनायजों लोगोसे जोंनि देहा - सोलेरनि थाखायबो मुलाम्फा गोनां । हाइजेंआव एन्टि बेक्टेरियेल आरो एन्टिअक्सिडेन्टनि गुनबो मोन्नाय जायो , जाय बेरामफोरनिफ्राय देहा - सोलेरखौ जानगारआव लाखिनायाव मदत होयो । एन्टिअक्सिडेन्टआ फ्रि रेडिकल्सनि हेंथायै रैखाथि होयो । बेजों बैसोजों लोगोसे नुजाथिनाय जेंनाफोर आरो बेरामफोर जेरै - केन्सार , बिखानि बेराम , डायबिटिस , अर्थराइटिस , एल्जाइमार्स एबा बावगारनाय बेराम आरो गुबुन बेरामफोरनिफ्रायबो रैखाथि मोन्नायाव मदत मोनो । हाइजेंआव भिटामिनबो मोन्नाय जायो जाय देहा सोलेरनो गोहो होयो । मोदोम बेदरआव सानाय जेंनानिफ्राय हाइजेंआ रैखाथि होयो । सानफ्रोमबो 11 ग्राम हाइजें जायोब्ला मोदोम सानाय जेंनाया गैया जालाङो । हाइजेंआ सुगार गोनांफोरनि थाखायबो मुलाम्फा गोनां । हाइजेंनि गुदिमुवाया इन्सुलिनखौ बाहायाजासे ग्लुकजखौ स्नायु जिबख्रिफोरसिम सहैनाय हाबाफारिखौ गोख्रों खालामो । बिब्दिनो हाइ सुगार लेबेलखौ सामलायनायाव मदत मोनो । हाइजेंआ डायबिटिस बेरामिनि लिबार , किडनी आरो गाहाय दोगोन तन्त्रखौ रैखाथियै लाखियो । फाहामगिरिफोरनि बादिब्ला हाइजेंआ बिखाखौ गोख्रों खालामो । हाइजेंआव मोन्नो हानाय एन्टि इंम्फमेट्री प्रपार्टीजखौ सांग्रां लाखिनाय आरो खर' मेलेमनि हाबाफारिखौ साबसिन खालामनायावबो मदत होयो । हाइजेंखौ नेमखान्थि बादियै बाहायोब्ला कलेस्ट्रलआ खम जायो । कलेस्ट्रलआ बाङोब्ला बिखानि बेरामिफोरनि थाखाय गिख्रंथाव जायो । कलेस्ट्रलखौ खम खालामनो थाखाय सानफ्रोमबो 3 ग्राम हाइजें गुन्दैखौ जानाय आदारआव बाहायनांगौ । मख'नो गोनांदि , जायखि जाया राहाफोरखौ आजावनायनि सिगां डाक्टरनि सुबरण लानांगौ ।

हाइजेंआ देहानो मुलियारि गुन होयो

कक्राझार , 6 अक्टबरःबर' हारिनि रैखाथि , थामोन्था आरो उदांस्रिनि थाखाय 30 बोसोर नाङै हाग्रायाव थानानै आखाइयाव हाथियार लाना सरकारनि हेंथायै सोमावसारबोनाय आरो जांख्रिखांबोनाय बर'नि बिग्रायारि आफाद नेसनेल डेमक्रेटिक फ्रन्ट अफ बर'लेन्ड एबा एन डि एफ बिआ हाथियार गथायनानै हाग्रानिफ्राय ओंखारबोना थांनाय 27 जानवारीयाव जानानै थांनाय बर'फोरनि थामथि गोजोन गोरोबथा थामहिनबा बि टि आर गोरोबथायाव सागान होगिरि महरै बाहागो लाफैदों । बि टि आर गोरोबथाया जानानै थांनायनि उनावनो एन डि एफ बिनि मोनब्रैबो हान्जाफोरखौ सिफायनाय जादों । अदेबानि बि टि आर गोरोबथानि दफाफोराव रग - रग'यै लिरनाय दङदि बे गोरोबथानि गेजेरजोंनो जोबथेसालियाव थानांनाय गासै एन डि एफ बि सोद्रोमाफोरनि हाइनिस आरो न'न हाइनिस केसफोरखौ बोखारनानै लानाय जागोन । लोगोसे एन डि एफ बिनि गासैबो सोद्रोमाफोरनो रेहिबेलिटेसन आरो बड'लेन्ड सोमावसारनायाव मुख्लं जानाय नख'रनि सोद्रोमाफोरनो रांखान्थि अन्सुंथाय जगायनानै होगोन । बेराफार्से एन डि एफ बिनि गायसनगिरि रन्जन दैमारिआबो जोबथेसालियाव थानाय समनि गेजेरावनो बि टि आर गोरोबथायाव माखासे समनि थाखाय जोबथेसालिनिफ्राय उदां जानानै सागान होफैदों । नाथाय एन डि एफ बिफोरनि थाखाय दुखु नांथाव बाथ्रादि , बि टि आर गोरोबथा जानाया 8 दान सम बारलांसेयावबो दिनैसिमाव बारग' एन डि एफ बिफोरनि थाखाय गोरोबथानि दफायाव जेरैबायदि मख'नाय दंमोन बेफोर खामानिखौ मावफुंनो जागायनायनि राहा लानायखौ नुनो मोनाखै । गोरोबथाया जानानै थांनायनि 8 दान सम बारलांनायनि उनावबो जोबथेसालियाव जोबनानै दोनजानाय गोबांथार बारग' एन डि एफ बिनि सोद्रोमाफोर , दैदेनगिरिफोरा दिनैसिम जोबथेसालिनिफ्राय उदां जायाखै आरो बिसोरनि केसआबो बोखारनानै लाजायाखै । मख'जाथावसिन बाथ्राया जाबाय बारग' एन डि एफ बिनि गायसनगिरि रन्जन दैमारिआ गावबो सासे गोजोन गोरोबथानि सागानगिरि हिसाबै दासिमाव जोबथेसालिनिफ्राय उदां जानो हायाखै । बेराफार्से गोरोबथानि दफाफोराव मख'नाय बादियै बारग' एन डि एफ बिनि गासै सोद्रोमाफोरनि रेहिबिलेटिसननि खामानिखौबो मावफुंनो सरकारा थांखि लानायखौ नुनो मोनाखै । बेखौ लानानैनो दिनै समबारखालि बि टि ए डिनि दरब्रै जिल्लाफोर फारियै - कक्राझार , चिरां , बाक्सा आरो उदालगुरिजों लोगोसे राइज्योनि गुबुन गुबुन जिल्लाफोराव बारग' एन डि एफ बिनि मोनब्रैबो हान्जानि गासै दैदेनगिरि आरो सोद्रोमाफोरा सोमावसारनाय हाबाफारि बान्जायो । बे सोमावसारनाय हाबाफारि बान्जायनायनि गेजेरजों बारग' एन डि एफ बिनि दैदेनगिरि आरो सोद्रोमाफोरा बि टि आर गोरोबथानि दफाफोरखौ थाबैनो मावफुंनो जरखायै एन डि एफ बिफोरनि रिहेबिलिटेसन , केस उइड्र खालामनायखौ मावफुंनो दाबि खालामदों । बेबादिनो कक्राझार जिल्लानि जिल्ला बेंगिरिनि मावखुलिनि दरखं मोखाङाव जिल्लानि सिङाव थानाय गोबां बारग' एन डि एफ बिनि दैदेनगिरि आरो सोद्रोमाफोरा जमा जानानै बि टि आर गोरोबथानि दफायाव मख'नाय बादियै जोबथेसालियाव जोबनानै दोनजानाय गायसनगिरि रन्जन दैमारिजों लोगोसे गासै केडारफोरखौ उदां खालामनो बारग' एन डि एफ बिनि सोद्रोमाफोरनो रिहेबिलिटेसन होनो आरो बड'लेन्ड सोमावसारनायाव मुंख्लं जानाय नख'रनो रांखान्थि अन्सुंथाय होनो थाखाय सरकारनिसिम दाबि दैखाङो । बे दाबिफोरखौ लानानैनो समबारखालि सोमावसारनायजों लोगोसे कक्राझार जिल्ला बेंगिरिनि जोहै गिबि मन्थ्रि सर्बानन्द सनवालनिसिम गांसै गोसोखां बिलाइ दैथायहरो । बबेखानि बारग' एन डि एफ बि सोद्रोमाफोरा बि टि आर गोरोबथानि सासे सागानगिरि जानानैबो रन्जन दैमारिआ दासिम जोबथेसालियाव थानांनायखौ गोथौयै दुखु मोन्नाय फोरमायो । बेबायदिनो चिरां , उदालगुरि आरो बाक्सा जिल्लानि दाब दाब जायगाफोरावबो बारग' एन डि एफ बिफोरनि सोमावसारनाया समबारखालि बे एखे दाबिफोरखौ लानानैनो जानानै थाङो । बि टि ए डिनि बाइजोयाव थानाय सनितपुर जिल्लानि ढेकियाजुलियावबो बारग' एन डि एफ बि सोद्रोमाफोरा बि टि आर गोरोबथानि दफाफोरखौ थाबैनो मावफुंनो आरो बारग' एन डि एफ बि सोद्रोमाफोरनि थाखाय थाबैनो फसंथानाय राहा जगायनानै होनो दाबि खालामनानै सोमावसारनाय हाबाफारि बान्जायदों । सनितपुर जिल्ला बारग' एन डि एफ बि क - अर्डिनेसन कमिटिया फुंनि 11.00 रिंगायाव ढेकियाजुलि महकुमा बेंगिरिनि दरखं मोखाङाव सोमावसारनाय हाबाफारि बान्जायनायनि गेजेरजों महकुमा बेंगिरिनि जोहै माखासे दाबिफोरखौ लानानै गिबि मन्थ्रि सर्बानन्द सनवालनिसिम गोसोखां बिलाइ दैथायहरो ।

बि टि ए डिनि दाब दाब जिल्लाफोराव बारग' एन डि एफ बिफोरनि सोमावसार हाबाफारि

कक्राझार , 6 अक्टबरःमिरु दुलाराय बर' फरायसा आफादनि सोलोंथाय नेहाथारि कास्टम बसुमतारिनि दैदेन्नायाव फरायसा आफादनि मोनसे थान्दै हान्जाया बड'लेन्ड मुलुग सोलोंसालिनि भाइस सेन्सेलरनो गांसे गोसोखां बिलाइ गथायनाय जायो । मख'नाय जायोदि , बड'लेन्ड मुलुग सोलोंसालिनि सिङाव थानाय गुबुन गुबुन फरायसालिमाफोराव डिग्रिनि जोबथा एबा 6 थि सेमिस्टारनि आन्जादखौ 100 जौखोन्दो नम्बर थानाय खुंनो नागिरनायखौ लानानै जोबथा सेमिस्टारआव फरायगासिनो थानाय गोबां फरायसाफोरानो मिरु एबसुनिसिम खौरां हरदों आरो अजद होदों । दुलाराय बर' फरायसा आफादया जेब्लाबो गुन गोनां सोलोंथायनि सायावनो खामानि मावबोगासिनो दं आरो मावलांबाय थागोन । नाथाय बोहैथि बोसोराव कभिड - 19 एबा करना भाइरासनि गिलु - बालु साग्लोबनायनि जाहोनाव फरायसाफोरा सोलोंथाय लानायनिफ्राय गोजानाव थानो गोनां जाबोदों । बेनिखायनो गुबुन गुबुन मुलुग सोलोंसालि जेरै - गुवाहाटी मुलुग सोलोंसालि आरो कटन मुलुग सोलोंसालिया डिग्रिनि जोबथा एबा स्टारनि आन्जादखौ जेरैबायदि 50 जौखोन्दोनि थाखाय खुंनो लाहार - फाहार खालामदों बे एखे रोखोमैनो बड'लेन्ड मलगसोलोंसालिखौबो 50 जौखोन्दोनि आन्जादखौ खुंनो थाखाय मुलुगसोलोंसालिनि भिसिनो मिरु एबसुनि लोगो सोलोंथाय नेहाथारि अबित नार्जारि , सुबुं फोनांजाब नेहाथारि बिरदाव बर' , लोगो थुनलाइ नेहाथारि सुमित नार्जारि , मावख' नेहाथारि बुदिरा बसुमतारिमोनहाबो बाहागो लादोंमोन । बबेखानि भिसि गैयैनि जाहोनाव गोसोखां बिलाइखौ इन्सार्च पात्रनो गथायनाय जादों होन्नानै मिरु एबसुनि सोलोंथाय नेहाथारि कास्टम बसुमतारिआ गांसे रादाब बिबुंसारनि गेजेरजों फोरमाहरदों ।

एबसुनि थान्दै हान्जाया बड'लेन्ड मुलुग सोलोंसालिनि भिसिनो गोसोखां बिलाइ गथायदों

कक्राझार , 6 अक्टबरःसोलिफु बोसोर 2020 माइथायनि थांनाय 27 जानुवारी अक्टखालि जानानै थांनाय बर'फोरनि थामथि गोजोन गोरोबथा थामहिनबा बि टि आर गोरोबथानि बाहागोदारि एबा सागानगिरि महरै दुलाराय बर' फरायसा आफादया बे गोरोबथानि दफाफोरखौ आबुङै मावफुंनायखौ हास्थायबोबाय थादों आरो गोरोबथानि दफाफोरखौ फारि - फारियै आबुं मावफुंनो थाखाय सरकारखौ नारसिनबोबाय थादों आरो खावलायबोबाय थादों । बेबायदिनो आफादगिरि दिपेन बर'नि दैदेन्नायाव एबसुनि सा 5 सोद्रोमानि मोनसे थान्दै हान्जाया समबारखालि बि टि सि सेक्रेटारियेटआव बि टि सिनि प्रिन्सिपाल सेक्रेटारिखौ लोगो हमनानै बि टि आर गोरोबथानि दफाफोरखौ मावफुंनाय आयदानि सायाव गुवारै सावरायनाय जायो । बेजों लोगोसेनो गोरोबथानि दफाफोरखौ गोबाव खालाजासे बाङाइ समनि गेजेरावनो फारि - फारियै आबुङै आरो गेबेङै जेबो रोखोमनि गोरोन्थि खालामाजासे मावफुंजोबनो हास्थायनानै प्रिन्सिपाल सेक्रेटारिनो एबसुनि थान्दै हान्जाया गांसे गोसोखां बिलाइखौ प्रिन्सिपाल सेक्रेटारिजों सावरायखांनायनि उनाव एबसुनि आफादगिरि दिपेन बर'आ खौरांगिरिफोरजों मोगा - मोगि जानाय समाव फोरमायथिनाय बादिब्ला भारत सरकारआ बि टि आर गोरोबथा बायदियै दफाफोरखौ मावफुंनो बिथोन होनाय बादियै माखासे दफाफोरखौ मावफुंनायनि हाबाफारिया जागायबाय आरो सरकारनि बे हाबाफारि जागायनाया बरायथाव आरो गोजोनथाव । मिरु सरकार आरो आसाम सरकारनि बिथोन बादियै बि टि आर गोरोबथायाव मख'जानाय माखासे सोलोंथाय आरो दारिमिन फसंथानफोर गायसन्नो थाखाय हा हगारनो हास्थायनानै बि टि सि सोक्रेटारियेटनिफ्राय गुबुन गुबुन सार्केल अफिसफोराव लाइजाम दैथायहरनायनि खौरांखौ मोन्नो हादों । नाथाय बि टि सि सेक्रेटारियेटनिफ्राय गुबुन गुबुन सार्केल अफिसयाव दैथायहरनाय लाइजामआव मोनसे फसंथान एबा दारिमिन गायसन्नो थाखाय 80.100 बिघा हाखौल' हगारनायनि मख'नाय बाथ्राखौ नुनो मोन्दों । नाथाय बेखिनिल' हाया मोनसे फसंथान गायसन्नायनि थाखाय थोजासे नङा । बबेखानि मोनसे सोलोथाय फसंथान एबा दारिमिन गायसन्नो थाखाय खमैबो 1.000 निफ्राय 1.500 बिघा सिम हानि गोनांथि दं । अब्लासो गोरोबथानि दफायाव मख'जानाय फसंथानफोर गायसन्नाया आबुं महर मोनगोन आरो ओन्सोला जौगानायजों लोगोसे जायगानि थागिबि सुबुंफोरनि जिउ खां राहायावबो सोलायनाय फैगोन । बेनिखायनो गोरोबथानि जायखि - जाया दफाखौ मावफुंनायनि बिथिङाव गोरोबथायाव सागान होगिरि आफादफोर आरो दैदेनगिरिफोरजों सावरायनानै मावफुंनांगौनि गोनांथि दं । बेफोर आयदाफोरखौनो लानानै सरबारखालि बि टि सिनि प्रिन्सिपाल सेक्रेटारिजों गुवारै सावरायनाय जादों आरो गांसे गोसोखां बिलाइ गथायनाय जादों होन्नानै दुलाराय बर' फरायसा आफादनि आफादगिरि दिपेन बर'आ खौरांगिरिफोरनि सिगाडाव फोरमायथिबावो ।

एबसुनि थान्दै हान्जाया बि टि सिनि प्रिन्सिपाल सेक्रेटारिखौ लोगो हमदों

कक्राझार , 6 अक्टबरःहादतनि गेजेरावनो मोब्लिब खोन्दोखौ गावयारि खालामनो थाखाय सरकारनि थांखि लानाय आरो राहा जागायनायनि हेंथायै समबारखालि आसाम पावार डिस्ट्रिबिउसन कम्पानी लिमिटेड सुंदयै एपिडिसिएलनि आवथायाव खामानि मावग्रा मोब्लिब मावफारिफोरा समबारखालि कक्राझाराव 2 घन्टा सोमावसारनाय हाबाफारि बान्जायो । कक्राझार सार्केलनि सिङाव थानाय सा 100 नि बांसिन मोब्लिब मावथिफारियाफोरा समबारखालि कक्राझारनि एपिडिसिएल मावखुलिनि दरखं मोखाङाव सोमावसारनाय बे हाबाफारियाव बाहागो लानानै हादतयाव मोब्लिब खोन्दोखौ गावयारि खालामनो सरकारनि थांखि लानायनि हेंथायै गोख्रोङै गारां दैखाङो । मोब्लिब मावफारिया आफादआ मिरु सरकारनि बे थांखिखौ आसामनि एपिडिसिएलनि मावथिफोरा माब्लाबाबो गनायनो हानाय नङा आरो बेखौ गोख्रों हेंथा खालामगोन होन्नानै फोरमायो । लोगोसे गुबुन राइज्योयाव खालामोब्लाबो आसामयाव एपिडिसिएलनि गासै मावथिफारियाफोरखौ खामानियाव लाखिनांगौ होन्नानै सरकारनि खाथियाव दाबि दैखाङो । बे सोमावसार हाबाफारि बान्जायनायनि गेजेरजोंनो मोब्लिब मावफारिया आफदआ राइज्योनि गेजेराव एपिडिसिएलनि गासै मावफारियाफोरनि रैखाथिनि थाखाय राहा लानो सरकारखौ खावलायो । आफादनि दैदेनगिरि प्रबिर मित्रआ हादतयाव मोब्लिब खोन्दोखौ गावयारि खालामनो थांखि लानायखौ माब्लाबाबो गनायथाव नङा आरो बे सरकारनि थांखिखौ गोख्रोङै हेंथा खालामगोन होन्नानै फोरमायथियो ।

मोब्लिब खोन्दोखौ गावयारि खालामनो सरकारनि थांखि लानायनि हेंथायै मोब्लिब मावसुमाफोरा सोमावसारदों

दिसपुर , 6 अक्टबर : राइज्योनि ट्राइबेल हा गैजायै नख'रफोरनो समान मोन्थाय होनायनि फार्से रायखांजाथावना हाबाफारि लानायखौ मावफुंनानै गिबि मन्थ्रि सर्बानन्द सनवालआ समबारखालि राइज्यो सरकारनि राहायारि बिफाननि बान्जायनायाव आरो माजुलि जिल्ला खुंथायनि हेफाजाबआव दरियापारआव थानाय माजुलि फरायसालिमा गेलेग्रा फोथारआव खुंनाय मिरु हाबाफारिआव माजुलि जिल्लानि 3 रोजानिबो बांसिन हा गैजायै ट्राइबेल नख'रफोरनो हा पात्ताखौ हाबाफारि बादियै गथायनानै होयो । मख'नो गोनांदि , राइज्यो सरकारआ नैथि खोलोबआव बे हाबाफारिखौ गुबुन गुबुन जिल्लाफोराव लानाय जादों । दुलाराय राइज्योनि खमैबो 1 लाखनिख्रुइबो बांसिन हा गैजायै नख'रफोरा हानि मोन्थायखौ मोनफुंनो हाबाय । बेनि लोब्बायै खुंनाय हाबाफारिआव बिबुंथि लाखिनानै गिबि मन्थ्रि सनवालआ बुङोदि , आथिखालनि राइज्यो सरकारआ आसाम गोरोबथानि मोनफ्रोमबो दफाखौ दाफुंनाय बिथिङाव गोनांथार राहा लागासिनो दङ आरो इयुनआवबो बेबादि हाबाफारिखौ लालांगोन । गिबि मन्थ्रिआ बुङोदि , ट्राइबेलफोरा रैखाथि जायोब्लासो आसामआ रैखाथि जागोन । आसाम सरकारआ आसामनि थागिबि आरो ट्राइबेल नख'रनि हारि - हा - बिथाखौ रैखाथि खालामनायनि थाखाय जेरैबादि बाथ्रा होबोदोंमोन बेनि गेजेराव गोदान हा खान्थिखौ आजावना लानानै आसामनि 1 लाखनिख्रुइबो बांसिन हा गैजायै नख'रफोरनो हा पात्ता रान्नानै होनायनि राहाया आबु जाबाय होन्नानै गिबि मन्थ्रिआ बुङो । बे हाबाफारिआ आसाम सोमावसारनायनि दाबिफोरखौ सुफुंनायजों लोगोसे थागिबि ट्राइबेल नख'रफोरनि हारि - हा - बिथाखौ रैखाथि खालामनायनि बिथिङाव गेदेर बिफाव लागोन होन्नानै गिबि मन्थ्रिआ बुङो । हानि सायाव मोन्थाय थायाब्ला मोनसे हारिनि इयुनआ रैखाथि गैया होन्नानै रायखांना जेब्ला 2016 माइथायाव आथिखालनि राइज्यो सरकारआ खुंथायखौ सामलायनायनि उननिफ्रायनो राइज्यो सरकारआ थागिबि नख'रफोरनो हा पात्ता रान्नानै होनायजों बिसोरखौ समान मोन्थाय खालामना होनायनि थाखाय थांखि लादोंमोन होन्नानै गिबि मन्थ्रि बुङो । आसामनि माखासे जिल्लानि खमैबो 1 लाखनिखुइबो बांसिन हा गैजायै ट्राइबेल नख'रफोरनो हा पात्ता रान्नानै होनायजों बिसोरनि हानि सायाव थानाय मोन्थायखौ रैखाथि होनायनि फार्से राइज्यो सरकारआ बिबान लानानै बायदि राहा लादों होन्नानैबो गिबि मन्थ्रि बुङो । गावनि बिबुंथियाव गिबि मन्थ्रिआ आथिखालनि राइज्यो सरकारआ आसाम गोरोबथानि मोनफ्रोमबो दफाफोरखौ मावफुंनायनि बिथिङाव गोनांथारै राहा लालांगोन होन्नानैबो बाथ्रा होयो । एनआरसिनि आयदाखौ रायखांनानै गिबि मन्थ्रिआ बुङोदि , राइज्यो सरकारआ खुंथायखौ आजावना लानायनि सिगां सानआवनो गिबि मन्थ्रि महरै बिथाङा एनआरसि मावख'सिम थांनानै बे हाबाफारिनि सायाव आबुं खौरां लादोंमोन आरो जौसिन बिजिरसालिआ गेजेराव गोनांथार बिबान लानानै एनआरसि दाफामनाय खामानिखौ नायसंदोंमोन आरो राइज्यो सरकारनिफ्राय गोनांथारै सुबुं सम्पद आरो हेफाजाबखौ होनाय जादोंमोन । बेनि अनगायैबो बीर मुंख्लंफोरनि जिउ बाउसोमनाय आरो बिसोरनि बिहोमाजों आथिखालनि राइज्यो सरकारआ बिसोरनि नख'रफोरनो 5 लाख रां अन्सुंथाय होनाय जादों आरो गावथारजानाय , जोखोम मोन्नाय नख'रफोरनो खेबसेयै 2 लाख रां अन्सुथाय होदों होन्नानै मिबथिहोयो । बेबादिनो गुबुन गुबुन बिफाननिफ्राय राइज्योनि सुबुंफोरनो रांखान्थि हेफाजाब होनायाव राइज्यो सरकारआ सिगांबोदों होन्नानै मिबथिहोयो । मख'नो गोनांदि , समबारखालि खुंनाय हाबाफारिआव राइज्यो सरकारआ माजुलिनि हा गैजायै गं 8.489 ट्राइबेल नख'रफोरनो हा पात्ता रान्नानै होनाय जादों । बेनि अनगायैबो फैगौ दान मोननैनि गेजेराव माजुलिआव आरोबाव 5 रोजा हा गैजायै नख'रफोरनो हा पात्ता रान्नानै होगोन होन्ना गिबि मन्थ्रिआ गावनि बिबुंथियाव मिबथिहोयो । बे हाबाफारिआव कमलाबारि चत्रनि चत्राधिकार जनार्धन देब गस्वामी , देवरि गावखुंथाय गौथुमनि गाहाय माव'फुं सोद्रोमा माधब देवरि आरो माखासे बिबानगिरिफोराबो बाहागो लादोंमोन ।

1 लाखनिख्रुइबो बांसिन हा गैजायै नख'रनो राइज्यो सरकारआ हा पात्ता होदों

गोदान दिल्ली , 5 अक्ट'बर : उत्तरखान्डनि दावबायारिफोरनि थाखाय मोनसे मोजां खौरां । सुलुंनि बादिब्ला जुन 2021 निफ्राय दावबायारिफोरा ऋषिकेशनिफ्राय लन्दनखौ बासजों दावबायनो हासिगोन । ऋषिकेशनिफ्राय 21 हाजार कि : मिः नि जान्थायखौ दावबायनानै लन्दनआव सौहैनो हागोन । मोनसे ट्रिपआव सा 20 दावबायारिफोराल' दिल्लीनिफ्राय लन्दनसिम दावबायनो हागोन । बे सिबिथायनि मुंखौ इनक्रेडिबल बास राइड दोन्नाय जादों । बास सिबिथायनि गाहाय थांखिया भारतारि सुबुं सोदोमस्रि आरो हारिमुखौ गुबुन हादतयाव गोसार होनाय । बासजों दावबायनाया 11 सप्ताहयाव आबुं जागोन । बासजों दावबायनायनि सासेनि बेसेना 14 लाख रां जागोन । बे बास भारानि बेसेनाव बास सिबिथाय , लन्दननिफ्राय रिटार्निं फ्लाइट टिकेट , भीजा टेक्स , सानसेयाव खन्नै जाग्रा आदार आरो दावबायनाया दंफा देरो ।

ऋषिकेशनिफ्राय लन्दनसिम बासजों दावबायनो हासिगोन

लेबुआ देहानि थाखाय गोबां मुलाम्फा गोनां । सानफ्रोमबो फुंआव लेबु बिदै लोङोब्ला पाचन तन्त्रआ गोख्रों थायो आरो उदैनि जेंनाफोरा जानगार जायो । लेबुआव भिटामिन सि , बि , केलसियाम , मेगनेसियाम , कार्बहाइड्रेट बायदि मुलिनि गुनफोरा आबुं थायो । जायफोरा गेस जानाय , उदै गाज्रि जानाय , डायबिटिस आरो लिभार बायदि जेंनाफोरनिफ्राय रैखाथि मोनहोनायाव गोबां मुलाम्फा गोनां जायो । लेबु बिदैखौ फुंआव लोंनायनि मुलाम्फाफोरा जादों - ( 1 ) लेबुआव भिटामिन सिखौ थोजासे बिबांनि मोन्नाय जायो । बेनि जाहोनआव देहा सोलेरनि बेराम होबथानाय गोहो बांनायाव मदत मोनो । सानफ्रोमबो फुङाव उदै खालियाव लेबु बिदैखौ लोङोब्ला इम्युनिटिआ बाङो । ( 2 ) लेबुआव हाइड्रक्लरिक मुंनि एसिडखौ मोन्नाय जायो । जायनि जाहोनाव दोगोन तन्त्रआ गाहामै जायो । बेजों लोगोसे बेयो एसिडिटि आरो जराफोरनि जेंनाखौबो बाङाइ खालामनायाव मदत होयो । जायफोर सुबुंआ दोगोनजों लोब्बा थानाय जेंना जेरै उदै आलौनाय , गेस , हजम जायै बायदि थायोब्ला सानफ्रोमबो फुङाव लेबु बिदै लोंनांगौ । बेयाव थानाय भिटामिन सिआ देहा सोलेरआव आल्सार जानायनिफ्राय रैखाथि होयो । ( 3 ) लेबुआ देहानि लेरथाय खमायनायाव गोबां मुलाम्फा गोनां । बेयाव मोन्नो हानाय पेक्टिन फाइबारआ थाबथाब उखैहोया । जायनि जाहोनआव देहानि लेरथायखौ खम खालामनायाव मदत मोनो । फार्सेथिं लेबु बिदैआ देहानिफ्राय साबजायै एबा बिष गोनां तत्वफोरखौ बाइजोआव दिहुनहरनानै लेरथायखौ खम खालामनायाव मदत होयो । ( 4 ) सानफ्रोमबो फुआव लेबु बिदै लोङोब्ला किडनी स्टननि जेंनानिफ्राय रैखाथियै थायो । लेबु बिदैयाव हाइड्रेटिड लाखियो जायजों हासुदैखौ मोजां खालामो । ( 5 ) लेबुआ हाइ ब्लाड सुगारनि ड्रिंक आरो जुस होन्ना मानिजायो । बेयो जरखायै बेफोरनि थाखाय मोजांसिन जायफोरा डायबिटिसजों जुजिनांदों । बेयो देहाखौ सुगारनि गोब्राब थाखोसिम नाङा जासे हाइड्रेट लाखियो । मख'नो गोनांदि , जायखि जाया गाहाम देहानि राहाखौ आजावनायनि सिगां डाक्टारनि सुबुरुन लानाया गोनां ।

सानफ्रोमबो फुङाव लेबु बिदै लोंनाया देहानि थाखाय मुलाम्फा गोनां

गोदान दिल्ली , 7 अक्टबर : कभिड - 19 महामारिनि जाहोनआव थांनाय 8 दाननिफ्रायनो बन्द जानाय टेनिस टुर्नामेन्टफोरखौ फैगौ दाननि 16 नभेम्बरनिफ्राय खुंफिन्नो थांखि लाबाय । दुलाराय भारत टेनिस गौथुमआ समबारखालि बे गोनां बाथ्राखौ मिबथिहोदों । गुबुन गेलेमुफोरबादिनो टेनिसआबो महामारि कभिड - 19 नि जाहोनआव थांनाय 16 जुननिफ्राय बन्द जानानै दङमोन । एआइटिएनि बिबानगिरि सुलुङा फोरमायनाय बादिब्ला , टुर्नामेन्टफोरनि गेजेराव आन्डार - 12 , आन्डार - 14 आरो आन्डार - 16 लाइमोनफोरनि टेनिस बादायलायनाया जागायजेनगोन । बे टुर्नामेन्टफोरखौ सानथामनि गेजेरावनो खुंनाय जागोन । सुलुङाव फोरमायनाय बादिब्ला , एआइटिएनि मोनसे कमिटिनि जथुमनायाव बे थांखिखौ लानानै फैगौ दाननिफ्राय सिगांनि थालांनाय टेनिस टुर्नामेन्टखौ खुंनो थांखि लादों । दासान्दि सोलिनाय थासारिखौ आरो कभिडनि प्रटकलखौ फालिनानै गोख्रों राहानि गेजेरजों टेनिस टुर्नामेन्टफोरखौ खुंनाय जागोन आरो बे नेमखान्थिखौ फालिनाया साफ्रोमबो गेलेगिरिफोरनि थाखाय गोनांथार जागोन होन्नानै फोसावदों । गुबुन फार्सेथिं जायफोर गेलेगिरिआ एआइटिएनि गनायथि गैया बिसोरो टुर्नामेन्टआव बाहागो लानो मोन्नाय नङा । अदेबानि एआइटिएनि फोसावनाय नेमखान्थिखौ बारोब्ला बिसोरनि हेंमथायै गोख्रों राहा लानाय जागोन होन्नानैबो मिबथिहोदों । सुलुङाव एआइटिएनि बिबानगिरिआ मिबथिहोनाय बादिब्ला , कभिड - 19 महामारिनिखौ नोजोर होनानै टुर्नामेन्टफोरखौ गुबुन गुबुन राइज्योफोरा खुंनायनि फार्से थांखि लागोन । बेजों लोगोसे टुर्नामेन्टनि सिगां साफ्रोमबो गेलेगिरिफोरनि देहायाव कभिड - टेस्ट खालामनाय जागोन होन्नानै फोसावखानाय जादों ।

8 दान बन्द जानानै थानाय टेनिस टुर्नामेन्टआ 16 नभेम्बरनिफ्राय जागायफिनसिगोन

वासिंटन , 20 आगस्ट : हवाइट हाउसआ बुंदोंदि , आमेरिकाया अराय भारतनि सुबुंफोरनि फोथाय - जाथाव लोगो महरै थागोन । हवाइट हाउसनि माहारियारि रैखाथि परिषदआ भारतनि 74 थि उदांनि साननि खाबुआव टुइट खालामदों , जों भारतयाव थानाय जोंनि आंगो लोगोफोरनो गाहाम हामब्लाइथि बावहरो । परिषदनि टुइटखौ सिनेट जन कर्निनआ रिटुइट खालामदों । बियो सिनेट इन्डिया ककासनि लेडाइ आफादगिरि । मख'जाथावदि , 31 आगस्टनिफ्राय 3 सेप्तेम्बरसिम इउ एस इन्डिया स्ट्रेटेजिक एन्ड पार्टनारसिप फराम सम्मेलनखौ खुंनो लादों । बेयाव आमेरिकानि लेडाइ हादतगिरि माइक पेन्स आरो भारतनि गुबुन हादतयारि मन्थ्रि एस जयशंकरा डिजिटेलनि गेजेरजों खुंनाय सम्मेलनाव भारत आरो आमेरिकानि सोमोन्दोनि सायाव जरखा बिबुंथि होगोन । बे सम्मेलनाव दरनै हादतनि गेजेरनि रांखान्थि आरो सोलोआरि खान्थिनि हेफाजाब होज्लायनायखौ बांहोनायनि सायाव सावरायगोन । इउ एस आइ एस ए पि एफनि आफादगिरि मुकेश आगीया मंगलबाराव बुंदोंमोनदि , बे सम्मेलननि थाखाय लेङाइ हादतगिरि पेन्सआ गावसोरजों सोमोन्दो लानायजों गावसोर मान गोनां मोन्दों आरो खुसि मोन्दों ।

आमेरिकाया अरायबो भारतनि फोथायजाथाव लोगो महरै थागोन : हवाइट हाउस

उदालगुरि , 7 अक्ट'बर : माजबात पुलिसआ मंगलबारखालि फेसबुकनि गेजेरजों सिनायथिनाय माजबातनिफ्राय सासे हिन्जावसाखौ मोजां - मोजां बाथ्राजों फुस्लायनानै लांनो नाजानाय समनि गेजेरावनो उत्तर प्रदेशनि सा 3 सुबुंफोरखौ खादों । मिथिनाय बायदिब्ला उत्तर प्रदेशनि बुलन्दसहर जिल्लानि बिबि नोगोरनि थागिबि रामकृष्ण सिंनि फिसाज्ला जितेन्द्र सिं ( 39 ) आ उदालगुरि जिल्लानि माजबात पुलिस थानानि सिङाव थानाय बेटलि साहा बागाननि थागिबि मनबद टेलिनि फिसाजो सुप्रिया टेलि ( 24 ) जों 2 दाननि सिगांनिफ्राय फेसबुकआव सिनायलायदोंमोन । उनाव जितेन्द्र सिंआ फेसबुकनि गेजेरजों सुप्रिया टेलिनिफ्राय मबाइल नम्बर लानानै गुबुन गुबुन बाथ्राजों जोबथायाव जुलि खालामनायनि थांखि लायो । सुप्रिया टेलिआ जितेन्द्र सिंनि जुलि लानो बाथ्रा बुंनायाव सिमान जानायाव जितेन्द्र सिंआ सानै सुबुंजों उत्तर प्रदेशनि मिरात जिल्लानि पुरुवा दिनदवाल रेलवे रड थाना ओन्सोलनि थागिबि पालेराम सिंनि फिसाज्ला हरिउम सिं आरो उत्तर प्रदेशनि मिरात जिल्लानि बरमपुरि पुलिस थाना ओन्सोलनि चिब संकरपुरि 35 नं वार्डनि थागिबि रामकृष्णनि फिसाज्ला रबि कुमार ( 27 ) मोनखौ लोगोयाव लानानै सुप्रिया टेलिखौ फुस्लायनानै लांनो उत्तर प्रदेशनिफ्राय रेलनि गेजेरजों गुवाहाटीयाव सफैनानै थोंजोङै गंसे गारि भारा लानानै माजबातआव सफैयो । उनाव खोथा बाथ्रा सोलिबाय थानायनि समावनो सुप्रिया टेलिनि सोमोन्दोआरि जानाय सुबुङा सन्देह' मोन्नानै थोंजो माजबात पुलिसनो खौरां हरो । लोगो - लोगो माजबात पलिसआ जायगायाव सफैनानै उत्तर प्रदेशनिफ्राय फैनाय सा 3 सुबुंखौ खानानै माजबात पुलिस थानासिम लानानै फैयो आरो माजबात पलिसआ बिसोर सा 3 नि हेंथायै केस आजावना लानायजों मंगलबारखालि मोनाबिलि समाव उदालगुरि आदालतआव थिसन्नानै कर्टआ बिथोन होनायाव बिसोर साथामखौ जोबथेसालिसिम दैथायहरो । मख'नो गोनांथि बिसोर साथाम सुबुंखौ मुलुगनां आइजो फालांगि खालामग्रा होन्नानै सनदेह' खालामनाय जादों पुलिस आरो जायगानि सुबुंफोरा ।

हिन्जावसा फुस्लायनानै लांग्रा सा 3 लांसुनियाखौ खाबाय

गुवाहाटी , 7 अक्ट'बरःआसाम पुलिस बिफाननि एसआइ मासिनि साख्रि थिसन्थायाव सोमजिनाय खेलेंखारिनि गाहाय दायनिगिरि आसाम पुलिसनि बारग' डिआइजि पिके दत्तखौ मंगलबारखालि नेपालआव खानो हायो । मोनसे रोखा सुलुंनिफ्राय मिथिनो मोन्नाय बायदिब्ला पुलिस आरो सिआइडिनि मोनसे जर'खा हान्जाया पि . के . दत्तखौ भारत - नेपाल सिमना काकरभितानिफ्राय खानो हादों । खानो मोन्नायनि उनाव गाहाय दायनिगिरि पि . के . दत्तखौ नेपालनिफ्राय थोंजोङै आसाम फारसे लानानै फैयो । मख'नाय जायोदि , थांनाय सेप्तेम्बर दाननि 20 अक्ट'खालि खुंजानाय आसाम पुलिसनि एसआइ साख्रि थिसन्थाय आन्जादनि सोंथि बिलाइआ आइन रेखायै आनजादनि सिगां बाइजोयाव ओंखारदोंमोन । आनजादनि सिगां सोंथि बिलाइआ बाइजोयाव ओंखारनायाव आनजादखौ हरखाबै दानगारनाय जादोंमोन । बेराफारसे , बे सोंथि बिलाइ गोसारनायनि सायाव माखासे गोजौ थाखोनि बिबानगिरिफोरा लोब्बा थानायनि फोरमानआ नुजानायनि जाउनाव बे गेनाखान्थिनिनि सायाव संदान्नाया गोख्रों जादोंमोन । बेराफारसे , बे गेनाखान्थिनि गाहाय दायनिगिरि आसाम पुलिसनि बारग' डि आइ जि पि . के . दत्तआ थांनाय माखासे सानफोर सिगांनिफ्रायनो खारखोमानानै दङमोन । राइज्यो नाङैनो गोबां नोगोरारि आरो राइजो - राजाफोरा नारसिन्नायाव गिबि मन्थ्रि सर्बानन्द सनवालनि बिथोन होनाय बायदियै गोख्रों संदान्नाय आरो नायबिजिरनायनि गेजेरजों जोबथा बुब्लियाव बे गेनाखान्थिनि गाहाय दायनिगिरि पि के दत्तखौ खानायाव जाफुंसारनो हायो । मख'नो गोनांदि , दासिमाव बे एस आइ साख्रि थिसन्थाय गेनाखान्थिजों लोब्बा थानाय सा 33 सुबुंफोरखौ खानो हाखांबाय ।

आसाम पुलिसनि एसआइ साख्रि थिसन्थाय खेलेंखारिनि गाहाय दायनिगिरि पि . के . दत्तखौ खानो हाबाय

भेरगाव , 7 अक्टबरःखुंजानो गोनां बि टि आर बिसायख'थिखौ नोजोर होनानै दासान्दि गासै राजखान्थि दोलोफोरा बिसायख'थियाव देरहानायनि मिजिं लानानै गावबा गावनि बिसायख'थि फोसावदिंनायखौ गोख्रोङै सोलिहोबाय थादों । करना महामारिनि गेजेरावब्लाबो गासै राजखान्थि दैदेनगिरिफोरा गाव गावनि बिसायख'थि फोसावदिंनायाव गुबुननिफ्राय उन जानानै थायाखै । बेबायदिनो इउपिपिएल राजखान्थि दोलोयाबो बे खेबाव बि टि आरआव जेरैखि - जाया गोदान सरकार आरो सोलायनाय लाबोनायनि असिलायै बि टि आर हालामनि राइजो - राजाफोरनि गेजेराव मोनसे सोलायनायनि दोहौखौ जावरिखांहोदों । दिनैबो उदालगुरि जिल्लानि सिङाव थानाय 32 नं भेरगाव ब्लक इउपिपिएलनि बान्जायनायाव राजखान्थियारि आयदानि सायाव मोनसे सुबुं सांग्रांथि मेल खुफुंजालाङो । भेरगाव बियाबनि सिङाव थानाय बुदरा गामिनि गेवलां गेलेग्रा फोथाराव खुंनाय बे मेलखौ जागायनायनिफ्राय जोबजासिम मासि लानानै सामलायो भेरगाव ब्लक इउपिपिएलनि आफादगिरि लाचित राभाआ । बे मेलआव 32 नं भेरगाव बियाबनि इउपिपिएलनि बिजाथि दावबायसा बर'जों लोगोसे इउपिपिएलनि आफादगिरि प्रमद बर'आ गाहाय आलासि महरै बाहागो लायो । हाबाफारियाव गाहाय आलासि महरै बाहागो लानाय बर'आ खौरांगिरिफोरनि मोगा - मोगियाव बुङोदि , बि टि आर गोरोबथाया राइजो - राजाफोरनि थाखायसो । राइजो - राजाफोरनि हेफाजाब आरो मदत होनायनि गेजेरजोंसो बे गोरोबथाखौ मोन्नो हादों । बेनिखायनो बे गोरोबथाया सरासनस्रा राइजो - राजाफोरनि थाखायसो जागोन । लोगोसे बि टि आर बिसायख'थिनि बागै सोंथि सोंनाय समाव बिथां बर'आ बुंबावोदि , थांनाय 17 बोसोर समनि गेजेराव बिपिएफ दैदेन्नाय बि टि सि सरकारनि समाव बे हालामनि राइजो - राजाफोरा सोबख'नाय , जाख्ल'नाय आरो थगायजानायजों सौसिबोनांदों । नाथाय बे खेबआव राइजो - राजाफोरा सोबख'नाय , जाख्ल'नाय आरो थगायजानायनिफ्राय उदां जानो जान्जि खाफ्रादों । बि टि आर गोरोबथानि दफा बादियै बर' - कसारि वेलफेयार अटन'मास काउन्सिल दाफुंनो थाखाय कमिसन दानायनि सायाव आरो सनितपुर आरो बिश्वनाथखौ बि टि आरआव सोसन्नायनि सायाव सानैसो दैदेनगिरिफोरा बेरेखा बिबुंथि होनायनि फिनजाथाय होनानै इउपिपिएलनि आफादगिरि प्रमद बर'आ बुंबावोदि , सनितपुर आरो बिश्वनाथखौ बि टि आरआव सोसन्नाया रोखा जागोन । बे मोन्नै जिल्लानि अनगायै बि टि आरनि बाइजोयाव थानाय बर' फिसाफोरनि थाखाय बर' - कसारि वेलफेयार अटन'मास काउन्सिलखौ दाफुंनाय जागोन । बेजों लोगोसेनो दासान्दि बिपिएफ राजखान्थि दोलोनि दैदेनगिरिफोरनि गेजेराव बेले - बेजे सोमजिनाय आयदानि बागै सोंथि सोंनाय समाव बर'आ खौरांगिरिफोरनि सिगाडाव फोरमायबावोदि , आसामनि मन्थ्रि चन्दन ब्रह्मआ बिपिएफ दोलोनि नम्बर - 1 जानो हास्थायगासिनो । बेनिखायनो बियो माखासे सोलो - बोलो बाहायगासिनो । बेनि थाखायनो एम पि बिस्वजित दैमारिखौ बिपिएफ दोलोनिफ्राय होखारनानै गावसो दोलोनि गिबि सारिनि दैदेनगिरि जानो थाखाय सोलो - खौसलजों नाजाबाय थादों होन्नानै बुंथिबावो । दिनैनि बे हाबाफारियाव इउपिपिएलनि नेहाथारि कमल आजाद , नेरखां खाख्लारि , मारियाम तप्प' भेरगाव जिल्ला इउपिपिएलनि आफादगिरि नन्दराम बर'मोनजों लोगोसे दोलोनि गोबां दैदेनगिरि आरो बिबानगिरिफोराबो बाहागो लाफादोंमोन ।

32 नं भेरगाव बियाबनि बुदुरा गामियाव इउपिपिएलनि सुबुं सांग्रांथि मेल

दिसपुर , 7 अक्ट'बर : बड'लेन्ड टेरिटरियेल रिजन सुंदयै बिटिआरनि आथिखालनि थासारिनि सोमोन्दै सावरायनो मंगलबारखालि आसाम एडमिनिस्ट्रेटिभ स्टाफ कलेजआव गिबि मन्थ्रि सर्बानन्द सनवालनि मासि सामलायनायाव गासैबो दोलोनि मोनसे मेल खुंनाय जायो । आसाम सरकारनि सिफ सेक्रेटारि कुमार सन्जय कृष्णाआ बराय बिबुंथि लाखिनायजों जागायजेन्नाय बे मेलनि जागायजेन्नायावनो देहा बिफाननि सिफ सेक्रटारि समिर कुमार सिन्हाआ राइज्योनि दासान्दि थासारिनि सोमोन्दै फोरमायथियो । बेनि उनावनो देहा आरो नख'र अन्साय बिफाननि मन्थ्रि ड ० हिमन्त बिश्व शर्माआ बुङोदि - राइज्योयाव दासान्दि कभिड - 19 नि थासारिनि सायाव फोरमायथिनानै फैगौ दुर्गा फुजा आरो दीवाली फोर्बोनि समाव कभिडनि सन्देरनाया बारायगोन होन्नानै बिटिसिनि बिसायख'थिखौ फैगौ डिसेम्बर दानाव खुंनायनि गोनांथि दं होन्नानै बे आयदानि सोमोन्दै गिबि मन्थ्रिनि खाथियाव आजावना लानाय जादों होन्नानै बुंनायजों लोगोसे गिबि मन्थ्रिनो थांखि होदों होन्नानै गिबि मन्थ्रिनि बिथोन बादियैनो बे आयदानि सायाव मोनफ्रोमबो दोलोनि मतामत लानो थाखायनो दिनैनि बे गासैबो दोलोनि मेलखौ राइज्यो सरकारआ खुंदों होन्नानै बुङो । बेनि उनाव कक्राझार लकसभा बियाबनि एम पि नब' कुमार शरनिया , इउ पि पि एलनि आफादगिरि प्रमद बर' , बि पि एफनि जानानै रबिराम नार्जारि , ए आइ इउ डि एफनि आमिनुल इस्लाम , कंग्रेसनि जानानै दुर्गा दास बर' , सि पि आइ ( एम ) नि देबेन भत्ताचार्जी , भारतीय गन' परिषदनि सुकान्त मजुमदार , भटार्स पार्टि इन्टारनेसनेलनि ललित पेगु , असम गन' परिषदनि केशब महन्त , भारतीय जनता पार्तीनि जयन्त कुमार दासआ कभिड - 19 नि गोसारनाय बे थासारियाव बिटिसिनि बिसायख'थिखौ खुंनायनि सोमोन्दै गाव - गावनि दोलोनि सान्नाय हनाय आरो थांखिखौ बेखेवथिनानै होयो । बे मेलखौ सामलायनानै गिबि मन्थ्रि सर्बानन्द सनवालआ बुङोदि , बि टि आरआव आथिखालाव जरैबायदि थासारिया नुजाथिदों बे आयदानि सायाव मोनफ्रोमबो राजखान्थि दोलोनिफ्राय रोखा खालामनो थाखाय बे जथुमनायखौ खुंनाय जादों । बे जथुमनायाव बाहागो लानानै मोनफ्रोमबो दोलोया बिटिसिनि बिसायख'थि खुंनायनि सोमोन्दै गाव - गावनि बिबुंथिखौ लाखिनायनि थाखाय गिबि मन्थ्रिआ मोनफ्रोमबो राजखान्थि दोलोनि थान्दैफोरखौ गोसो गोर्बोजों साबायख'र जासिनायजों लोगोसे मोनफ्रोमबो दोलोया गोरोबनानै सुबुं खुंथाय राहाफारिया सोलिबाय थानायनि बिथिङाव खामानि मावलांनांगोन होन्नानै बुङो । बे बिथिङाव सरकार आरो बेरेखा राजखान्थि दोलोफोराबो टीम आसाम' नि जानानै खामानि मावनांगोन होन्नानै बुंथियो । बे जथुमनायाव बाहागो लानाय राजखान्थि दोलोफोरा लाखिनाय बिबुंथिया गोरोबलायदों होन्नानै रायखांना 7 अक्तबरआव खुंनो गोनां केबिनेट जथुमनायाव बेनि सोमोन्दै गोनांथारै सावरायलायनाय जागोन होन्नानै गिबि मन्थ्रिआ बाथ्रा होयो । बेनि गासै लाहार - फाहाराव बिटिआरनि सरासनस्रा सुबुंफोरा जाहाथे जेबो रोखोमनि ख'हा जानाङै बादि सुबुंखुंथायनि राहाफारिखौ सिगां फारसे लांनो हायो बेखौ सिगाङाव दोन्नानै राइज्यो सरकारा थि थांखि लागोन होन्नानै गिबि मन्थ्रिआ बुङो । देहा बिथिंखौ सांग्राङै आरो गोजोरै लाखिनानै सुबुं खंथायनि राहाफारिखौ सिगां फारसे लांनायनि बिथिङाव राइज्यो सरकारा गोनांथार राहा लागोन होन्नानै रायखांना फैगौ सानाव खुंथाय - बेरेखा दोलोनि जुथायै गोरोबनाय नाजानायजों बेबायदि सुबुं सिबिथायनि थाखाय राइज्यो सरकारा गोनांथार राहा लानानै थांगोन होन्नानैबो गिबि मन्थ्रिआ बुङो । सुबुं खुंथाय राहाखौ रैखाथि होनाय आरो देहा रैखाथिनि मोनफ्रोमबो नेमखान्थिजों बिटिआरनि बिसायख'थि खुंनायनि सोमोन्दै फैगौ सानाव थि थांखि लानाय जागोन होन्नानैबो गिबि मन्थ्रिआ बुङो । गासैबो राजखान्थि दोलोनि जथुमनाय मेलाव फालांगि बिफाननि मन्थ्रि चन्द्र महन पातवारि , आबाद मन्थ्रि अतुल बरा , हायेनारि जनजाति आरो गोग्लैसोनाय थाखो अन्साय बिफाननि मन्थ्रि चन्दन ब्रह्म , मन्थ्रि रिहन दैमारि , मन्थ्रि भबेश कलिता , सिफ सेक्रेटारि कुमार सन्जय कृष्णा , उफ्रा सिफ सेक्रेटारि जिष्णु बरुवाजों लोगोसे गुबुन गुबुन राजखान्थि दोलोनि आफादगिरि , नेहाथारि आरो गुबुन बिबानगिरिफोराबो बाहागो लादोंमोन ।

बड'लेन्ड टेरिटरियेल रिजननि थासारिनि सायाव गिबि मन्थिनि दैदेन्नायाव गासैबो दोलोनि जथाय मेल

गोदान दिल्ली , 7 अक्ट'बरःहादतनि गुबुन गुबुन राइज्योफोराव दासान्दि अखा हानायनि खौरांखौ मोन्नायनि गेजेरावनो फैगौ माखासे समफोराव हादतनि गुबुन गुबुन ओन्सोलफोराव अखाजों लोगोसे अखा खोरोमनाय बायदि थासारिया सोमजिनो हागौ होन्नानै भारतनि बोथोर बिफानआ सांग्रांथि होदों । इन्डिया मिटेरलजिकेल डिपार्टमेन्ट ( आइएमडि ) आ सांग्रांथि होनाय बायदिब्ला फैगौ 12 घन्टानि गेजेराव आसामजों लोगोसे हादतनि गुबुन गुबुन राइज्योफोराव अखा खोरोमनायजों लोगोसे गोबां रोजा अखा हानायनि मिजिं दं । बोथोर बिफानआ सुलुङाव फोरमायनाय बायदिब्ला सा - सान्जा राइज्योफोर फारियै आसाम , मेघालय , नागालेन्ड , मणिपुर , मिजराम , त्रिपुरा आरो सिक्किमनि अनगायैबो सान्जा मध्य प्रदेश , सान्जा बिदर्भ , छतिसगड़ , झारखान्ड , बिहार , उरिष्या आरो सोनाब बंग' राइज्योफोरावबो ओन्सोलनि बांसिन बाहागोयावनो अखा हानाया बाङाइ जालांदों । थांनाय माखासे साननिफ्राय फारियै गुसु बोथोरनि मोन्दांथिनायनि गेजेरावबो दासान्दि दिल्लीयाव बोथोरनि थासारिया गेजेर थाखोयावनो थानायखौ मोन्दांथिदों । बेनि गेजेराव बांसिन बिदुंनि दुंथाया 35 सेलसियास आरो बिदुंनि खमसिना 19 डिग्री सेलसियासनि खाथियाव थाबाय थागोनखौ मिजिंथिदों । बेनि सिगां समबारखालि दिल्लीयाव बिदुनि दुंथाया बासिनै 35.2 डिग्री सेलसियाससिम जादों । सा - भारतनि माखासे ओन्सोलफोराव गोलोमबोथोरनि आबहावाया बारलांनो लानायनि समावनो गुसु बोथोरा साग्लोबदों । फारसेथिं गुसु बोथोरा फैनाय लोगो - लोगो आबहावा गिज्रा जानायाबो बांनायनि लामायाव फैदों आरो बेनि गेजेराव माखासे सहराव दासिम थासारिखौ लानानै जिंगासिनायबो फोरमायदों । रबिबारखालि मोनानि समाव लक्ष्नौ , कानपुर , हारियाणानि जमुना नगरनि एयार क्वालिटि इन्डेक्स ( एकिउआइ ) आ जोबोद गाज्रि थासारियाव सहैदों । फारसेथिं सानसुमैफोरनि सानखांथि बायदिब्ला आबहावाया जेसेबां बांसिन गाज्रि जागोन एसेबांनो करना भाइरासआबो गाज्रियै गोसारगोन । बेबायदि थासारियाव करना भाइरासनि गोसारनायखौ होबथानायनि फारसे गोब्राब जागोन होन्नानै सानसुमैफ्रा सांग्रांथि होदों ।

आसाम आरो सा - सान्जा राइज्योआव गोब्राब अखा हागोनः बोथोर बिफान

गोबां मुलाम्फानि गुन गोनां दालिमखौ जानायनि हुदा खालामोब्ला माखासे सानआवनो गोग्गो देहा मोन्नायजों लोगोसे देहा सोलेरनि बिगुरखौबो समायना जाखांहोबोयो । मानोना बेयाव थानाय निउट्रिसनआ फारफ्रोमथिंनिफ्रायबो जोंनि देहानि थाखाय मुलाम्फा गोनां । बेयाव अमेगा 5 , केलसियाम , पटासियाम , एन्टिअक्सिडेन्ट , भिटामिन ए , सि , इ राइबप्लेबिन आइरन , फलिक , एसिड , पाली अनसेचुरेटेड फेटि एसिड , फसफरास आरो थायमिन बायदि निउट्रिशनखौ मोनो , जाय देहा सोलेर , खर'नि खानाय आरो बिगुरनि थाखायबो मुलाम्फा गोनां । ( 1 ) देहा सोलेरआव आइरन बाङाइ जायोब्ला दालिमखौ जानांगौ । दालिमआ एनिमिया आरो माखासे इनफेक्सनफोरनिफ्राय देहाखौ जानगारआव लाखियो । डालिमआ इम्युन सिस्टेमखौ गोख्रों खालामो । बेयो डाइजेस्टिब सिस्टेमनि थाखायबो मोजां । जाय आइजो आरो उन्दै गथ'फोरा बारा उखैया बिसोर सानफ्रोमबो दालिम जानांगौ । ( 2 ) सानफ्रोमबो फुङाव दालिम जानायनि हुदा थायोब्ला देहायाव थै खम जानाय जेंनाया नुजाथिया लोगोसे थैखौ दैस्रां खालामो आरो क्लटिं जाहोया । ( 3 ) केन्सार बेरामिफोरनि थाखाय दालिमआ गुन गोनां । बेयो प्रस्टेट केन्सार जानायनिफ्राय रैखाथि होयो । दालिम बिगुरखौ गुन्दै खालामना सालमाय जानायाव फुनोब्ला मोजां जायो । बेनि बिगुरआव एन्टि अक्सिडेन्ट गुन थायो । दालिम बिगुरनि गुन्दैयाव लेबु बिदै होनानै फुनोब्ला बिगुरआ जोंखाङो ।

थै बाङाइ जानायखौ सुफुंनो हानायजों लोगोसे इम्युनिटिबो बांहोयो दालिमआ

गोदान दिल्ली , 7 अक्ट'बर : करनानिफ्राय रैखा मोन्नो थाखाय दासिमाव आखाय सुनाय आरो सा बाहागोखौ साखोन सिखोनै लाखिनाया जोबोद गोनांथार होननानै गनायनाय जायो । नाथाय आथिखालाव आखाय सुनायनिख्रुइ बांसिनै मास्क गायनायासो गोनांथार होन्नानै रोखा जादों । मोनसे खौरां बिजोंनि बादिब्ला बिगियानगिरिफोरा गनायो दि , जुदि महामारिनि जागाय जेन्नायनिफ्रायनो आखाय सुनायनि जायगायाव मास्क गान्नायखौ लानानै बांसिन नोजोर लाखियोमोनब्ला करना इनफेक्सननि गोसारनाया खम जागौमोन । केलिफर्नियानि इउनिभार्सिटि सेन फ्रान्सिस्कआव मेडिसिन बिफाननि प्रफेसार मनिका गान्धीया आमेरिकानि बिगियान लाइसि नटिलसनो फोरमायोदि , इनफेक्सन जानाय सुबुंफोरनि खुगा आरो गन्थंनिफ्राय दिहुन्नाय ड्रपलेट आरो एयरसलनि गेजेरजों भाइरासआ बयनिख्रुइ गोरलैसिनै गोसारो । बेयो सा बाहागोनि गेजेरजों गोसारा । बेनिखायनो बेनिफ्राय बारग'नो थाखाय मास्क गान्नायनि गोनांथि दङ । बे भाइरासआ खाथि - खाथि सोमोन्दो लाखिनाय आरो सावरायनायजों गोसारो । बेनिखायनो मोखांजों - मोखां सावरायनाय समाव मास्क गान्नाया गोनांथार ।

मास्क गान्नाया आखाय सुनायनिख्रुइबो गोनांसिन

गुवाहाटी , 8 अक्टबरःगिख्रंथाव कभिड - 19 नि साग्लोबनायनि जाहोनाव दुलाराय मुलुगजों लोगोसे आसामावबो सोलोंथाय थासारिया लोरबां जानानै दं । थांनाय मार्च दाननिफ्रायनो हादत नाङै गासै फरायसालि–फरायसालिमा आरो सोलोंथाय फसंथानफोरानो बन्द जानानै दंबोयो । जायनि थाखाय सोलोंथाय लानाय बेलायाव गोब्राब जेंनाजों मोगा - मोगि जानांगासिनो थादों फरायसुला - फरायसुलिफोरा । थांनाय सेप्तेम्बर दाननिफ्राय 10 आरो 12 थाखोनि थाखाय सरकारनि होखानाय फारिखान्थि बादियै जागायफिन्नायनि उनाव आसाम सरकारआ बे खेबाव राइज्योनि गेजेराव थानाय गासै फरायसालि–फरायसालिमा आरो सोलोंथाय फसंथानफोरखौ खेंफिन्नायनि थागथियारि खालामगासिनो । आसामनि सोलोंथाय मन्थ्रि ड ० हिमन्त बिश्व शर्माआ बुधबारखालि फोरमायथिनाय बादिब्ला राइज्योयाव गासै सोलोंथाय फसंथानफोरा दुर्गा फुजा जोबनायनि उनाव फैगौ 1 नभेम्बरनिफ्राय खेंजाफिनगोन । राइज्योयाव सोलोंथाय फसंथानफोरखौ खेंफिन्नायनि थाखाय राइज्यो सरकारआ 15 अक्टबरनि सिगां माखासे गोनांथार फारिखान्थिफोरखौ फोसावनाय जागोन । मन्थ्रि शर्माआ फोरमायनाय बादिब्ला राइज्यो सरकारआ थाखो 6 निफ्राय फरायसालिमा थाखोसिमनि गासै सोलोंथाय फसंथानफोरखौ फैगौ 1 नभेम्बरनिफ्राय खेंफिन्नायनि थांखि लादों ।

आसामाव 1 नभेम्बरनिफ्राय फरायसालिफोरा खुलिफिनगोन : हिमन्त

कक्राझार , 8 अक्ट' बरःबर ' हारिनि थाखाय 7 अक्ट'बर सानआ गुबुन मोनसे जारिमिनारि सान जाबावदों । मानोना बुधबारखालि आसाम केबिनेटआ बि टि आरनि बाइजोयाव थानाय बर' फिसाफोरनि फारफ्रोम बिथिंनि जौगाथाय , रैखाथि आरो थामोन्थानि थाखाय बर' - कसारि वेलफेयार अटन'मास काउन्सिलनि बिलखौ गनायथि होबाय । बेजों लोगोसेनो गोलाव समनिफ्राय बर' हारिया हास्थायबोबाय थानाय गुबुन मोनसे सिमाङाबो जाफुंबाय । बेनो जाबाय बर' रावआ आसामनि लोगो मावख'यारि राव महरै गनायथि जानाय । गोजौयाव मख'बोनाय बे मोन्नै बर'फोरनि गेदेर सिमां एबा हास्थायनाया मोगथां महर मोन्नायाव बि टि आरजों लोगोसे दुलाराय आसामनि गासै बर' फिसाफोरनि गेजेरावनो मोनसे रंजानाय आरो गोजोननि दोहौ सोमजिखांदों । बि टि आर गोरोबथानि दफाबादियै बे मोन्नै गेदेर थांखिखौ आसाम केबिनेटआ बुधबारखालि गनायथि होनायखौ गोबां बर' हारिनि आफाद - गौथुमफोरा आसाम सरकारनिसिम साबायख'र जासिदों । बि टि आर गोरोबथानि 5.1 दफा बादियै बि के डब्लिउ ए सि दाफुंनाय आरो 6.2 दफा बादियै बर' रावखौ आसामनि लोगो मावख'यारि राव महरै गनायथि होनायनि थाखाय दुलाराय बर' फरायसा आफाद , इउनाइटेड बड' पिपुल्स अर्गेनाइजेसन ( इउबिपिअ' ) आरो इउनाइटेड पिपुल्स पार्टि लिबारेल एबा इउपिपिएल राजखान्थि दोलोया आसाम सरकारनिसिम साबायख'र जासिहरदों । इउपिपिएलनि आफादगिरि एबा एबसुनि बारग' आफादगिरि प्रमद बर'आ आसाम केबिनेटयाव बि के डब्लिउ ए सिखौ मावफुंनो गनायथि होनायखौ बरायनायजों लोगोसे राइज्यो सरकारनिसिम साबायख'र जासियो । एरैहाय इउबिपिअनि आफादगिरि मिहिनीश्वर बसुमतारीआबो बर'फोरनि थाखाय बे गेदेर आयदाखौ मावफुंनो गनायथि होनायनि थाखाय राइज्यो सरकारनिसिम साबायख'र जासियो । बेजों लोगोसेनो बि के डब्लिउ ए सि दाफुंनायनि गेजेरजों बि टि आरनि बाइजोयाव थानाय गासै बर' फिसाफोरा जौगानाय , रैखाथि आरो थामोन्थाजों लोगोसे राजखान्थियारि , रांखान्थियारि आरो समाजयारि मोन्थायफोरखौ आबुङै मोन्नो हासिगोन होन्नानै इउबिपिअनि आफादगिरि मिहिनीश्वर बसुमतारीआ मिजिंथिनाय फोरमायदों ।

आसाम केबिनेटआ बि के डब्लिउ ए सि दाफुंनाय आरो बर' रावखौ आसामनि लोगोयारि राव महरै गनायथि होनायखौ बर'नि गोबां आफाद - गौथम आरो मेलेमजिबि - सानसुमैफोरा बरायदों

कक्राझार , 8 अक्टबरःसोलिफु बोसोर 2020 नि थांनाय 27 जानुवारीयाव जालांनाय बर'फोरनि थामथि गोजोन गोरोबथा एबा बि टि आर गोरोबथानि दफाफोरखौ मावफुंनायाव राइजो - राजाफोरनि मदत हास्थायनानै बि टि आर हालामनि दाब - दाब जायगाफोराव मेलेमजिबि - सानसुमै आरो गुबुन गुबुन आफाद , गौथुमफोरनि दैदेनगिरिफोरखौ लानानै सावराय मेल खुंनाया सोलिबोबाय थादों । बिब्दिनो बुधबारखालि कक्राझार बिगियान फरायसालिमानि अडिटरियामआव हालामनि गोबांथार सानसुमै मेलेमजिबिफोरनि बाहागो लानायाव बि टि आर गोरोबथानि सायाव मोनसे सावराय मेलखौ मेहेर गोनाङै खुंफुलाङो । हाबाफारियाव इउपिपिएल दोलोनि आफादगिरि प्रमद बर'आ बाहागो लानानै बि टि आर गोरोबथानि दफाफोरखौ मावफुंनो थाखाय सरकारा हाबाफारि जागायनायखौ गोजोन्नाय फोरमायनायजों लोगोसे साबायख'र जासियो । बे सावराय मेलनि बाइजोयाव इउपिपिएलनि आफादगिरि प्रमद बर'आ खौरांगिरिफोरजों मोगा - मोगि जानाय समाव आसाम आरो बि टि सि खुंथायनि समाव जायखि - जाया रोखोमनि जाख्लनाय आरो गेनाखान्थि सोमजिनायनि हेंथायै गोख्रों राहा लानो थाखाय राइज्यो सरकारखौ खावलायो । आसाम पुलिसनि एसआइ साख्रि थिसन्थायाव सोमजिनाय खेलेखारिनि गाहाय दायनिगिरि बारग' डिआइजि पि के दत्तखौ हमनायाव जाफुंसार जानो हानायनि थाखाय आफादगिरि बर'आ राइज्यो सरकार आरो पुलिस खुंथायखौ बाख्नायो । खौरांगिरिफोरनि सिगाङाव इउपिपिएलनि आफादगिरिया बुंदोंदि , बि टि सि बिसायख'थि खुंनो थाखाय बिपिएफनि हेंथा खुद्रिखांनाय एबा सोमावसारनाया ओंथि गैयै आरो बिपिएफ हान्जाया बि टि सि बिसायख'थि आयदाखौ लानानै हालामनि राइजो - राजाफोरनि गेजेराव राजखान्थियारि गुलाय - गुजाय थासारि सोमजिहोनो नाजादों । बिपिएफ राजखान्थि दैदेनगिरिफोरनि गेजेराव गुलाय - गुजाय थासारि सोमजिनायनि बागै बर'आ बुंबावोदि , बे समाव बिपिएफनि माखासे दैदेनगिरिफोरा गावबा गावखौ रैखाथि होनो थाखाय गावयारि खौसल एबा सोलो बाहायबाय थागासिनो । जायनि जाहोनाव माखासे मानिजाथाव बिपिएफनि गोबां दैदेनगिरि आरो सोद्रोमाफोरा हान्जानिफ्राय गुगाबाय थानायखौ नुनो मोन्दों । बि टि सि हालामनि थागिबि सरासनस्रा राइजो - राजाफोरनि अन्सायलु आरो जौगानायखौ बिपिएफ हान्जाया माब्लाबाबो साना होन्नानै गोख्रोङै अजद होबावयो । बिथाङा बुबावोदि , बि टि सि बिसायख'थिया खुंजानायनि सिगांनो बिपिएफ दोलोनि दैदेनगिरि आरो सोद्रोमाफोरनि गेजेराव गावजों गाव उदां दावहा एबा दान्थेबिदान्थे जालायनायखौ नुनो मोन्दों । बे समाव बिपिएफ दोलोनि दैदेनगिरिफोरनि गेजेराव मोजां सोमोन्दो गैलायला । थांनाय 17 बोसोरनि समाव बि टि सियाव सरासनस्रा राइजो - राजाफोरनि थाखाय अन्सायलु आरो जौगालु खामानि मावनायाव फेलें जानायनि जाहोनावनो बि पि एफआ जोबस्रांलांगासिनो दं । आसामनि मन्थ्रि चन्दन ब्रह्मनि खैसार खालामनायनि जाहोनावनो बिपिएफनि गागि आरो गिबि सारिनि दैदेनगिरिफोर - राइज्यो सभानि एमपि बिस्वजित दैमारि आरो दोलोनि गाहाय नेहाथारि आरो एमएलए इमानुवेल मुसाहारिमोनहा दोलोनिफ्राय ओंखारनायनि लामा लादों । एरैहाय बि टि आर गोरोबथानि दफाफोरखौ मावफुंनायाव हेंथा खालामनाया बिपिएफनि मोनसे गेदेर गोरोन्थि जादों । बिपिएफया बि टि आर गोरोबथानि सायाव नंखाय बाथ्रा बुंनानै समाज आरो राइजो - राजाफोरनि गेजेराव गोनो - गोथो सोमजिहोनो नाजाबोबाय थादों होन्नानै बर'आ खुंजानो गोनां बि टि सि बिसायख'थिनि थाखाय इउपिपिएल दोलोया आबुङै साखा - फारा होन्नानै फोरमायथिबावो । बि टि आरआव थानाय गासै हारि - हारिसाफोरनि राइजो - राजाफोरा सोलायनाय हास्थायनाय हिसाबै बे खेबाव इउपिपिएल हान्जाया बि टि सिनि मोन 40 मासिनि गेजेराव गोबां सानखो मासि देरहानानै हारसिङै सरकार दागोना रोखा जाबाय होन्नानै इउपिपिएलनि आफादगिरि प्रमद बर'आ गोग्गो सुबुं खंथायनि थाखाय कभिड - 19 नि प्रटकलखौ मानिनानै सोलिनायनि गेजेरजों बि टि सिनि बिसायख'थिखौ थाबैनो खुनांगौ होन्नानै दाबि देखाङो ।

बि टि आर गोरोबथाखौ लानानै कक्राझाराव मेलेमजिबिफोरनि सावराय मेल

कक्राझार , 21 आगस्टःकक्राझार जिल्लानि सिङव थानाय दाबनै आलादा - आलादा जायगायाव शुक्रबारखालि सानै सुबुंनि गोथै सह बोखांनो मोन्नायनि उनाव कक्राझार हालामाव दुंहाव थासारि सोमजिदों । पुलिसनि सुलुंनिफ्राय मिबथिनो हानाय बादिब्ला गिबियाव दिनै फुंबिलि समाव कक्राझार पुलिस थानानि सिङाव थानाय दाब्रागावआव 16 बोसोर बैसोनि सासे हिन्जावसानि गोथै सहखौ जोबोद गाज्रि थासारियाव बोखांनो मोन्दों । हिन्जावसानि गोथै सहखौ गामियारिफोरा दाब्रागाव गामि सेरजों बोहैलांनाय मोनसे फिसा दैसायाव गोजावनानै थानाय नुनो मोन्नायनि उनाव पुलिसनो खौरां हरनायलाय हिन्जावसानि गोथै सहखौ दैनिफ्राय बोखाङो । हिन्जावसाखौ चिरां जिल्लानि रुनिखाटा ओन्सोलनि थागिबि सुनिता मुर्मु होन्नानै सिनायथिनाय जादों । नख'रनि आरो गामिनि सुबुंफोरा फोरमायनाय बादिब्ला मोजां मोनलायनायनि खैसारआव गोग्लैनानै बे जाथाया महर मोन्नायनि सन्देह खालामदों । मिबथिनाय बादिब्ला हिन्जावसाया दाब्रागाव गामिनि नर्सानि तुदुजों मोजां मोनलायनायनि सोमोन्दोयाव दंमोन । हिन्जावसानि नख'रनि सोद्रोमाफोरा सुनिता मुर्मुखौ बुथारनायनि अजद होदों आरो बे जाथायनि दायनिगिरिखौ हमनानै गोख्रों साजा होनो खुंथायनिसिम दाबि खालामदों । उनाव पुलिसआ नर्सानि तुदुखौ हमनानै गावसिनि आवथायाव लाङो आरो जाथायनि संदान्नायखौ जागायजेनो । बेराफार्से सासे लाइमोननि गोथै सह बोखांनो मोन्नाय जाथाया कक्राझार जिल्लानि पर्बतझरायावबो नुजाथिदों । पर्बतझरा महकुमानि सिङाव थानाय सिलदुबियाव सासे लाइमोननि गोथै सह बोखांनो मोन्नाया ओन्सोलाव सोमो नांनाय लाबोदों । जिउ गैयै लाइमोनखौ मलानदुबि गामिनि रहिम बादशाह ( 32 ) होन्नानै सिनायथिनाय जादों । रहिम बादशाहआ सान्नै सिगांनिफ्रायनो गोमानानै दंमोन । बियो गावनि माय फोथाराव थांनायनिफ्राय न' फार्से गिदिंना फैफिनाखैमोन । नाथाय दुखु नांथाव दिनै बादशाहनि गोथै सहखौ सिलदुबिनि जग्रबसे हाग्रानिफ्राय बोखांनो हायो ।

कक्राझाराव सानैनि गोथै सह बोखांदों

गुवाहाटी , 8 अक्टबरःआसाम पुलिस बिफाननि एस आइ साख्रि थिसन्थाय गेनाखान्थिनि गाहाय दायनिगिरि आसाम पुलिसनि बारग' डिआइजि पि के दत्तखौ गेनाखान्थि खालामनायनि सायाव सोंनाय - फिन्नाय खालामनो 6 साननि थाखाय सिआइडिया गावनि आवथायाव लाबाय । सिआइडिया पि के दत्तखौ 7 साननि थाखाय गावसिनि आवथायाव लानो हास्थादोंमोन नाथाय कामरुप ( मेट्र ) जिल्लानि सिफ जुडिसियेल मेजिस्ट्रेटनि बिजिरसालिया दत्तखौ 6 साननि थाखाय सिआइडिनि जिम्मायाव दैथायहरो । सिआइडिनि सोंनाय - फिन्नाय खालामनायनि सिगां बिजिरसालिया दत्तखौ गुवाहाटी मेडिकल कलेज देहा फाहामसालियाव देहा आन्जाद खालामनो थाखाय बिथोन होनाय जादों । मख'नाय जायोदि , बारग' डिआइजि पि के दत्तआ आसाम पुलिस बिफाननि एस आइ साख्रि होनायनि मुङाव गोबां बिजाथिफोरनिफ्राय रां लानायनि दायाव मंगलबारखालि भारत - नेपाल सिमा ओन्सोल काकारभितायाव खाजादोंमोन । आसाम पुलिसनि मोनसे हान्जाया मंगलबारखालि दत्तखौ थोंजों आसामयाव लानानै फैयो । दत्तखौ आसाम पुलिसनि सिआइडिया गसर थिसन्नाय 21.20 आइपिसि सेक्सन 120 ( बि ) , 409 आर डब्लिउ 66 ( बि ) नि सिङाव खानाय जादों । मख'जाथावदि , बे साख्रि थिसन्थाय गेनाखान्थिजों लोब्बा थानाय गोबां दायनिगिरिफोरखौ दासिम पुलिसआ खानो हाबाय ।

बारग' डिआइजि पि के दत्तखौ 6 साननि थाखाय सिआइडिनि जिम्मायाव लाखिबाय

दिसपुर , 8 आक्ट'बरःआसामनि गिबि मन्थ्रि सर्बानन्द सनवाल आरो रांखान्थि बिफाननि मन्थ्रि हिमन्त बिश्व शर्माया बावैसो साननि सिगां गोदान दिल्लीयाव हरखाब दावबायलांनानै मिरुनि नख'र मन्थ्रिजों बिटिआर गोरोबथानि दफाफोरखौ मावफुंनायनि सोमोन्दै गोथौवै सावरायहैनायनि उनाव बर'फोरनि जारिमिनारि बिटिआर गोरोबथानि दफाफोरखौ दान मोनसेनि गेजेरावनो मावफुंनो बिथोन होनाय बायदियै बुधबारखालि मोन्नै गोनां आयदाफोरखौ आसाम केबिनेटआव गनायथिनाय जायो । गुवाहाटी नोगोरमानि खानापारायाव थानाय आसाम एडमिनिस्ट्रेटिभ स्टाफ फरायसालिमायाव राइज्यो सरकारनि मोनसे गोनांथार केबिनेट जथुम खुंनाय जालाङो । गिबि मन्थ्रि सर्बानन्द सनवालनि मासि सामलायनायाव खुंनाय बे केबिनेट मेलआव राइज्योनि माखासे आयदाफोरखौ आजावनानै लानायजों लोगोसे जारिमिनारि बर'फोरनि बिटिआर गोरोबथानि माखासे दफाफोरखौ मावफुंनायनि थाखाय गनायथिनाय जायो । गिबि मन्थ्रिनि सामलायनायाव खुंनाय बे केबिनेटनि जथुमाव गुवारै सावरायनानै थांखि लानाय आरो गनायथिनाय आयदाफोरनि सायाव सावरायनाया जोबनायनि उनाव मन्थ्रि चन्द्र महन पातवारिया खौरां बिजोंनि सिगाङाव केबिनेट जथुमनि गेजेरजों थांखि लानाय आरो बिल गनायथिनाय आयदाखौ फोसावनानै होयो । केबिनेटआ गनायथिनाय बिलफोरा जादों - बिटिआरनि बिसायख'थिखौ फैगौ डिसेम्बर दाननि गेजेराव खुंनो थाखाय राइज्यो बिसायख'थि आयगखौ खावलायनो थिरांथा लानाय जायो । बे मन्थ्रि आफादनि जथुम्मायाव 6 थि फारिलाइनि ओन्सोलनि बाइजोयाव थानाय बर' सुबुं मैखोम गामिफोरखौ लाफानानै बर' - कसारि वेलफेयार अट'नमास काउन्सिल दाफुंनायनि बिलखौ केबिनेट जथुमनायावनो बिल गनायथिनाय फोसावयो । बुधबारखालि खुंनाय मन्थ्रि आफादनि बे जथुमनायावनो बर' रावखौ राइज्योनि लोगो सरकारि राव महरै गनायथिनाय जायो । मन्थ्रि आफादनि जथुमनायाव बिटिआर ओन्सोलनि बिबानगिरिफोरखौ ओन्सोलनि साइन बर्डफोराव मुं बाहायनायाव बर' आरो इंराजी रावजों लोगोसे असमीया रावखौबो बाहायनायनि राहा लानो थांखि लानाय जायो । मख'नो गोनांदि , गिबि मन्थ्रि मासि सामलायनायाव खुंनाय मन्थ्रि आफादनि बे गोनांथार जथुमनायाव बिटिआर गोरोबथानि माखासे दफाखौ आसाम सरकारा मावफुंनो बिल गनायथिनायखौ माखासे बर' आफादफोरा गोजोन्नाय , बरायनाय फोरमायनायजों लोगोसे सरकारनि बेबायदि थांखि लानायखौ गोसो गोजोन्नाय फोरमायदों । मख'नो गोनांदि , गिबि मन्थ्रि सर्बानन्द सनवाल , मिरुनि नख'र मन्थ्रि अमित शाह आरो दुलाराइ बर' फरायसा आफाद ( एबसु ) , नेसनेल डेमक्रेटिक फ्रन्ट अफ बर'लेन्ड ( एनडिएफबिनि मोनब्रै हान्जा ) , इउनाइटेड बड' पिपुल्स अर्गेनाइजेसन ( इउबिपिअ ) नि दैदेनगिरिफोरनि गेजेराव जारिमिनारि 3 थि बर' गोजोन गोरोबथाया जादोंमोन । बे गोरोबथानि गेजेरजों बर'फोरा जारिमिनारि बिटिआरजों लोगोसे बर' - कसारि वेलफेयार अटनमास काउन्सिल आरो गोबांथार फसंथानफोरखौ मोन्नो हादों । बे गोरोबथानि दफाफोरखौ फारि - फारियै आसाम सरकार आरो भारत सरकारा बिबान लानानै मावफुंनो जागायजेन्नाया बर'फोरनि थाखाय जोबोद फिथाइ गोनां जादों । बेजों लोगोसे मन्थ्रि आफादनि सावरायनायाव थांखि लानाय जादोंदि , आसाम सरकारनि गुबुन गुबुन बिफाननि थिसन्थायनि जायखि - जाया आन्जादयावनो गावआरि फसंथानखौ थिसनैनि थांखि लानाय जायो । बे बिथिङाव बिफानफोरा राइज्योयारि एबा मिरु मुलुगसोलोंसालिनि गेजेरजों बे थिसन्थायनि आन्जादफोरखौ खुंनो हागोन । बे जथुमाव मन्थ्रि आफादआ साहा बागान बिबानगिरिनि गेजेरजों सामलायजानाय गं 428 फरायसालिनि फरायसुला फरायसुलिफोरनि थाखाय डे बर्डिं आरो बेसेन नाङै गानग्रा जोमग्रा जगायनो थांखि लानाय जायो । जथुमनायाव राइज्योनि जौगाखां परिषदनि सोद्रोमानि अन्जिमाखौ बाङाइबो 25 निफ्राय बांसिनै 45 सिम बारायनायनि गनायथिनाय जादों । बे मन्थ्रि आफादनि जथुमनायावनो माजुलियाव हाग्रा बिफाननि मोन्नै गोदान रेन्ज आरो मोन 4 बिट अफिस फसनायनि थांखि लायो । सावरायनायाव गावबुराफोरनि दान - बान्थाखौ 6.500 रांनिफ्राय 9.000 रांसिम बारायनायनि थांखि लायो । बेजों लोगोसे बे जथुमनायावनो आसाम लकसेवा आयगनि गेजेरजों खुंनाय जुथाय सिभिल सार्भिसनि आन्जादयाव असमीया , बाङाली आरो बर' रावनि बिजोङाव सोलोंथाय लायै बराक हायेननि फरायसुला फरायसुलिफोरखौ रावनि गोनांथारै आन्जादयाव उथ्रिसारनो हानायनिफ्राय रेहाय होनायनि थांखि लादों । बेनि अनगायैबो आसाम टि प्लेन्टेसन प्रभिडेन्ट फान्ड स्किमनि सिङाव दासान्दि 1 लाख रांनिफ्राय 2 लाख रांसिम बारायनायनि थाखाय मन्थ्रि आफादनि जथुमनायाव थांखि लायो । मन्थ्रि आफादनि जथुमनायाव कनकलता आइजो जौगाखां होनाय बिथांखिनि सिङाव जाथावना आइजो सेल्फ - हेल्प ग्रुपफोरनो 50 रोजा रांनि हेफाजाब होनोबो थांखि लानाय जायो । बे जथुमनायावनो आसाम लकसेवा आयगआव आइजो सोद्रोमानि अन्जिमानि बिथिङाव थानाय आयगनि नेमखान्थिखौ सोदांफिन्नायनि गनायथिनाय जायो । बेजों लोगोसे मन्थ्रि आफादआ सा 4.534 अरायथा नङै फोरोंगिरिफोरखौ साख्रियाव थिसन्नायनि थांखि लादों । आमिनगावयाव माहारियारि ना जौगाखां गौथुमनि दालाइ मिरु फसंनायनि थाखाय 30 बिघा सरकारि हा सायख'ना लानायनि थांखि लादों । बेबायदिनो माखासे आयदानि सायावबो बे मन्थ्रि आफादनि सावरायनायाव गोनांथारै थांखि लानाय जायो ।

बड'लेन्ड टेरिटरियेल रिजननि रादाय बादियै आसाम केबिनेटआ बर' - कसारि वेलफेयार अट'नमास काउन्सिल आरो बर' रावखौ राइज्योनि सरकारि लोगो राव महरै बिल पास खालामबाय

मुम्बाइ , 8 अक्ट'बर : फावखुंगुर सुशान्त सिं राजपुतनि थैनायजों सोमोन्दो गोनां ड्राग्स केसआव फावखुंग्रि रिया चक्रबर्तीआ रेहाय मोन्दों । बम्बे हाइ कर्टनिफ्राय रिया चक्रबर्तीआ 1 लाख जुरिमाना होनानै जामिन मोनबाय । अदेबानि रियानि फंबाइ शौभिकनि जामिननि अजदलाइखौ कर्टआ नेवसिगारदों । रियाआ गासै 1 दाननिफ्राय एनडिपिएसनि गेजेरजों भायखला जेलआव जोबजादोंमोन । सुशान्त केसनि नायबिजिरनाय समाव एनसिबिआ रियानाव गोलाव सोंथि सोंनायनि उनाव 9 सेप्तेम्बरआव बिखौ ग्रेप्तार खालामदोंमोन । मंगलबारआव जरखा बिजिरसालिया रिया चक्रबर्ती आरो फंबाइ शौभिकनि आयेनारि बेंखनथायाव लाखिनायखौ 20 अक्ट'बरसिमनि थाखाय बांहोबाय । सरकारि उकिल अतुल साडेआ फोरमायदोंदि , एनडिपिएस बिजिरसालिया सानैखौबो 20 अक्टबरसिमनि थाखाय आयेनारि बेंखनथायाव दैथाय हरबाय । जरखा बिजिरसालिया बेनि सिगां रिया आरो बिनि फंबाइनि जामिननि आरजलाइखौ बोखारनानै होखांबाय । बेनि उनाव बियो जामिननि थाखाय बम्बे हाइ कर्टयाव थांदोंमोन । इडिनि गेजेरजों रियानि मबाइल फननिफ्राय मोन्नाय चेटिंखौ फोसावनायनि उनाव एनसिबिआ बे केसखौ नायबिजिरनो जागायदोंमोन । ड्राग्स चेटआ सोराङाव फैनायनि उनाव एनसिबिआ दीपिका पाडुकन , सारा आली खान , श्रद्धा कापुर आरो करिश्मा प्रकाशनाव सोंथि सोंखांबाय । इडिआ सुशान्त केसजों सोमोन्दो गोनां रां थगायनायनि केसखौ नायबिजिर गासिनो ।

बम्बे हाइकर्टनिफ्राय रिया चक्रबर्तीआ बेल मोनबाय

कक्राझार , 8 अक्टबरःदासान्दि मुलुगनाङै करना साग्लोबनाय अलखदनि समाव फरायसुला - फरायसुलिफोरा सोलोंथाय एबा फोरोंथाय लानायनिफ्राय जानगाराव थानांनायखौ नोजोर बोनानै दुलाराय बर' फरायसा आफादआ बड'लेन्ड मुलुगसोलोंसालिनि आवथायाव खुंफुजानो गोनां डिग्रिनि 6 थि सेमिस्टारनि आन्जादखौ 50 जौखोन्दो फरा - फारिजों खुंफुनो थाखाय दाबि खालामदों । बावैसो सानफोर सिगांबो बे आयदाखौनो लानानै मिरु एबसुनि मोनसे हान्जाया बड'लेन्ड मुलुग सोलोंसालिनि भिसिनो गांसे गोसोखां लाइ गथायनायबो जादोंमोन । बे एखे आयदाखौनो लानानै बुधबारखालि मिरु एबसुनि सोलोंथाय नेहाथारि कास्टम बसुमतारिआ कक्राझारनि बागानसालियाव थानाय एबसुनि गाहाय मावखुलि बड'फा हाउसयाव मोनसे खौरांगिरि मेल खुंदों । बे खौरांगिरि मेलनि गेजेरजों मिरु एबसुनि सोलोंथाय नेहाथारि कास्टम बसुमतारिआ मुलुगनाङै गोसारनाय कभिड - 19 नि अलखदनि समाव बड'लेन्ड मुलुगसोलोंसालिनि आवथायाव डिग्रिनि 6 थि सेमिस्टारनि आन्जादखौ 50 जौखोन्दो फरा - फारिजों खुंफुनायनि थाखाय मुलुगसोलोंसालि खुंथायनिसिम दाबि दैखाङो । बिथाङा खौरांगिरिफोरनि सिगाङाव फोरमायथिदोंदि , सोलिफु कभिड - 19 नि साग्लोबनायनि जाहोनाव गासै फरायसुला फरायसुलिफोरा मोजां रोखोम सोलोंथाय लानायनिफ्राय जानगाराव थानांदों । मानोना बे समाव गासै फरायसालिमा आरो मुलुगसोलोंसालिफोरनि थाखो फोरोंनाया थाबथानानै दं । बेखौ नोजोर होनानै फरायसुला - परायसुलिफोरनि थाखाय आन्जादनि फरा - फारिलाइखौ बाङाइ खालामनानै होनांगौनि गोनांथि नुजाथिदों । गोबां फरायसाफोरानो बड'लेन्ड मुलुगसोलोंसालिया 6 थि सेमिस्टार आन्जादनि थाखाय गासै आयदा आरो पेपारफोराव आबुं एबा 100 जौखोन्दो नम्बरजों आन्जाद खुंफुंनो लानायखौ एबसुनो अजद हरनाय आरो बे आयदानि सायाव राहा लानो एबसुखौ खावलायहरनायनि बागै सोलोंथाय नेहाथारि कास्टम बसुमतारिआ फोरमायथियो । गुवाहाटी मुलुगसोलोंसालि आरो कटन मुलुग सोलोंसालिफोरा 6 थि सेमिस्टारनि जोबथा आन्जादखौ 50 जौखोन्दो नम्बरनि खुंनो हादोंब्ला बड'लेन्ड मुलुगसोलोंसालिया फरायसुला - फरायसुलिफोरनि रेहायनि थाखाय मानो खुंनो हाया होन्नानै सोंथि दैखांनायजों लोगोसे बे दाबिखौ मानियाब्ला फैबाय थानाय सानफोराव बड'लेन्ड मुलुगसोलोंसालियाव दुलाराय बर' फरायसा आफादया गनतान्त्रिक खान्थिजों सोमावसारनायनि राहा लागोन होन्नानैबो एबसुनि सोलोंथाय नेहोथारि कास्टम बसुमतारिआ सांग्रांथि होदों ।

बड'लेन्ड मुलुग सोलोंसालिनि 6 थि सेमिस्टारनि आन्जादखौ 50 जौखोन्दो फरा - फारिजों खुंफुनो एबसुनि दाबि

गोदान दिल्ली , 8 अक्टबरःहादरनि गोजामसिन फुटबल लीग बादायलायनाय आइ लीगनि बे सिजननि गेलेनायखौ कभिड - 19 महामारिनि जाहोनआव दानमोनसे फावसायनायनि थांखि लादों । सुलुंनि बादिब्ला , कभिडनि गोसारनाय थासारिखौ नोजोर होनानै 1 दान फावसायनानै सोलिफु बोसोरनि फैगौ डिसेम्बर दाननिफ्राय आइ लीगनि गेलेनाया जागायजेनगोन । आइ लीगनि सिइअ सुनान्द धारआ बुङोदि , बोसोरै खुंबोनाय आइ लीगनि गेलेनाया बे बोसोरआव कभिड - 19 नि जाहोनआव दानसे फावसायनानै डिसेम्बर दाननिफ्राय जागायजेनगोन । थांनाय समआव खुंनो थांखि लादोंब्लाबो नाथाय गिथावना थासारिखौ नोजोर होनानै नभेम्बर दानआव खुंनो लानायखौ फिन उनफिन्नानै डिसेम्बर दानआव खुंनो थांखि लादों । मख'नो गोनांदि , दुलाराय भारत फुटबल फेडारेसनआ दासिम बे थांखिनि सायाव फोसावनाय जायाखैब्लाबो नाथाय आइ लीगनि सिइअआ बुधबारखालि मिबथिहोदों । आइ लीगनि क्लाबनि बिगोमाफोरजों गोनांथार सावरायनानै बे थांखिखौ लादों होन्नानै सिइअ सुनान्द धारआ मिबथिहोयो । सिजननि आइ लीगनि गेलेनाया फैगौ बोसोरनि माखासे दानसिम सोलिबाय थागोन । आइ लीगनि सायाव खुंफु आफादआ थाबैनो एआइएफएफजों सावरायगोन होन्नानै मिबथिहोबावदों । दासान्दि आइ लीगखौ डिसेम्बर दाननिफ्राय खुंनो थांखिजों आइएफएआ राइज्यो सरकारजों सावरायगोननि सायावबो सिइअआ मिबथिहोयो । मख'नो गोनांदि , हादरनि मोन 11 हान्जाफोरनि गेजेराव आइ लीगनि मेचफोरखौ फैगौ माखासे दानसिम गेलेनाया सोलिबाय थागोन । बेजों लोगोसे गासैबो हान्जानि गेलेगिरिफोरा कभिड - 19 नि होखानाय नेमखान्थिखौ मानिनानै सोलिनायाबो गोनांथार जागोन होन्नानै मिबथिहोदों ।

डिसेम्बरनिफ्राय आइ लीगनि फुटबल मेचआ जागायगोन

गोदान दिल्ली , 9 अक्टबर : थांनाय माखासे साननिफ्रायनो गोब्राब बेरामाव गोग्लैनानै मिरुनि मन्थ्रि रामबिलास पासवानआ 8 अक्टबरखालि जोबथा हां बोयो । देहायाव नुजाथिनाय बेरामखौ फाहामथाय होनो थाखाय दिल्लीनि एस्कर्ट मुंनि देहा फाहामसालियाव बिथांखौ थिसन्नाय जादोंमोन । नाथाय बृहस्पतिबारखालि मिरु मन्थ्रि रामबिलास पासवानआ फाहामथाय लानायनि गेजेरावबो देहा हालोदा मोजाङाव फैफिनैनि सोलायै गाज्रिसिन जानायाव जोबथा हां बोयो होन्नानै फिसाज्ला सिराग पासवानआ बे बाथ्राखौ मिथिहोयो । मख'नो गोनांदि 74 बोसोर बैसोनि गागि राजखान्थिगिरि रामबिलास पासवानआ गावनि देहायारि जेंना नुजाथिबोनायाव बिखौ देहा फाहामसालियाव थिसननाय जादोंमोन आरो साबसिन देहा फाहामथाय होनायनि थांखिजों 2 अक्ट'बरखालि एम्सआव थिसननानै हार्ट सार्जारी खालामनाय जादोंमोन । सुलुंनि बादिब्ला रुंसारि पासवानआ नैथि खेब हार्ट सार्जारी खालामजादों । बिनि सिगांबो देहानि बाइपास सार्जारी खालाम जाखांबायमोन । रुंसारि रामबिलास पासवाननि जिउ खहा जानायाव गाहाय मन्थ्रि नरेन्द्र मदि , न'खर अमित शाह आरो रैखाथि मन्थ्रि राजनाथ सिंआ बिनि फिसाज्ला सिराग पासवानजों थोंजोङै जानबुंनि गेजेरजों सावरायना मिरुनि मन्थ्रिआ रुंसारि जानायनि सायाव खौरां लाहरनानै गोथौ दुखु मोननाय फोरमायहरदों । मखनो गोनांदि 1946 मायथाइनि 5 जुलाइखालि खगरिया जिल्लायाव सिङाव मोनसे दलित नखराव जोनोम मोनदोंमोन रामबिलास पासवानआ । सोलोंथायखौ बुन्देलखण्ड मुलुगसोलोंसालि झान्सिनिफ्राय एम ए आरो पाटना मुलुगसोलोंसालिनिफ्राय एल एल बि डिग्रीखौ लानो हादोंमोन । बेनि उनाव गोजौ सोलोंथाय लानायजों लोगोसे रामबिलास पासवानआ 1969 मायथाइयाव गिबि खेब बिहारनि राज्यो सभा बिसायखथियाव जथाय ससियेलिस्ट पार्टिनिफ्राय बिजाथि महरै बिसायख'जायो । 1977 मायथाइयाव लक' सभा बिसायख'थियाव पासवानआ जनता पार्टिनि बिजाथि महरै सायख' जायो । बिनि उनाव 1982 मायथाइयाव लक' सभा बिसायखथियाव नैथि खेब देरहानो हाबावदोंमोन । 1983 मायथाइयाव रामबिलास पासवानआ दलित सेना हान्जा दाफुंनानै 1989 मायथाइयाव थामथि खेब एम पि महरै सायख'जाबावो । बेनि उनाव 1996 मायथाइयाव फिन लक' सभा बिसायखथियाव देरहानो हाबावो आरो 2000 मायथाइयाव रामबिलास पासवानआ जनता दल इउनाइटेडनिफ्राय आलादा जानानै लक जन सक्टि पार्टिखौ दाफुङो । बेनि उनाव बिथांनि हान्जाया कंग्रेसनि दैदेननाय इउ पि ए सरकारजों थाफानानै मिरु मन्थ्रिनि बिबान सामलायो । पासवानआ मोनसेनि उनाव गुबुन मोनसे गेदेर राजखान्थि हान्जाफोरजों गोरोबनो हानानै 2004 मायथाइयाव फिन लक' सभा बिसायखथियाव देरहानो हाबावो नाथाय 2009 मायथाइनि बिसायखथियाव पासवानआ जेननो गोनांबो जादोंमोन । 2010 आगस्ट दानाव बिहार राज्यो सभानिफ्राय एम पि महरै फिन सायख'जानानै दासिम गाहाय मन्थ्रि नरेन्द्र मदिनि दैदेननाय एन डि ए सरकाराव थाफानानै मिरु मन्थ्रिनि बिबानखौ सामलायबाय थानाय समनि गेजेरावनो देहायारि जेंनायाव गोग्लैनानै फाहामथाय लानाय समावनो जोबथा हां बोयो । रुंसारि रामबिलास पासवाननि हादरनि राजखान्थि फोथाराव गोलाव बोसोर थाबोनानै हादरनि थाखाय जिउनि खावसे बाहागोखौनो बाउसोमनाय आरो सिबिथाय होलांनाया हादोरनि गेजेराव मोनसे रायखांजाथावना जानानै थालांबाय । भारतनि गुबुन सासे गागि राजखान्थिगिरि महरै गावखौनो सिनायथि होनो हानाय रामबिलास पासवाननि रुंसारि जानायाव हादोरगिरिनिफ्राय लानानै गुबुन गुबुन राजखान्थि हान्जाफोरनि दैदेनगिरिफोराबो गोथौ दुखु मोननाय फोरमायदों ।

मिरुनि मन्थ्रि रामबिलास पासवानआ 74 बोसोर बैसोयाव रुंसारिजाबाय

गुवाहाटी , 9 अक्ट'बर : कभिड - 19 महामारिनि गिथावनायै साग्लोबसारनाय समनि गेजेरावनो आसाम जौसिन सोलोंथाय गौथुम ( ए एइस एस इ सि ) आ बृहस्पतिबारखालि गोनां बाथ्राखौ फोसावना होदों । आसाम हायार सेकेन्डारि इडुकेसन काउन्सिलनि बिबानगिरि सुलुङा मिथिहोनाय बादिब्ला फैगौ 2021 मायथाइनि फेब्रुवारि दाननि जोबथा सप्ताहनिफ्राय आसाम हायार सेकेन्डारि जोबथा आनजादआ जागायजेनगोन । ए एइस एस इ सिनि सुलुङा मिथिहोनाय बादिब्ला सोलिफु बोसोरनि फैगौ 1 नभेम्बरनिफ्राय फरायसाफोरनि आरज लाइ सुफुंनाया अनलाइननि गेजेरजों जागोन । मखनो गोनांदि 1 नभेम्बरनिफ्राय 30 नभेम्बरसिमनि गेजेराव आरजलाइ सुफुंनाया सोलिबाय थागोन । फारसेथिं 25 डिसेम्बरनि गेजेराव राइज्योनि सोलोंथाय फसंथानफोरनि सामलायगिरि एबा गोरायुंफोरा स्टेटमेन्ट , रांनि रिसिप्त बाइदिनि हार्ड कपिफोरखौ ए एइस एस इ सि मावख'आव जमा होनांगोन । बेजों लोगोसे जौसिन सोलोंथाय गौथुमा राइज्योनि सोलोंथाय फसंथानफोरखौ बिथोन होनाय जादोंदि , जाहाथे अनलाइननि गेजेरजों आरजलाइ सुफुंनाय राहाफारिनि गेजेराव फरायसाफोरा जेबो जेंनाजों मोगा - मोगि जानाङा बेनि थाखाय नोजोर लाखिनो फोसावो । मख'नो गोनांदि , कभिड - 19 महामारिनि गुवारै साग्लोबसारनायनि जाहोनाव फोसावनाय लकडाउननि समाव राइज्योनि गुबुन गुबुन सोलोंथाय फसंथानफोरखौ बन्ध लाखिनो गोनां जानायाव थाखो फोरोंथाय लानाया गोबां थालांनायखौ नोजोर होनानै आसाम हायार सेकेन्डारि इडुकेसन काउन्सिलआ थांनाय समाव फरायसाफोरनि थाखाय 30 जौखोन्दो फराय फारिफोरखौ खमायनानै होनो थांखिखौ फोसावना होदोंमोन ।

2021 नि फेब्रुवारीनि जोबथा सप्ताहनिफ्राय हायार सेकेन्डारिनि जोबथा आन्जाद खुंनो फोसावबाय

कक्राझार , 9 अक्टबर : कक्राझार जिल्ला दुलाराय बर' फरायसा आफादनि दैदेन्नायाव बृहस्पतिबारखालि जिल्लानि सिङाव थानाय टिपकाइनि गुरुदेब कालिचरण ब्रह्म फरायसालिमायाव पर्बतझरा महकुमानि सिङाव थानाय गुबुन गुबुन बिजोंनि सरकारिनङै फरायसालि आरो फरायसालिमाफोरनि फोरोंगिरिफोरखौ लानानै मोनसे सावराय मेल खुंनाय जालाङो । बे सावराय मेलखौ मासि लानानै सामलायना दैदेनो कक्राझार जिल्ला एबसुनि सोलोंथाय नेहाथारि खाम्फा बसुमतारिआ आरो हाबाफारिखौ बेखेवना होयो मिरु एबसुनि लोगो सोलोंथाय नेहाथारि अबित नार्जारिआ । सरकारि जायै फरायसालि आरो फरायसालिमाफोरनि जेंना - जेंसिखौ लानानै फोरोंगिरि आरो मेलेमजिबिफोरजों सावरायनाय बे मेलयाव मिरु एबसुनि सोलोंथाय नेहाथारि कास्टम बसुमतारिआ गाहाय आलासि महरै बाहागो लानानै होनाय गावनि बिबुंथियाव बि टि आर गोरोबथानि 6.3 दफायाव मख'नाय बादियै बि टि आर हालामनि गेजेराव थानाय गासै भेन्सार फरायसालि–फरायसालिमाफोरा थाबैनो सरकारि खालामजासिगोन होन्नानै मेलेमजिबिफोरनि सिगाङाव रोखायै फोरमायथिनानै होयो । लोगोसे गोबाव बोसोरनिफ्राय दान बान्था गैयाजासे फोरोंगिरि महरै सिबिथाय होबोनाय गासै फोरोंगिरिफोरनि जेंनाया बे गोरोबथानि गेजेरजों बोस्रांजासिगोना रोखा होन्नानै खोथा होयो । बेराफार्से बे सावराय मेलयाव बाहागो लाफैनाय पर्बतझरा महकुमानि सिङाव थानाय गुबुन गुबुन भेन्सार फरायसालि आरो फरायसालिमाफोरनि फोरोंगिरिफोरा थांनाय 20.25 बोसोर नाङैनो फोरोंगिरि महरै खामानि मावबोनानै गोबां खैफोद आरो जेंना - जोसिजों मोगा - मोगि जानांनायनि बागै मिथिहोनायजों लोगोसे दिनैसिम सरकारि खालामजायैखौ गोथौयै दुखु मोन्नाय फोरमायो आरो थांनाय 17 बोसोरनि समाव बिपिएफ हान्जाया सरकाराव थानानैबो आरो आसाम एसेमब्लियाव साथाम केबिनेट मन्थ्रि थासेयावबो भेन्सार फरायसालि–फरायसालिमानि जेंना आरो फोरोंगिरिफोरनि जेंनाजों लोगोसे सोलोंथाय बिथिङाव जेबो खामानि मावबोयाखै होन्नानै गोख्रों अजद होयो । एबसुनि सोलोंथाय नेहाथारि कास्टम बसुमतारिआ भेन्सार फरायसालि - फरायसालिमाफोरनि जेंनाखौ बि टि आर गोरोबथानि गेजेरजों बोस्रांनाय जागोननि खोथा होनायखौ मोन्नानै मेलयाव बाहागो लानाय गासै फोरोंगिरि आरो मेलेमजिबिफोरा गोजोन्नाय फोरमायनायजों लोगोसे दुलाराय बर' फरायसा आफादनो साबायख'र जासियो । बे सावराय मेलआव पर्बतझरा महकुमानि सिङाव थानाय बर' बिजोंजों लोगोसे गुबुन गुबुन बिजों जेरै - असमीया , बेंगली बिजोंनि गुदि , गेजेर , गोजौ , गोजौसिन फरायसालि आरो फरायसालिमाफोरनि सा 300 निबो बांसिन फोरोंगिरिफोरा बाहागो लादोंमोन । बे हाबाफारियावनो माननि आलासि महरै मिरु एबसुनिफ्राय सुबुं फोनांजाब नेहाथारि बिरदाव बर' , मावख' नेहाथारि बुद्दिराम बसुमतारि , कक्राझार जिल्ला एबसुनि दैदेनगिरिफोराबो बाहागो लादोंमोन । मख'नो गोनांदि , दुलाराय बर' फरायसा आफादा बर' बिजोंनि सोलोंथायनि मानदान्दाखौ जौगाहोनायजों लोगोसे सोलोंथायनि जेंनाफोरखौ लानानै थांनाय माखासे समफोरनि सिगांनिफ्रायनो कक्राझार , चिरां , उदालगुरि आरो बाक्साजों लोगोसे गवालपारा , शनितपुर , बिस्वनाथ , धेमाजि बायदि जिल्लाफोराव मेलेमजिबिफोरखौ लानानै बे रोखोम सावराय मेल बान्जायबोबाय थादों ।

क . जि . एबसुआ टिपकाइआव सरकारिनङै फरायसालि आरो फोरोंगिरिफोरनि जेंनानि सायाव सावरायदों

टमेटआ देहाखौ राफोद लाखियो । बेयो एन्टि अक्सिडेन्टसनि बाख्रि । टमेटयाव भिटामिन सि , लाइकपीन , भिटामिन , पटेसियामखौ थोजासे बिबांनि मोन्नाय जायो । लोगोसे बेयाव कलेस्ट्रलखौ बाङाइ खालामग्रा तत्वखौबो थोजासे बिबांनि मोनो । जाय सुबुंफोरा देहानि लेरथायखौ बाङाइ खालामनो गोसो जानायफोरनि थाखायबो मुलाम्फा गोनां । जरखा बाथ्राया जादों टमेटखौ संनायनि उनावबो बेनि पुस्टिनि गुदिया थायो । बेनि माखासे मख'जाथाव मुलाम्फाफोरा जाबाय ( 1 ) टमेटआव लाइक पीन बायदि एन्टि एक्सिडेन्ट मोन्नाय जायो , जाय बे केन्सारनि जीबख्रिफोरखौ होबथानायाव मदत खालामो । टमेटखौ नेमखान्थि बादियै जायोब्ला प्रस्टेट केन्सार , फेलपियान ट्युब्स , गोदोना , उदै , आहार बायदियाव केन्सार जानो हाथावनाया बाङाइ जायो । ( 2 ) टमेटयाव गोबां बिबांनि केलरि थायो , जाय देहानि लेरथायखौ बाङाइ खालामनायनि थाखाय मख'जाथाव । सानफ्रोमबो फुंनि रेजें जानायाव टमेटखौ जानायनि हुदा खालामोब्ला पषण तत्वफोरखौ मोन्नायजों लोगोसे देहानि लेरथायखौबो बारायहोयैआव गुन गोनां । ( 3 ) टमेटयाव लाइकपीन मोन्नाय जायो , जाय सीरम लिपिड अक्सिजाबनायखौ होबथानो । बेयो गोजौ थै खारथाय ( हाइ ब्लाड प्रेसार ) खौ सामलायनायजों लोगोसे बेखौ नेमखान्थि बादियै जायोब्ला ट्राइग्लिसराइडनि बिबांआबो बाङाइ जायो । ( 4 ) टमेटखौ नेमखान्थि बादियै जायोब्ला पाचन एबा दोगोन गोहोआ गोख्रों जायो । बेयाव केलरि , साल्फार बायदिखौ मोन्नाय जायो , जाय लिभारनि थाखाय मुलाम्फा गोनां आरो गेसनि जेंनाखौ जारगार होयो । ( 5 ) टमेटआव क्रनियामबो मोन्नाय जादों , जाय ब्लाड सुगारखौ सामलायो आरो समानथियै लाखियो , बेयो हासुदैयाव सुगारनि जौखोन्दोखौ सामलायना लाखियो । बेनि जाहोनआवनो टमेटखौ नेमखान्थि बादियै जायोब्ला टाइप सि 2 डायबिटिसनि बेरामिफोरनि थाखाय मुलाम्फा गोनां ।

टमेटआव बेरामफोर होबथानो हानायनि गोबां गुन थायो

स्टकहम , 9 अक्टबरःआमेरिकानि मुंदांखा आइजो खन्थाइगिरि लुइस ग्लकखौ 2020 माइथायनि थुनलाइयारि नबेल बान्थानि थाखाय सायख'बाय । सुइडिज एकाडेमिनि अरायथा नेहाथारि मेटस माल्मआ 8 अक्टबरखालि स्टकहमआव बे थुनलाइयारि बान्थानि थाखाय लुइस ग्लकनि मुंखौ फोसावदों । 1943 माइथायाव निउयर्कआव जोनोम मोन्नाय लुइस ग्लकआ केमब्रिज आरो मेसासुसेटसनि थागिरि । उदां महरै खन्थाइ लिरनायनि अनगायैबो लुइस ग्लकआ येल निउ हेभेन आरो कानेक्टिकट इउनिभार्सिटियाव इंराजी बिफानयाव प्रफेसार महरै खामानि मावो । बिथाङा बेनि सिगां पुलित्जरखौ लाफानानै गुबुन गोबां गोजौ थाखोनि मान गोनां थुनलाइयारि बान्था मोन्नो हाखांबाय । मख'जाथावदि , लुइस ग्लकआ 1968 आव पस्टबार्न खन्थाइजों गावनि खन्थाइ लिरनाय हुदाखौ जागायदोंमोन आरो बियो खम समनि गेजेरावनो आमेरिकानि थुनलाइयारि फोथाराव गुवारै जायगा आवग्रिदोंमोन । लुइस ग्लकनि बयनिख्रुइबो अन्सायजासिन्नाय खन्थाइफोरनि गेजेराव डि वाइल्ड आइरिस खन्थाइआ मोनसे । बे खन्थाइखौ 1992 आव सेबखांनाय जादोंमोन ।

आमेरिकानि खन्थाइगिरि लुइस ग्लकनो थुनलाइयारि नबेल बान्था

गुवाहाटी , 21 आगस्ट : दासिम गासै सा 3.188 आसाम पुलिसफोरनि देहायाव कभिड - 19 पुजिटिभ केसखौ मोन्नो हादों । बे बाथ्राखौ रोखायै फोरमायदों आसाम पुलिसनि आइन आब्रुथि बिफाननि उफ्रा पुलिस सामलायगिरि जिपि सिंआ । टुइटारनि गेजेरजों जिपि सिंआ मिथिहोनाय बायदिब्ला दासिम आसाम पुलिसनि गासै पजिटिभ मोन्नो हानाय जवानफोरनि गेजेराव सा 2.436 पुलिसफोरा फाहामथायनि गेजेरजों मोजां हालोदयाव फैफिन्नो हाबाय । फारसेथिं कभिडनि हेथायै जुजिनानै फाहामथाय लानायाव जिउ ख'हा जानाय पुलिस जवानफोरनि अनजिमाया गासै सा 9 जाहैबाय होन्नानै पुलिस बिबानगिरिया मिथिहोदों । राइज्योयाव सुबुंफोरखौ नोजोर लाखिनायनि आरो थासारिखौ नोजोर लाखिनायनि थांखिजों थिसनजानाय आसाम पुलिसनि माखासे जवानफोरा भाइरासजों सन्देरजानानै फाहामथाय लानायाव जिउ ख'हा जानायखौ पुलिस बिबानगिरिया दुखु मोन्नाय फोरमायबावदों । बृहस्पतिबारखालि कभिङ - 19 जो जुजिनानै फाहामथाय लानायाव जिउ ख'हा जानाय हेड कनस्टेबोल बसन्त गगैनि जोबथा मान बाउनाय हाबाफारियाव बाहागो लानानै जिपि सिंआ बेफोर गोनां आयदाफोरनि सायाव मिथिहोदों । बे दुखु फोरमायनाय हाबाफारियाव सराइदेव पुलिसनि मोनफ्रोमबो थाखोनि पुलिस बिबानगिरिफोरा बाहागो लायो । फारसेथिं बृहस्पतिबारखालि आसामआव सा 8 सुबुंफोरा कभिड - 19 जों फाहामथाय लानायाव जिउ ख'हा जानानै राइज्योयाव दासिम सा 221 सुबुंफोरा जिउ ख'हा जाबाय । जिउ ख'हा जानाय सुबुंफोरनि मुङा फारियै कामरुपनि मिरा बेगम ( 70 ) , सइपुउद्दिन आहमेद ( 48 ) , बरपेटानि मुक्तार हुसेन ( 49 ) , डिब्रुगड़नि चक्रधर गगै ( 48 ) , साव तार्सा नापुं ( 60 ) करिमगन्जनि सुक्ल दत्त ( 60 ) , कार्बि आलंनि दर्सि तेरां ( 45 ) आरो धुबुरीनि दिपक कुमार ( 46 ) होन्नानै मिथिनाय जादों ।

आसाम पुलिसआव कभिड - 19 नि पजिटिभ मोन्नाय केसआ 3 रोजानिबो बांसिन जाबाय

मुसलपुर , 9 अक्टबर : बागसा जिल्लानि 24 नं मुसलपुर परिषद बियाबनि सिङाव थानाय मेदाघाट गेलेग्रा फोथाराव बृहस्पतिबारखालि बेलासिनि 1.00 रिंगानिफ्राय इउपिपिएल दोलोनि मोनसे बिसायख'थि मेल खुंजायो । बे मेलआव बाहागो लानानै इउपिपिएलनि आफादगिरि प्रमद बर'आ बिबुंथि लाखियो । गावनि बिबुंथियाव राइजो - राजाफोरखौ थांखिनानै इउपिपिएल दोलोया मबेबा मोनसे हारिनि हान्जा नङा , बे दोलोया मबेबा मोनसे हारिखौ दैदेना । बि टि आरनि राइजो - राजाफोरा सोलायनाय लुबैदों । बि टि आरआव बिपिएफ हान्जाया सिगि - सग' हुमखिजों खुंथायखौ सामलायबोदों , 17 बोसोर नाङै बे राजखान्थि दोलोया सोलोंथायनि फार्से जेबो खामानि मावाखै , जायनि जाहोनाव सेंग्रा - सिख्ला लाइमोनफोरा खामानि मोनैजों बेसेन गोसा समखौ औरैनो बारहोहरनांदों होन्नानै बर'आ बुङो । आफादगिरि बर'आ 24 नं मुसलपुर परिषद बियाबनि बारग' मावफुं सोद्रोमा अन्सुमै खुंगुर बर'खौ सावरायनानै बुङोदि , आगुनि बि टि ए डिआव आबाद बिफाननि बिबानाव थानानैबो बियाबनि आबादारिफोरनि थाखाय जेबो जौगालु खामानि मावनानै होयाखै । बिथाङा लोगोसे बुंबावोदि , इउपिपिएल दोलोया खुंथायाव फैयोब्ला राइज्योनि खान्थि मोन्थायजों लोगोसे सोलोंथायनि गुबुन गुबुन जेंनाफोरखौ समाधान खालामनायनि बाथ्रा होयो । मुसलपुराव खुंनाय बे इउपिपिएल दोलोनि बिसायख'थि मेलआव बर' थुनलाइ आफादनि बारग' लेङाइ आफादगिरिजों लोगोसे माखासे गागि सुबुंफोराबो इउपिपिएल दोलोयाव हाबफैयो । बे मेलआव बाहागो लादोंमोन राइज्यो सभानि बारग' एमपि इउ जि ब्रह्म , इउपिपिएलनि माव' आफादनि गाहाय नेहाथारि मजिबुर रहमान इस्लाम , आइजो आफाद माइन'रिटि सेलनि दैदेनगिरि मुर्सिदा बेगम , मिरु आइजो हान्जानि दैदेनगिरि बिउटि ब्रह्म , 23 नं दिहिरा परिषद बियाबनि बिजाथि जगदिश बसुमतारि , 24 नं परिषद बियाबनि बिजाथि राकेश ब्रह्म , 25 नं बागानपारा परिषद बियाबनि बिजाथि कातिराम बर'मोनहाबो गाहायै बाहागो लादोंमोन ।

बर' थुनलाइ आफादनि बारग' लेडाइ आफादगिरि दिपक कुमार बसुमतारिआ इउपिपिएल दोलोयाव हाब्बाय

गोदान दिल्ली , 8 अक्टबर : 6 थि खेब वर्ल्ड सेम्पियन जानाय गोहो गोरा आइजो बक्सार एमसि मेरिकम आरो गुबुन सानै गेलेगिरिफोरखौ नागारनानै अलिम्पिक गेम्सनि थाखाय क्वालिफाइ जाखानाय भारतनि हौवा आरो हिन्जाव बक्सिं गेलेगिरिफोरा फैगौ माखासे साननि थाखाय गुबुन हादरआव ट्रेनिं लानो दावबायलांगोन । भारतनि बक्सिं आफादनि बिबानगिरि सुलुङा मिबथिहोनाय बादिब्ला , इटाली आरो फ्रान्स हादरआव गासै 52 सान ट्रेनिं लानो थाखाय भारतनि अलिम्पिक गेम्सआव क्वालिफाइड जाखांनाय सा 16 हौवा - हिन्जाव बक्सिं गेलेगिरिफोरा फैगौ सप्ताहआव दावबायलांगोन । मिबथिनाय बादिब्ला , अलिम्पिक गेम्सनि थाखाय क्वालिफाइड जानाय एमसि मेरिकमआ दासान्दि डेंगु जानायनि जाहोनआव आरो कभिड - 19 महामारिनि गुवारै गोसारनाय थासारिखौ नोजोर होनानै गुबुन हादरआव ट्रेनिं लाहैनाय हाबाफारिखौ नेवसिगारदों । इउरप दावबायनानै भारतनि बक्सिं गेलेगिरिफोरा ट्रेनिं लाहैनायनि गेजेराव सा 10 हौवा आरो सा 6 आइजो बक्सिं गेलेगिरिजों लोगोसे फोरोंथाय स्टाफनि सोद्रोमाफोरखौ लाफानानै गासै सा 28 हान्जाया दावबायलांदों । गुबुन हादरआव हादरनि गेलेगिरिफोरा फोरोंथाय लाहैनायनि थाखाय सरकारआ 1.31 कौटि रांखौ गनायथिनाय जाबाय । मख'नो गोनांदि , अलिम्पिक गेम्सआव क्वालिफाइड जानाय गासै सा 9 बक्सिं गेलेगिरिफोरनि मुङा फारियै - अमित पांगल , आशिस कुमार , सतिश कुमार , सिमरन्जित कौर , लाभलिना बरगहाइ , फुजा रानी आरो बिकाश कृष्णानमोनहानो गाहाय । गुबुन फार्सेथिं आमेरिकायाव ट्रेनिं लाबाय थानाय मनिश कौसिकआ जोखोम जानायनि जाहोनआव दासान्दि जेंनाजों मोगा - मोगि जानांनाय खौरांखौ मोन्नो हादों । मनिपुरनि गोहो गोरा आइजो एमसि मेरिकमआ गावनि देहायारि जेंनानि थाखायनो हान्जाजों गुबुन हादरआव फोरोंथाय लाया होन्नानै बुङो । मेरिकमआ बुङोदि , दासान्दि आं दिल्लीयावनो थानानै ट्रेनिं लानायखौ सोलिहोबाय थागोन । फैगौ 15 अक्टबरनिफ्राय 5 डिसेम्बरसिम गासै 52 साननि थाखाय इटाली हादरनि असिसिआव फोरोंथाय लानाया सोलिबाय थागोन । गुबुन फार्सेथिं सा 13 बक्सिं गेलेगिरिफोरा फ्रान्सनि नानटेस सहरआव फैगौ 28 निफ्राय 30 अक्टबरसिम फोरोंथाय लानाया सोलिबाय थागोन । गुबुन फार्सेथिं थांनाय आगस्ट दाननिफ्राय पातियालायाव भारतनि बक्सिं गेलेगिरिफोरनि थाखाय नेसनेल ट्रेनिं केम्पखौ फसंनाय जादोंमोनब्लाबो नाथाय कभिड - 19 गोसारनायनि जाहोनआव बे फोरोंथाय बादाखौ दोन्थ'नाय जायो । गुबुन हादरआव ट्रेनिं लाहैनाय हादरनि गेलेगिरिफोरखौ फैगौ टकिय अलिम्पिक गेम्सआव मेडेल देरहानो हागोनखौ मिजिंथिदों ।

52 साननि थाखाय भारतनि बक्सिं गेलेगिरिफोरा इटाली , फ्रान्सआव ट्रेनिं लानो दावबायलांगोन

काजलगाव , 10 अक्टबर : चिरां पुलिसआ जिल्लानि सिङाव थानाय सान्तिपुर ओन्सोलनिफ्राय सानै ड्रागस फालांगिरिखौ खानो हायो । चिरां पुलिसनि मोनसे हान्जाया बृहस्पतिबारखालि बेलासिनि 3.45 रिंगायाव संदान्नानै सान्तिपुर ओन्सोलनिफ्राय ड्रागस फालांगिरिखौ हमनो हानायाव जाफुंसारो । बोखांनो हानाय आइन बेरेखा ड्रागसआ उन्दुनो ओंखारहोग्रा मोनसे रोखोमनि ड्रागसमोन होन्नानै मिबथिनो मोन्दों । फार्सेथिं चिरां पुलिसआ मिबथिहोनाय बादिब्ला , चिरां जिल्लानि ढालिगाव पुलिस थानानि सिङाव थानाय सान्तिपुर ओन्सोलाव उफ्रा पुलिस बिबानगिरि प्रकाश मेधीनि दैदेन्नाय पुलिस हान्जाया संदान्नानै ए एस 01 भि 0741 नम्बरनि गंसे मारुति अमनी भेननिफ्राय सानै ड्रागस फालांगिरिजों लोगोसे ड्रागसफोरखौ बोखांनो हायो । ड्रागसजों लोगोसे हमनो हानाय फालांगिरिनि मुंखौ जिल्लानि सिङाव थानाय रुनिखाता पुलिस थानानि हाथिसार ओन्सोलनि दादगारि गामिनि रुंसारि बाब्लु बिश्वासनि फिसाज्ला 29 बोसोर बैसोनि पिंकु बिश्वास आरो बे दरसे गामिनिनो रुंसारि राम चान्द मार्डिनि फिसाज्ला 28 बोसोर बैसोनि श्याम मार्डि होन्नानै पुलिसआ मिबथि होयो । संदान्नाय समाव बिसोर सानैनिफ्राय 500 नित्राजिपाम टेब्लेट , 3496 एस पि एस पि एइस इ एन टेब्लेट , गंनै मबाइल हेन्डसेट , 1.220 भारतनि रां , 1776 भुटाननि रांखौ बोखांनो हादोंमोन होन्नानै उफ्रा पुलिस बिबानगिरि प्रकाश मेधिआ मिबथिहोयो । दासिम चिरां जिल्लानि सिङाव थानाय गुबुन गुबुन ओन्सोलाव आइन बेरेखा ड्रागस फालांगि खालामनायजों लोब्बा थानाय सुबुंफोरखौ हमनो हादों आरो बिसोरखौ जोबथेसालिआव दैथायहरनायबो जादों होन्नानै बुङो । पुलिस बिबानगिरिआ लोगोसे बुंबावोदि , जायखि - जाया आइन बेरेखा खामानिनि हेंथायै लोब्बा थानाय सुबुंनि सायाव पुलिस बिफानआ गोख्रों राहा लागोन ।

चिराङाव सानै ड्रागस फालांगिफोर हमदों

मुसलपुर , 10 अक्टबर : बागसा जिल्लानि सा ओन्सोलाव थानाय दारागाव लावखार ओंखाम जाग्रा जायगाखौ लानानै शनिबारखालि मुसलपुरआव मोनसे दुंहाव थासारि सोमजियो । 200 निबो बांसिन हौवा आरो हिन्जावफोरा मुसलपुर पुलिस थानानि लांगोनायाव दुंहाव थासारि सोमजिहोयो । दारागावनि साब्रै लाइमोनफोर फारियै तपन बर' , गपिल बर' , दाब्ला रामसियारि आरो पुतुल देउरिखौ पुलिसआ हमनानै लाबोनायाव बे दुंहाव थासारिआ नुजाथिदों । मिबथिनाय बादिब्ला , बाक्सा जिल्लानि भारत - भुटान सिमनाजों नांजाबनाय दारागावआव थानाय लावखार ओंखाम जाग्रा जायगानि हाबग्रा गेटखौ बन्द खालामनायाव जायगानि राइजो - राजा आरो बेसरकारि फसंथाननि सोद्रोमाफोरनि गेजेराव मैया बुलाय - सोलाय जानाय जाथाया नुजाथिदोंमोन । बे जाथायखौ लानानै बेसरकारि फसंथान एबा एनजिअया मुसलपुर पुलिस थानायाव गसर थिसन्नाय लोगो लोगो पुलिसआ थांनाय हरनि समाव साब्रै लाइमोनखौ हमनानै पुलिस थानायाव लाबोयो । अजद दैखांनाय बादिब्ला , दारागाव दिरिं इक' टुरिजिम ससाइटि मुंनि मोनसे एनजिअ फसंनानै लावखार ओंखाम जाग्रा हान्जानिफ्राय आइन बेरेखायै रां लादोंमोन । जायगानि राइजो राजाफोरा गामिनि लामा , दालां लुफुंनायनि थाखाय फसंथानआ बोसोरारि 40 रोजा रां हरनायनि गोरोबथा जादोंमोन । उनाव फसंथानआ गिबि बोसोरआव 3.000 रां आरो थांनाय बोसोराव 20.000 रां हरदोंब्लाबो फसंथानआ राइजो - राजानो होनाय बाथ्राखौ मावफुंनो हायैआव जायगानि सुबुंफोरा खुद्रिखाङो । मैया बेनि सोमोन्दै दारागावआव राइजो - राजाफोरा मेल खुंनानै फसंथाननि दैदेनगिरिफोरखौ हांख्रायदोंब्लाबो सासेबो दैदेनगिरिआ बाहागो लायाखैमोन । उनाव राइजो - राजाफोरा दारागावनि गेजेराव फसंनाय बे लावखार ओंखाम जाग्रा जायगाखौ बोखारनो नाजानायाव मोननै हान्जानि गेजेराव बुलाय - सोलाय जाथाया नुजाथियो । फसंथानआ राइजो - राजाफोरनि सायाव गसर थिसन्नाय बादियै पुलिसआ साब्रै लाइमोनखौ खानानै थानायाव लाबोयो । बे जाथायखौ लनानैनो गामिनि 200 निबो बांसिन हौवा - हिन्जावफोरा मुसलपुर थानायाव धर्ना होनानै साब्रै लाइमोनखौ थाबैनो हगारनांगौनि दाबि खालामनायजों लोगोसे दारांगावनि लावखार आँखाम जाग्रा थिलिखौ बन्द खालामनो दाबि देखाङो । बेनि सोमोन्दै दारागाव जौगाखां आफादनि नेहाथारि सिताराम गयारिआ बुडोदि , दिहिरा बियाबनि इउपिपिएल दोलोनि बिजाथि जगदिश रामसियारिनि दैदेन्नायाव सानै - साथामसो लाइमोनफोरा एनजिअनि मुङाव थांनाय माखासे साननिफ्रायनो आइन बेरेखायै रां आजावबोदों । जायगानि राइजो राजाफोरा लावखार ओंखाम जाग्रा जायगायाव समाजनि बारगा जेरै जौ आरो बायदिसिना समाज बेरेखा जाथायफोरा नुजाथिबोनायखौ फोरमायनानै बे थिलिखौ थाबैनो बोखारनांगौनि दाबि खालामदों ।

दारागाव लावखार ओंखाम जाग्रा जायगाखौ लानानै मोननै बिथिङाव दुंहाव थासारि

अस्ल' , 10 अक्टबर : देग्लाइ 2020 माइथायनि गुबुन गुबुन आयदानि नबेल बान्था मोनगिरिफोरनि मुंफारिलाइखौ सानसेनि उन उन फोसावबोनानै शनिबारखालि बे बोसोरनि गोजोन नबेल बान्था मोनगिरिनि मुंखौबो फोसावनाय जायो । नबेल बान्था आफादआ बे बोसोरनि गोजोन नबेल बान्थाखौ वर्ल्ड फुड प्रग्राम ( डब्लिउ एफ पि ) नो होनाय जाबाय । अलखद सम आरो गोब्राब थासारिनि समाव मुलुगनि निखावरि सुबुं आरो आंखालनि गेजेराव थानाय सुबुंफोरनो जाग्रा आदार जगायनानै होनाय आरो मदत खालामनानै अन्सायनाय बिहोमा होनायनि थाखाय वर्ल्ड फुड प्रग्रामनो बे बोसोरनि गोजोन नबेल बान्थाखौ होनाय जादों । मख'नो गोनांदि , थांनाय बोसोरनि गोजोन नबेल बान्थाखौ इथिअपियानि गाहाय मन्थ्रि अबि आहमेद अलीनो होनाय जादोंमोन । बे बान्थाखौ अलीनो हादतनि सुथुर एरित्रियाजों नांनाय दावहाखौ फोजोबनानै गोजोन लाबोनो हानायनि थाखाय होनाय जादोंमोन । मख'जाथावदि , वर्ल्ड फुड प्रग्रामआ थांनाय बोसोर 2019 आव मुलुगनि दर 88 हादतफोरनि खमैबो 10 कौटि सुबुंफोरनो जाग्रा मुवा जगायनानै होदोंमोन । डब्लिउ एफ पिआ मुलुगनाङै उखैनायखौ होखारनो आरो जाग्रा रैखाथिखौ बांहोनो थाखाय खामानि मावग्रा बयनिख्रुइ देरसिन आफाद । बेनि सिगां रासायनिक बिगियानखौ लाफानानै गुबुन गुबुन आयदायाव नबेल बान्था मोनगिरिफोरनि मुंखौ फोसावखांबाय । बे बोसोरनि गोजोन नबेल बान्थानि थाखाय गासै सा 318 बिजाथिफोरा आर'जलाइ गथायदोंमोन । आर'जलाइ गथायनायनि जोबथा अक्टआ 1 फेब्रुवारीआवमोन । बे बोसोरनि नबेल बान्था देरहागिरिफोरनो सना मेडेलजों लोगोसे 8.27 कौटि राङै बान्था होनाय जागोन ।

डब्लिउ एफ पिनो 2020 नि गोजोन नबेल बान्था

गसाइगाव , 10 अक्टबर : बर' खुगा मेथाइनि मिबथिसार जानाय गुबुन सासे रोजाबगिरि एबा खनगिरि लादुरा नार्जारिआ थांनाय माखासे साननिफ्रायनो देहानि गोब्राब जेंनायाव गोग्लैनानै दङ । बर' खुगा मेथाइयाव राइजो - राजाफोरनि गेजेराव मिबथिसार जानाय लादुरा नार्जारिआ गावनि नाजाथाबनायनि गेजेरजों बर' हारिमुनि खुगा मेथाइनि आयदायाव गोबां मेथाइफोर रोजाबलांदोंमोन । दिनै बि देंखोगिरिआ थांनाय 7 बोसोरनिफ्रायनो गोबां खैदां - खैफोदनि गेजेरजों जिउखौ दैदेन्नो गोनां जादोंमोनब्लाबो मोनसेबो हान्जा , आफादफोरा बिथांनि देहा हालोदनि सायाव खौरां लानाय नुनो मोनाखै होन्नानै अजद सिखारदों । थांनाय समफोराव नख'रनि रांखान्थि लोरबां हालोदनि गेजेरावबो लादुरा नार्जारिआ गोबां बर' खुगा मेथाइजों लोगोसे गुबुन गुबुन रोखोमनि मेथाइफोरखौ रोजाब बोनानै बर' खुगा मेथाइनि बाख्रिआव बिहोमा होबोदोंमोन आरो सासे गागि देंखोगिरि महरै गावखौनो सिनायथि होनो हादोंमोन । कक्राझार जिल्लानि गसाइगाव महकुमानि सिङाव थानाय बारकामबिल गामियाव 1952 माइथायाव जोनोम मोन्नाय लादुरा नार्जारिआ 17 बोसोर बैसोनिफ्रायनो गावनि नाजानायजों बर' खुगा मेथाइफोर रोजाबबोदोंमोन । माखासे बर' मेथाइखौ बिथाङा केसेट महरैबो दिहुन्नो हादोंमोन आरो गावनि लिरनाय आरो सुजुनायावनो बर' खुगा मेथाइखौ सुबुंफोरनि गेजेराव दिन्थिफुंनो हादोंमोन । जौसेनिबो बांसिन मेथाइ सुजुनाय आरो देंखो रोजाबनाय लादुरा नार्जारिआ दुलाराय बर' हारिमु आफादनि आफाद फसंनाय समनिफ्रायनो बर'जों लोगोसे गवालपारीया आरो असमीया मेथाइफोरबो रोजाबनानै खोनासंग्रा सुबुंफोरनि गोसोखौ जै खालामनो हादोंमोन । समाज आरो हारिमु बिथिङाव नांथाबनायनि थाखाय बिथांखौ बर' थुनलाइ आफाद , असम साहित्य सभा , फरायसा आफादनि जौसाङाव गेवलां बरायजानायजों लोगोसे गसाइगाव महकुमा खुंथायनिफ्रायबो गनायथि लाइ मोन्नो हादोंमोन । मख'नो गोनांदि , हारिमु आयदायाव सासे गागि देंखोगिरि महरै गावखौनो सिनायथि होनो हानाय लादुरा नार्जारिआ सरकारि बिथिंनिफ्राय देंखोगिरिफोरनो होनाय रांखान्थि हेफाजाब पेन्सननि थाखायबो नैथि खेब आर'जलाइ जमा होनायनि उनावबो नाथाय बे खाबुखौ मोन्नो हायाखैमोन । नैथि खेब देंखोगिरि पेन्सननि थाखाय आर'जलाइ थिसन्नाय जादोंब्लाबो रावनिबो हेफाजाब मोनैयाव दासान्दि देहानि रुइलांनायाव देहायारि जेंनाजों मोगा - मोगि जानांदों लादुरा नार्जारिआ । नार्जारिआ फारफ्रोमथिंजायनिफ्रायबो रांखान्थि हालोदजों लोरबां जानायाव गावनि फाहामथाय लानायनि फार्से गोब्राब जेंनाजों मोगा - मोगि जानांदों । मख'नो गोनांदि , जाय समाव आसामनि गासै देंखोगिरिफोरनि मुङाव रांखान्थि हेफाजाब होबोनाय जादों बेबादि समावनो बर' हारिनि गुबुन सासे गागि मिबथिजानाय देंखोगिरिआ रांखान्थिनि लोरबां हालोदजों मोगा - मोगि जानांनानै दासान्दि गोबां खस्थ'नि गेजेरजों जिउखौ दैदेन्नो गोनां जादों । फार्सेथिं देंखोगिरिनि देहा हालोदनि सायाव खुंथायनि सासेबो खौरां लाहैयाखै होन्नानैबो अजद सिखारदों ।

बर' खुगा मेथाइनि देंखोगिरि लादुरा नार्जारिआ फाहामथाय लानायाव रांखान्थिनि जेंनाजों मोगा - मोगि जानांदों

कक्राझार , 10 अक्टबर : सोलिफु बोसोर 2020 माइथायनि थांनाय 27 जानुवारीखालि जानानै थांनाय बर'फोरनि थामथि जारिमिनारि गोजोन गोरोबथा थामहिनबा बिटिआर गोरोबथानि सागानगिरि इउनाइटेड बड' पिपुल्स अर्गेनाइजेसन सुंद'यै इउबिपिअआ बे बिटिआर गोरोबथानि गेजेरजों माखासे बोसोर सिगांनिफ्राय गावसिनि दाबि खालामबोबाय थानाय बि के वाइ अ सिआ मोखथां महर मोनबाय । बिटिआर गोरोबथानि दफायाव मख'नाय बादियै बिटिआरनि बाइजोआव थानाय बर' फिसाफोरनि जौगाथाय , रैखाथि आरो थामोन्थानि थाखाय बर' - कसारि वेलफेयार अटनमास काउन्सिल दाफुंनो बिजेपि दैदेन्नाय आसाम सरकारआ बावैसो सान सिगां मन्थ्रि केबिनेटआव गनायथि होनायनि साननैसो उनावनो इउबिपिअनि दैदेनगिरि आरो सोद्रोमाफोरा बिजेपि हान्जाखौ फैबाय थानाय बिसायख'थिफोराव आबुङै हेफाजाब होनो थाखाय थियारि जादों । गावसिनि दाबिखौ जाफुंसार होनायनि थाखाय फैबाय थानाय समफोराव सोलिफु राइज्यो सरकार खुंथायनि गोहोआव थानाय बिजेपि हान्जाखौ हेफाजाब खालामनायनि असिलायै शुक्रबारखालि इउ बि पि अनि आफादगिरि मिहिनिस्वर बसुमतारिजों लोगोसे आफादनिफ्राय सा 700 नि बांसिन बिबानगिरि आरो सोद्रोमाफोरा बि जे पि हान्जायाव हाबो । राइज्योनि राजथावनि गुवाहाटी नोगोरमानि श्रीमन्त शंकरदेब कलाक्षेत्रआव खुंनाय मोनसे मेहेरगोनां हाबाफारिनि गेजेरजों राइज्योनि गिबि मन्थ्रि सर्बानन्द सन'वाल , देहा आरो रांखान्थि मन्थ्रि ङ हिमन्त बिश्व शर्मा , राइज्यो बिजेपिनि आफादगिरि रन्जित दासजों लोगोसे गोबां मन्थ्रि , एम एल एफोर आरो बिजेपिनि गोबांथार दैदेनगिरिफोरनि नुजाथिनायाव इउबिपिअनिफ्राय सा 700 नि बांसिन दैदेनगिरि आरो सोद्रोमाफोरा बिजेपि हान्जायाव हाबो । इउबिपिअनि दैदेनगिरि आरो सोद्रोमाफोरखौ गिबि मन्थ्रिआ गामसाजों बरायनानै फैबाय थानाय समफोराव बिटिआरनि बाइजोआव थानाय बर' फिसाफोरनि थाखाय जौगाथायनि खामानि मावलांनो लोगोसे खौसेयै आसामखौ जौगाखांहोनायाव खौसेयै खामानि मावलांनो थाखाय खावलायो । बे हाबाफारियावनो मन्थ्रि हिमन्त बिश्व शर्मायाबो हान्जायाव गोदानै हाबफैनाय इउबिपिअनि गासै दैदेनगिरि आरो सोद्रोमाफोरखौ बरायनायजों लोगोसे सोलिफु राइज्यो सरकारआ बर' हारिनि अनगायै गासै हारिनि समान जौगाथाय आरो अन्सायलु हाबा मावनायनि थाखाय बिजेपिआ बे रोखोम हेफाजाबखौ मोन्नो हादों आरो बिजेपिजों लोगो नांनानै खामानि मावनो गोबांयानो सिगांबोदों होन्नानै फोरमायदों ।

इउबिपिअनिफ्राय सा 700 नि बांसिन दैदेनगिरि - सोद्रोमाफोरा बिजेपिआव

भबानिपुर , 11 अक्टबर : सरुपेटायाव शनिबारखालि गंसे गारिनिफ्राय खमैबो 2 केजि 200 ग्राम लिरथायनि सनाखौ बोखांनो हादों । आयेन बेरेखायै फालांगि खालामनाय सना आरो खबब्रै साखा गोनां गोजा गाबनि कारजों लोगोसे साथाम लाइमोनफोरखौ पुलिसआ खानो हानायावबो जाफुंसारदों । मख'नो गोनांदि दिनै दुलाराय आसाम कलिता जनगस्टि फरायसा आफादआ फोसावनाय आसाम बन्धनि गोहोम गोग्लैनाय समावनो सरुपेटा बाजाराव गंनै कारजों लोगोसे मोनसे लाइमोन हान्जाया सफैदोंमोन । सरुपेटायाव बन्ध जानानै थानायनि थाखाय सरुपेटा बाजाराव जिरायनानै थानाय फरायसा आफादनि माखासे दैदेनगिरि आरो सोद्रोमाफोरा नुनानै गंनै गारियाव थानाय लाइमोनफोरखौ सन्देह'जों थोंजोङै नोजोर लाखियो । लोगो लोगो सरुपेटा बाजाराव थानाय पुलिस हान्जाया गंनै गारिनि खाथियाव थांनायाव गंसे गारिया गुबुन जायगायाव थांदोब्लाबो ए एस 07 किउ 7668 नम्बरनि एल्ट कारआव थानाय साथाम लाइमोनफोरखौ खानायजों लोगोसे गारिनि सिङाव सिग्रोमनायनि गेजेरजों गोबां बिबांनि सना आरो माखासे बेसादफोरखौबो बोखांनो हादों । बिसोर साथाम लाइमोनफोरनि मुङा फारियै लक्षिमपुर जिल्लानि ब्रै नं धरमपुरनि राजदुल हक , गसाइदलनिनि नुर जामाल हुसेइन आरो तिनिबेडानि अबु हानिफ होननानै सिनायथिनाय जादों । बिसोरखौ लानानै दासान्दि जाथायनि सायाव पुलिसआ सोंथि खालामनायखौ सोलिहोबाय थादों होन्नानै सुलुङाव फोरमायदों ।

सरुपेटायाव 2 के . जि 200 ग्राम सना बोखांदों

जों बयबो मिथिगौदि गोथां मैगं - थाइगं आरो फिथाय - सामथायफोरखौ जायोब्ला देहा सोलेरआ गाहामै आरो बेराम - आजारनिफ्रायबो उदांयै थायो । मख'जाथावदि जेब्ला जोंनि देहा सोलेरआ थोजासे बिबांनि फिथायफोर आरो मैगं - थाइगंफोरखौ मोनाब्ला देहा सोलेरआ माखासे इसारा होयो । बेफोरनो जादों - ( 1 ) जेब्ला देहायाव फ्लेटआ बाङाइ जानो हमो अब्ला मेंनाय मोनसो गारो । गोथां मैगं - थाइगं , मटर , किडनी सबाइबिमा बेगर , गरसि बेगर , राजमा आरो दालि बायदियाव फ्लेट थायो । बेफोरखौ जानानै फलिक एसिडखौ मोन्नो हायो । ( 2 ) मोदोम सानायाबो मैगं - थाइगंफोरखौ खम जानायनि मोनसे इसारा होनाय जानो हागौ । फारियैनो मोदोम सानाय जायोब्ला देहायाव पटासियाम बाङाइ जानायनि इसाराबो जानो हागौ । गोथां मैगंफोर जेरै - पालें , सुइच चार्ड आरो सुइट पटेट बायदिया पटेसियामनि फुंखा । ( 3 ) मुवा - बेसादफोरखौ बावगारनाया सरासनस्रा बाथ्रा । नाथाय बेयो गले गले जायोब्ला हेल्थ एबा खर' मेलेमआ थियै गैयैनि इसारा । बेयो मेलेमआव पषणनि बाङाइ जानायनि इसारा । ( 4 ) हाथाय मोदोमआव थै ओंखारबाय थायोब्ला बेयो साबजायै अरेल हेल्थनि मोनसे लोखोन । खुगाखौ मोजाङै सुवाब्ला बेक्टेरियाआ जमा जायो , जायनि जाहोनआव हाथाय मोदोमआव थैगयो । बेनि अनगायै देहायाव भिटामिननि खम जायोब्ला हाथाय मोदोमआव थै गयो । भिटामिन सि मोन्नो थाखाय लेबु , शिमला फानलु , ब्रकली , टमेट , गोथां मैगंफोरखौ जानांगौ । ( 5 ) मैगंफोर आरो फिथायफोरखौ जानानै देहायाव फाइबारखौ सुफुंनो हायो । बोथोरनि फिथाय अट्स , नाट्स , सीडस् , सबायबिमा बेगर , नोरसिं , बिन , मटर बायदिनि बेगरफोराव गोबां फाइबार मोनो । ( मख'नो गोनांदि , गाहाम देहानि राहाफोरखौ आजावनायनि सिगां डाक्टारनि सुबुरुन लानाया गाहाम ) ।

देहायाव माखासे लैखोनफोर नुजायोब्ला थाजिम फिथाय आरो मैगं - थाइगं जानांगौ

कक्राझार , 11 अक्टबरः आथिखालनि डिजिटेल मुगायाव साफ्रोमबो सुबुं माहारिनि थाखाय सोलोंथाय लानांगौनि गोनांथि दसै । मानोना बे मुगायाव लिरनो - फरायनो रोङै सुबुंफोरा थासारिजों गोरोबनो गोब्राब जासै । जायखि - जाया खामानि , मावखुलिनि खामानि , बहाबा बेरायनो थांनाय बायदिफोराव लिरनो - फरायनो रोङै सुबुंफोरा गोब्राब जेंनाजों मोगा - मोगि जानो गोनां जायो । बेखौनो नोजोर बोनानै चिरां जिल्लानि सिङाव थानाय खुंग्रिं ओन्सोलनि दहलाफारा गामिनि दावहारु क्लाबआ बैसो जानाय लिरनो - फरायनो रोङै सुबुंफोरनि थाखाय मोनसे सोलोंथाय होनायनि मावबादा बेखेवदों । शनिबारखालि दहलाफारा गामिनि गुदि फरायसालिआव बैसो गोराफोरनि थाखाय बेसेननाङै सोलोंथाय बादाखौ बेखेवनाय जायो । दहलाफारा गामिनि गावबुरा मनिलाल नार्जारिआ फोरमायनाय बादिब्ला , गामिनि आरो खाथि - खालानि लिरनो - फरायनो रोङै बैसो गोरा सुबुंफोरखौ जेरैब्लाबो गाव - गावनि मुंखौ लिरनो हानाय एबा सागान होनो हानायबादि फोरोंथाय होनायनि असिलायै बे बेसेननाङै सोलोंथाय मावबादाखौ लानाय जादों । बे मावबादानि गेजेरजों गामि आरो खाथि - खाला ओन्सोलनि लिरनो - फरायनो रोङै गोबां बैसोगोरा सुबुंफोरखौ फोरोंथाय होनो थांखि लानाय जादों ।

लिरनो–फरायनो रोङै बैसोगोराफोरनि थाखाय बेसेननाडै फोरोंथाय मावबादा खुंदों

बाक्सा , 21 आगस्ट : बाक्सा जिल्लानि सिमलागुरि गामिनि बर'नि मुंदांखा थुनलाइगिरि , खन्थाइगिरि , सल'मा लिरगिरि , थुनलाइ बान्था मोनगिरि , समेस्वरि बान्था मोनगिरि , आजिरा मोन्नाय फोरोंगिरि थामहिनबा मैहुर सल'मा बिजाबनि थाखाय बयजोंबो मिबथिजानाय धरणिधर औवारिआ 72 बोसोर बैसोआव बृहस्पतिबारखालि मोनाबिलि 8.30 रिंगायाव गोजौ थै नारसिन्थायनि जाहोनाव अरायनि थाखाय बे बुहुमखौ नागारलाङो । 1948 माइथायनि 4 डिसेम्बरआव जोनोम मोन्नाय बिथां औवारिनि बिमानि मुङा दुबिबाला औवारि आरो बिफानि मुङा चन्द्रमहन औवारि । बिथां धरणिधर औवारिआ गुदि सोलोंथायखौ 1958 माइथायाव ओन्सोलनिनो लुवासुर गुदि फरायसालिआव जागायजेन्नानै गेजेर सोलोंथायखौ 1961 माइथायाव मासगाव नब'शक्ति गेजेर फरायसालिनिफ्राय उथ्रिनो हायो । बेनि उनाव 1965 माइथायाव गोजौ फरायसालि जोबथा आन्जादआव एइसजे आरो नब'शक्ति गोजौ फरायसालिनिफ्राय नैथि मासि लानानै उथ्रिसारो । गोजौ फरायसालिखौ उथ्रिसारनायनि उनाव गोजौ सोलोंथायनि थाखाय सरभगनि बनरगाव कलेजआव मुं थिसन्नानै 1966 आरो 1969 माइथायाव फारियै पिइउ आरो बिए आन्जादखौ उथ्रिसारनो हायो । मख'नो गोनांदि , बिथाङा पिइउ आन्जादखौ उथ्रिसारनायनि उनावनो 1968 माइथायनि 16 डिसेम्बरआव बासबारि गेजेर फरायसालिआव गाहाय फोरोंगिरि महरै साख्रि मावजेनो । बिए आन्जादखौ उथ्रिनायनि उनाव 1987 माइथायाव बिएड आन्जादखौ बरपेटा कलेजनिफ्राय उथ्रिसारनो हायो । बेनि उनाव बिथाङा 1997 माइथायाव एमए आन्जादखौ असमीया आयदायाव गुवाहाटी मुलुग सोलोंसालिनिफ्राय उथ्रिसारनो हाबावो । मख'नो गोनांदि , बिथां औवारिआ खामानि मावनाय गेजेर फरायसालि आरो गोजौ फरायसालि गंसे फरायसालि महरै 2007 माइथायनि 1 डिसेम्बरआव सरजाबजानायनि उनाव बिथां औवारिआ बे फरायसालिनि बिबान मोन्नाय गाहाय फोरोंगिरि महरै साख्रि मावनानै 2008 माइथायनि 31 डिसेम्बरआव आजिरा मोनो । नोजोर होथावनादि , बिथां धरणिधर औवारिआ फरायसा समनिफ्रायनो हारिनि राव , थुनलाइ , सोलो बायदि जौगानायनि थाखाय मेंनाय आरो बानाय गैयालासे हाबा मावबोदोंमोन । बिथांनि मख'जाथाव मावबिबानफोरा फारियै 1960 निफ्राय 1963 सिम लुवासुर लाइब्रेरिनि थुनलाइ नेहाथारि , 1964 निफ्राय 1967 सिम हावली मौजा कृस्टि आफादनि गाहाय नेहाथारि , 1975 निफ्राय 1983 सिम बरपेटा जिल्ला बर' थुनलाइ आफादआव थामथि खेब आफादगिरि , 1984 निफ्राय 1989 सिम 'दि बड' खुगा लाइसिनि गाहाय सुजगिरि , बर' थुनलाइ आफादनि बड' टार्मिन 'लजी साब कमिटिनि लिंथुमगिरि , बर' थुनलाइ आफादनि बड'डिमासा टेक्सबुक प्रेपारेसन साब - कमिटिनि लिंथुमगिरि , 1985 निफ्राय 1986 सिम कक्राझारनि बर' थुनलाइ आफादनि गाहाय मावख'आव लुफुंनाय रुपनाथ ब्रह्म भवननि रांखान्थि फान्ड बाहायनायनि सायाव नायसंगिरि , 1985 निफ्राय 1986 सिम बर' थुनलाइ आफादनि अडिटर , 1986 निफ्राय 1988 सिम बर' थुनलाइ आफादनि बान्जायनायाव गुडउइल मिसननि सोद्रोमा महरै बाहागो लानाय , 1986 निफ्राय 1989 सिम असम साहित्य सभा आरो गुबुन ट्राइबेल साहित्य सभा जेरै बर' , मिचिं , राभानि गेजेरजों बेखेवजानाय गुडउइल मिसनआव सोद्रोमा महरै बाहागो लानायफोरानो मख'जाथावना । बेनि अनगायैबो बिथाङा गोबां आफाद , गौथुमफोर फारियै बासबारि सप्ताहयारि बाजारनि आफादगिरि , ग्रीन मानासनि बोसोनगिरि , मानास बिबार वेलफेयार ससाइटिनि बोसोनगिरि , बर' रेबग्रा जथुमनि आफादगिरि , दुलाराय बिटिसि स्मल टी आबादारि ससाइटिनि आफादगिरि , मानास नेसनेल पार्कनि वाइल्ड लाइफ वार्डेननि हाबा मावबोदोंमोन । बेनि अनगायैबो धरणिधर औवारिआ बर' . असमीया आरो इंराजि राव - थुनलाइ जौगानाय फार्से गोबां बिहोमा होलांदों । बिथांनि सोरजिजानाय राइथाय , खन्थाइ , सावरायथाय , सुंद' सल ' , सल'मा बिजाबफोरा फारियै - मैहुर सल'मा ( 1980 ) , मोदै खन्थाइ ( 1971 ) , गान्दु सिंनि लाइजाम गांसे ( सुंद' सल ' , 1979 ) , बर' चुति गल्फ संकलन ( राव सोलायनाय सुंद' सल ' 1987.1988 ) गोथेनाय लामायाव गोदान आगान ( सुंद' सल ' 2017 ) , बर' थुनलाइनि महर ( रायथाइ आरो सावरायथाय 2004 ) , दासिमबो गामिनि सिमां नुनो हाया ( खन्थाइ - 2018 ) , एतियाउ गावरे सपन रसिब पारे ( असमीया खन्थाइ ) फोरानो मख'जाथावना । बेनि अनगायैबो बिथाङा गुबुन गुबुन लाइसि , बिसम्बि , खौरां लाइसिफोराव बेसेन गोनां लिरबिदां लिरनानै बर' आरो असमीया थुनलाइनि बाख्रिखौ आबुं खालामनायजों लोगोसे गुबुन गुबुन सावरायमाफोराव बेसेन गोनां लिरबिदा लिरनानै फरायथिना बाहागो लागिरिफोरखौ मुहिहोनो हानायजों लोगोसे थुलुंगाखां होदों । बिथाङा गुबुन गुबुन समाव बर' असमीया आरो इंराजि राव - थुनलाइ जौगानायनि थाखायबो खामानि मावबोदोंमोन । बिथांनि मख'जाथाव माव'थायफोरा जादों फारियै - नर्थ गुवाहाटी , आसाम एबिलिटिनि सिङाव बर' - असमीया - इंराजि डिक्सनारिआवबो गुबुन सासे कम्पिलार्स महरै खामानि मावदों , सिआइएलएल , मइसुरनि सिङाव बर' रावखान्थियावबो खामानि मावदों , आसाम टेक्सबुक प्रडाक्सन करपरेसन गुवाहाटी आरो एससिइआरटिनि बान्जायनायाव बर' टेक्सबुक प्रेपारेसन कमिटिनि सोद्रोमा महरैबो बाहागो लादों । बेजों लोगोसे साहित्य अकाडेमिनि सोद्रोमा महरैबो खामानि मावबोनाया मख'जाथावना जादों । बेबादिनो बर' थुनलाइनि बाख्रिआव गोबां बिहोमा होनायनि थाखाय बिथाङा 1997 माइथायाव बर' थुनलाइ आफादनिफ्राय " समेस्वरी ब्रह्म बान्था " , 2011 माइथायाव " थुनलाइयारि पेन्सन " आरो 2014 माइथायाव " प्रमद चन्द्र ब्रह्म थुनलाइयारि बान्था " खौ मोन्नो हादोंमोन ।

मैहुर सल'मानि लिरगिरि धरणिधर औवारिआ आरो गैलिया , ( आफाद , गौथुमफोरा गोथौ दुखु फोरमायदों )

कक्राझार , 11 अक्टबर : बि टि सि बिसायख'थिया थांनाय 4 एप्रिलआवनो खुंजानो गोनांमोनब्लाबो नाथाय करना साग्लोबसारनायनि जाहोनआव बिसायख'थिखौ फावसायनो गोनां जादों । बिसायख'थिखौ फावसायनाय आरो बि पि एफ दैदेन्नाय बि टि सि खुंथायनि समआ थुंगेनाय बादियै थांनाय 27 एप्रिलनिफ्रायनो बि टि सिआव सोलिबोगासिनो दङ' राइज्यो बेंगिरिनि खुंथाया । बेराफार्से राइज्योनि बिसायख'थि आयगआ बिसायख'थि खुंफिन्नायनि अक्ट'खौ दासिम फोसावफिन्नाय जायाखैब्लाबो बिटिसि हालामआव सोलिगासिनो दङ खुंजानो गोनां बिसायख'थिखौ लानानै दुंहाव राजखान्थि थासारिआ । बि टि सि बिसायख'थिआव देरहानानै खुंथायखौ दखलआव लानायनि मिजिंजों दासान्दि गुबुन गुबुन राजखान्थि हान्जाफोरानो बिसायख'थि फोसावदिंनायाव मुखुबै नांथाबगासिनो दङ' । बेराफार्से 2021 आव खुंजागोन राइज्योनि बिधान सभा बिसायख'थिया । बे नोजोर होनानै राइज्योनाङैनो दासान्दि राजखान्थि फोथाराव बिसायख'थिनि बारहावाआ गोख्रोङै सोलिगासिनो थादों । सोलिफु आसाम सरकार खुंथायनि गोहोआव थानाय बि जे पि हान्जाया बि टि सिआवबो खंथायनि गोहोखौ दखलाव लानो स्रोदयै सोलो बाहायगासिनो थानायबादि मोन्दांथि लादों । खुंजानो गोनां बि टि सि बिसायख'थि आरो राइज्योनि बिधान सभा बिसायख'थिखौ नोजोर होनानै बि जे पि हान्जाया कक्राझारआव फैगौ 12 निफ्राय 14 अक्टबरसिम सानथामनि हाबाफारिजों हान्जानि एस टि मर्सानि राइज्योयारि मावफुंमेल खुंफुनो थाखाय साखा - फारा जादों । बे हाबाफारिनि बागै शनिबारखालि कक्राझार जिल्ला बि जे पिनि आफादगिरि बिभुति बरगयारिआ मोनसे खौरांगिरि मेलनि गेजेरजों फोरमायथिदों । कक्राझार सहरआव थानाय बि जे पिनि मावखुलिआव मोनसे खौरांगिरि मेल हांख्रायनानै बिभुति बरगयारिआ बुंदोंदि , खुंजानो गोनां बि टि सि बिसायख'थियाव बि जे पिआ हार्सिङै मोन 26 बियाबफोराव साखाफारा जानानै दङ । बि जे पि दैदेन्नाय सोलिफु राइज्यो सरकार आरो आसाम सरकारआ सरासनस्रा राइजो - राजाफोरनि थाखाय जौगालु आरो अन्सायलु खामानि मावनायनि थाखाय बे समाव बि जे पिनि सायाव राइजो - राजाफोरनि फोथायथिया गोख्रोङै बांसिन्दों । बेखौ नोजोर होनानै बि टि सि बिसायख'थियाव राइजो राजाफोरनि आबुङै हेफाजाब मोन्नायनि गेजेरजों बिजेपिआ बां सानखो मासि देरहानानै सरकार दागोनआ रोखा । बिथाङा बुंबावोदि , बिजेपि हान्जाया आसामाव सरकार खुंथायनि गोहोआव फैजेन्नाय समनिफ्रायनो राइज्योनि गासै हारिनि थाखाय समान जौगाथाय आरो अन्सायलु हाबा मावबोदों । गाहाय मन्थ्रि नरेन्द्र मदिनि दैदेन्नायाव दुलाराय हादरनाडैनो सुबुं अन्सायलु गोबां बिथांखिफोरा बेखेवजादों आरो सरासनस्रा राइजो - राजाफोरनि थाखाय जौगानाय लाबोदों । फैगौ 12 अक्टबरनिफ्राय जागायनो गोनां बिजेपिनि मावफारिया मेल खुंनायनि थाखाय थाख - थियारि खालामनाय हाबाफारिआ सोलिगासिनो दङ होन्नानै फोरमायनायजों लोगोसे बे हाबाफारिआव राइज्योनि गुबुन गुबुन जिल्लाफोरनिफ्राय गोबां बि जे पिनि थान्दैफोर , दैदेनगिरिफोर सोद्रोमा आरो मावथिफोरजों लोगोसे गोबां राइजो - राजाफोराबो बाहागो लाफैगोन होन्नानै कक्राझार जिल्ला बि जे पिनि आफादगिरि बिभुति बरगयारिआ फोरमायबावदों । बिथाङा फोरमायनाय बादिब्ला , आसामनि राइज्योयारि बि जे पिनि आफादगिरि रन्जित कुमार दासआ 12 अक्टबर , देहा आरो सोलोंथाय मन्थ्रि ड ० हिमन्त बिश्व शर्माया 13 अक्टबर आरो गिबि मन्थ्रि सर्बानन्द सनवालआ 14 अक्टबरआव बाहागो लाफैनायनि खोथा ।

कक्राझारआव फैगौ 12.13,14 अक्टबरआव बि जे पि एस टि मर्सानि राइज्योयारि माव'फुं मेल

कक्राझार , 11 अक्टबर : कक्राझार लक'सभानि बारग' एम पि सानसुमा खुंगुर बैसोमुथियारिआ बावैसो सान सिगां गहपुरआव एबसुनि बारग' दैदेनगिरिनि न'आव बुफाय - बुसि खालामनाय आरो गाग्लोबनाय जाथायखौ गोथौवै दुखु मोननाय फोरमायनायजों लोगोसे बे जाथाया बर' समाजनि थाखाय जोबोद दुखुनांथाव आरो बेयो मोनसे राजखान्थियारि खैसार खालामनाय होन्नानै गोख्रों रावजों अजद होदों । शनिबारखालि कक्राझार प्रेस क्लाबआव मोनसे खौरांगिरि मेल हांख्रायनायनि गेजेरजों बारग' एम पि बैसोमुथियारिआ एबसुनि बारग' दैदेनगिरि बुद्धिराम बसुमतारिनि नख'रआव गाग्लोबनाय जाथायखौ गोख्रों रावजों सोंखारियो आरो एबसुनि बारग' दैदेनगिरिफोरनि सायाव राजखान्थियारि खैसार खालामनानै बेबादि गाग्लोबनाय आरो सोंखारिनायखौ बन्द खालामनो सांग्रांथि होयो । बेजों लोगोसेनो बैसोमुथियारिआ बावैसो सान सिगां राइज्योनि केबिनेटआ आसामनि गेजेराव बर' कसारि वेलफेयार अटनमास काउन्सिल गायसन्नायनि थाखाय गनायथि होनायखौबो गोजोन्नाय गैयै फोरमायदों । लोगोसे हादरआव बर' रावआ गोबां बोसोर सिगांनिफ्राय भारत संबिजिरनि 8 थि फारिलाइयाव थिसनजादों । नाथाय मानो दासो राइज्योआव लोगो मावख'यारि राव महरै गनायथि होजाखो ? राइज्यो सरकारआ राइज्योनि मोन 6 हारिफोरनो एस टि होनो सिगांफार्से आवगायनायनि सायावबो बैसोमुथियारिआ गोजोन्नाय गैयै फोरमायनायजों लोगोसे एस टि होनायनि सिगां गले - गले सानग्रोनो राइज्यो सरकारखौ खावलायो । बेराफार्से बि टि सिआव दासान्दि मडेल कड अफ कन्डाक्ट सोलिगासिनो थानाय समाव बि टि सिखौ माबोरै बि टि आर मुङाव सोलायनो हाखो होन्नानै राइज्यो बेंगिरि आरो राइज्यो सरकारनिसिम सोंथि दैखांनानै बेयो कड अफ कन्डाक्टखौ सिफायनायनि अजद होबावो । बारग' एम पि बैसोमुथियारिआ फैगौ 15 अक्टबरआव कक्राझारनि खोदोमतलायाव थानाय निर्भाना गार्डेनआव बारग' एबसुनि दैदेनगिरिफोर , मावथिफोर आरो मेलेमजिबिफोरनि नैथि जर'खा सावरायमेल खुंनाय जागोन होन्नानैबो खौरांगिरि मेलनि गेजेरजों फोरमायथियो ।

एबसुनि बारग' दैदेनगिरिफोरनि सायाव सोंखारिनाय आरो गाग्लोबनायखौ बारग' ; एम पि बैसोमुथियारिआ दुखु फोरमायदों

लक्ष्नौ , 11 अक्ट'बर : जापाननि राजथावनि टकिय' सहराव 2021 माइथायनि जुलाइ दाननिफ्राय जागायजेन्नो गोनां गेलेमुनि देरसिन बादायलायनाय अलिम्पिक गेम्सनि साखा - फारा जानायनि थाखाय अलिम्पिक बाउन्ड एथलिट बिथांखिनि गेजेरजों सोलिफु अक्ट'बर दाननि फैगौ 15 अक्ट'निफ्राय खुंनो लादों नेसनेल एथलिटिक्स केम्प । उत्तर प्रदेशनि प्रयाग राजजों सोमोन्दो थानाय गेलेगिरि अजित कुमार आरो मुजफ्फर नोगोरनि राहुलआबो बे एथलिटिक्स केम्पआव बाहागो लानो थियारि जादों । एथलिटिक्स फेडारेसन अफ इन्डियाआ अलिम्पिकनि थाखाय गोख्रों थियार खालामनायनि फारसेबो बे समाव थांखि लादों । हादतनि गेलेगिरिफोरखौ लानानै मिजिंथिनानै बांसिन क्वालिफाइड खालामनो हानाय बायदि लकडाउननि उनाव गिबि खेब नेसनेल केम्पखौ फसंनो थाखाय थांखि लादों । बे बिथांखिनि गेजेरजों दुलाराय हादतनिफ्राय सा 24 एथलिटफोरखौ साइख'नानै बिसोरखौ पाटियाला आरो बेंगालुरुयाव फोरोंथाय होगोन । पाटियालायाव 15 अक्ट'बरनिफ्राय आरो बेंगालुरुयाव 25 अक्ट'बरनिफ्राय फोरोंथाय बादाया जागायजेनगोन ।

अलिम्पिकनि थाखाय नेसनेल एथलिटिक्स केम्पआव अजित आरो राहुलआ बाहागो लादों

अखरटखौ देहानि थाखाय गाहाम बुंनाय जायो । मानोना बेखौ जोंनि सानफ्रोमबोनि जानायाव बाहायोब्ला बयनिबो थाखाय मुलाम्फा गोनां । अखरटआव हेल्दि फेट , फाइबार , भिटामिन आरो मिनारेल्सआ आबुं बिबांनि थायो । बेखौ ब्रेन फुडबो बुंनाय जायो । अखरटखौ जानायाव बाहायनायनि मुलाम्फाफोरा जादों - ( 1 ) अखरटआ ब्लाड प्रेसार आरो कलेस्ट्रलनि बिबांखौ सामलायनायाव मदत होयो । ब्रेड फुड जानायनि जाहोनाव बेयो गोसोआव लानो हानाय गोहोनि थाखाय मुलाम्फा गोनां । बेयाव थानाय भिटामिन बि आरो फलेटसआ गोसो खांनो हानाय गोहोखौ बांहोनायाव गुन गोनां । ( 2 ) अखरटाव थानाय आल्फा लिनलेनिक एसिडआ देहा सोलेरआव थैनि लाथा खानायखौ होबथायो । बेजों बिखानि बेरामनि जेंनायाबो खम जायो । जायखि जाया रोखोमनि बिखानि जेंनानि थाखाय बेयो मुलाम्फा गोनां । ( 3 ) मोनसे संदान्नायनि बादिब्ला , जाय आइजोफोरा सप्ताहआव खेबनै 28 ग्राम अखरट जायो , बिसोरनाव टाइप 2 डायबिटिस जानायनि बिबाङा 24 जौखोन्दो बाङाइ जायो । सानसेयाव मोन्नै - मोनथाम अखरट जायोब्लाबो थोजासे जायो । अखरटआव भिटामिनजों लोगोसे प्रटिन आरो खनि मुवाफोराबो थोजासे बिबांनि थायो । बेयाव एन्टिअक्सिडेन्टजों लोगोसे अमेगा - 3 एसिड अर्थराइटिसनि जेंनाखौबो बाङाइ खालामनायाव मदत खालामो । बेयाव माइक्रन्युटिएन्ट , जिंक आरो मेगनेसियामखौबो थोजासे बिबांनि मोनो । ( 4 ) देहानि लेरथायखौ बाङाइ खालामनायजों लोगोसे बेयो एन्टि एइजिं गुनजों आबु । गोजां बोथोरआव खर'नि खानाया रानस्राव आरो खावफि जानाय जेंनायाबो बाङो , बेबायदियाव अखरटनि थावआ खर'नि खानायनि थाखाय मुलाम्फा गोनां । इन्टारनेसनेल जार्नेल अफ फार्मास्युटिकेल साइन्सेज एन्ड रिसार्चआ संदान्नायनि गेजेरजों मोननाय बादिब्ला , अखरटनि थावआव कापुर आरो नीमनि बिलाइखौ गलायना फुदुंना नेमखान्थि बादियै खर'आव मालिस खालामोब्ला गोबाव समनिफ्रायनो जाबोनाय खर'नि खावफिनि जेंनानिफ्राय रेहाय मोन्नो हायो ।

अखरटआ बिखानि जेंनाजों लोगोसे डायबिटिसखौबो सामलायो

गसाइगाव , 11 अक्टबर : राज्योआव थांखु हारिनि मुलि बाहायनाय आरो फाननायखौ होबथानायनि फोसावथाय होनायनि समावनो सोनाब बंगनिफ्राय सिमा ओनसोल बारबोनानै आसामाव आयेन बेरेखायै हाबफैनाय थांखु लाबोग्रा गं 2 ट्राकजों लोगोसे सा 4 सुबुंजों लोगोसे गसाइगाव पुलिसआ हमनो हानायाव जाफुंसारदों । मिथिनो मोननाय बादिब्ला थांनाय हरनि समाव गसाइगाव महकुमानि नांजाबनाय 31 नं माहारियारि राजा लामानि पुलिसनि सिग्रोमनायाव डब्लिउ बि 63.5101 आरो ए एस 17 सि - 2522 नम्बरनि गंनै ट्राकनि फोरमानलाइखौ आनजाद खालामनाय समावनो थांखु लाबोनायनि थाखाय जेबो बिथोननि फोरमानलाइखौ दिन्थिनो हायैयाव गंनै ट्राकखौ जब्द खालामनानै गसाइगाव पुलिस थानासिम लानानै फैयो । गसाइगाव पुलिस थानानि बिबानगिरि मन्तुराम बराया खौरां बिजोंनि सिगाङाव फोरमायनाय बादिब्ला गंनै ट्राकआव लाबोनाय थांखु हारिनि बेसादफोरा आयेन बेरेखामोन । जेराव जि एस टिनि जेबो फोरमानलाइ दिन्थि हायैनि थाखाय मोनसे गसर आजावना लानानै पुलिस बिफानआ संदाननायखौ जागायजेनदों । गुबुन फारसेथिं आसामाव होबथानाय थांखु फालांगिनि बिथिङाव राज्यो सरकारआ गोख्रों होबथानायनि फोसावथिखौ मिथिहोनायनि उनावबो मा राहाजों गोबां बिबांनि थांखुखौ माहारियारि सिमा ओनसोल बारनानै आसामाव आयेन बेरेखायै हाबफैनो हाखो आरो बे फालांगिजों सोरनि लोबबा दं बेनि सायाव गासिबो बाथ्राया संदाननायनि गेजेरजों रोखा जागोन होन्नानै महकुमा पुलिसनि बिबानगिरिआ मिथिहोदों । दासान्दि गसाइगाव पुलिस थानायाव 437.2020 नम्बराव मोनसे गसर थिसननानै गंनै ट्राकआव थानाय थांखुफोरखौ जब्द खालामनायजों लोगोसे आयेन बेरेखा फालांगिनि हेंथायै गोख्रों राहा लादों गसाइगाव पुलिसआ । बे जाथायजों लोगोसेयै लोब्बा थानाय गंनै ट्राकनि सालायगिरिफोर एबा सोनाब बंग कचबिहारनि महम्मद आमजाद हुसेइन आरो महम्मद आब्दुल रसिदजों लोगोसे कक्राझार जिल्लानि थागिबि महम्मद ताहेब आलि आरो महम्मद हानिब आलिखौ पुलिसआ हमनानै जाथायनि सायाव सोंथि खालामनायखौ साजा होनायनि गेजेरजों सोलिहोबाय थादों होन्नानै गसाइगाव पुलिस थानानि बिबानगिरि मन्तुराम बराया खौरां बिजोंनि सिगाङाव फोरमायथिदों । गंनै ट्राकनिफ्राय जब्द खालामनाय थांखुनि बेसेनआ बाजाराव खमैबो 10 लाख रां जागौमोन होननानै पुलिसआ मिथिहोदों ।

गसाइगावआव गुबुन राज्योनिफ्राय होबथाजानाय थांखु लाबोनाय गंनै ट्राकजों लोगोसे सा 4 सुबुंखौ खादों

गुवाहाटी , 12 अक्टबर : एसिया हादरनि गेजेरावनो नैथि रेल साइटिं थाफानाय दालां बगिबिलआ हादरनि गेजेरावनो गंसे मख'जाथावना दालां जानानै दङ । गासै 4.94 कि : मिः गोलाव बगिबिल दालांजों थाफानाय रेल साइटिजों गाबोन समबारनिफ्राय राजधानी एक्सप्रेसआ खारजेनगोन । सुलुंनिफ्राय मिबथिनाय बादिब्ला , डिब्रुगड़निफ्राय जागायजेन्नानै गोदान दिल्लीसिम राजधानी एक्सप्रेसआ रावना होलांगोन । 02505 नम्बरनि राजधानी एक्सप्रेसआ गिबियै बगिबिल दालांनि गाहायाव थानाय रेल ट्रेकजों खारजेनगोन । बेनि उनाव फैगौ 15 अक्टबरआव गोदान दिल्लीनिफ्राय डिब्रुगड़सिम बे राजधानी एक्सप्रेसआनो फैफिनगोन होन्नानै सुलुङाव फोरमायदों । गाबोननिफ्राय खारजेन्नो गोनां राजधानी एक्सप्रेसआ हादरनि मोन 23 रेल स्टेसनफोराव लाखिनाय जागोन । मख'नो गोनांदि , भारतनि गाहाय मन्थ्रि नरेन्द्र मदिआ आसामनि मख'जाथावना आरो एसिया हादरनि गेजेरावनो नैथि गोलावसिन बगिबिल दालांखौ थांनाय 2018 नि 2 डिसेम्बरखालि थामहिनबा आगुनि गाहाय मन्थ्रि अटल बिहारी बाजपेयीनि जोनोम सानआव बेखेवनानै होदों । बे बगिबिल दालांखौ गासै 5.900 कौटि रांनि बाजेटजों हिन्दुस्तान कनस्ट्राक्सन कम्पानीआ बानायफुदोंमोन । गिबि खेब बगिबिल दालांजों खारजेन्नो लानाय राजधानी एक्सप्रेसनि गेजेरजों हादरनि गुबुन गुबुन राइज्योफोराव एबा जायगासिम दावबायलांनायनि फार्से आसामनि सुबुंफोरा मोजां खाबुखौ मोन्नो हागोन । बेनि अनगायैबो बगिबिल दालाङा भारतीय सान्थ्रिफोरनि थाखाय जोबोद गोनांथार जादों । मानोना अरुनाचल प्रदेशनि सिमना ओन्सोलाव थानाय चीनजों दावहा जायोब्ला बे दालांखौ सान्थ्रिफोरा थि समावनो गोनांथारै बाहायनो हागोन । आसामनि गिबि मन्थ्रि सर्बानन्द सनवाल आरो राइज्यो बेंगिरि जगदिश मुखिआ बै समनि बेखेवनाय समाव गाहाय मन्थ्रि नरेन्द्र मदिजों लोगोसेयै बगिबिल दालाङाव थाबायनानै साफ्रोमखौबो थुलुंगाखां होनो हादों ।

दिनैनिफ्राय बगिबिल दालांजों राजधानी एक्सप्रेस खारसिगोन

कक्राझार , 12 अक्टबर : कक्राझार जिल्लानि सिङाव थानाय फकिराग्रामनि गाहाय हाथायसालिआव थांनाय हरनि 2.30 रिंगासो समाव मोनसे गिख्रंथाव अर खामनाय जाथाया महर मोनो । बे अर खामनाय जाथायजों हाथायसालिनि खमैबो गं 55 गलाफोरजों लोगोसे गं 12 गुदामफोरा खामनानै सेवहांगार जायो । गला बिगुमाफोरा फोरमायथिनाय बायदिब्ला बे अर खामनाय जाथायाव गासै 1 कौटि रांनि बांसिन धोनफोरा खहा जादों । एरैहाय , अर खोमोरग्रा बिफाना बे अर खामनाय जाथायनि सायाव खौरां मोनहैनाय लोगो लोगो कक्राझारनिफ्राय हरखाबै जाथायथिलियाव सफैदोंमोनब्लाबो नाथाय अर खोमोरग्रा गारि सहैनायनि सिगां गासै गलाफोरा खामनानै अबुङै खहा जाजोब्बायमोन । बे अर खामनाय जाथाय सोमजिनायखौ लानानैनो रबिबारखालि फकिराग्राम हाथायसालियाव दुंहाव थासारि सोमजियो । खहा जाजानाय गला बिगुमाफोरा रबिबारखालि जायगायाव थामहिनबा फकिराग्रामआवनो फायार ब्रिगेड थामहिनबा अर खोमोरग्रा गारि थायैनि अजद होनानै हेंथा सोमावसारनानै फकिराग्रामआव मोनसे फायार ब्रिगेड स्टेसन फसंनो थाखाय दाबि खालामनायजों लोगोसे बे अर खामनायजों खहा जाजानाय गासै गलादारफोरनि थाखाय खहा सुफुंथाय होनायनि राहा लानो सरकारनिसिम दाबि खालामनानै हेंथा सोमावसारो ।

फकिराग्राम हाथायसालियाव गिख्रंथाव अर खामनायजों गं 55 गला आरो गं 12 गुदामफोरा सेवहांगार

गोदान दिल्ली , 12 अक्ट'बरः भारतनि रांखान्थि राहाया 2050 सिमआव चीन आरो आमेरिकानि उनाव मुलुगनि थामथि देरसिन रांखान्थि गोनां हादत जागोन । मेडिकेल जार्नेल लेन्सेटआव सेबखांनाय मोनसे संदान्नायनि बादिब्ला भारतनि रांखान्थि राहाआ ब 2100 सिमाव बे थाखोआवनो थाबाय थागोन । 2017 आव भारतआ 7 थि देरसिन रांखान्थि गोनां हादतमोन । लेन्सेटआ 2017 खौ बिथा खालामनानै भारतआ 2030 सिमाव आमेरिका , चीन जापाननि उनाव ब्रैथि रांखान्थि बेबस्था गोनां हादत जागोन आरो 2050 आव जापानखौ गाहायाव दोन्ना भारतआ सिगांलांगोन होन्ना बुंदों । बे फारिलाइयाव आथिखालाव भारतआ बाथियाव दं । भारतनि उनाव फ्रान्स आरो ब्रिटेइन दं । मदि सरकारनि आसा खालामनायफोराबो बेबायदिनो । थांनाय मे दानआव नीति आयगनि लेङाइ मासिगिरि राजिब कुमारआ बुंदोंमोनदि , 2047 सिमाव भारतखौ थामथि देरसिन रांखान्थि राहा गोनां हादत बानायनांगौ । करना इनफेक्सन गोसारनायनि सिगां जापान सेन्टार फर इकनमिक रिसार्चआ थांनाय बोसोरनि डिसेम्बरआव मोनसे संदान्नायाव बुंदोंमोनदि , भारतआ 2029 सिमाव जापानखौ गाहायाव दोन्ना थामथि देरसिन रांखान्थि राहा गोनां हादत जागोन । 2025 सिमाव 5 ट्रिलियन डलार रांखान्थि राहा गोनां हादत जानो भारत सरकारा थांखिबो लादों । लेन्सेट पेपारआ सांग्रांथि होदोंदि , नाइजिरियाआव दिदोमै जौगाखांनायजों लोगोसे चीन आरो भारतआव हाबाफारि मावग्रा बैसोनि सुबुं अन्जिमाया गोबां दावख्लायगोन , अदेबानि भारतआ गोजौ थाखोआवनो थाबाय थागोन ।

2050 सिमाव भारतआ थामथि देरसिन रांखान्थि गोनां हादत जागोन

कक्राझार , 12 अक्टबर : थांनाय 4 एप्रिलआव खुंजानो गोनांमोनब्लाबो नाथाय गिख्रंथाव कभिड - 19 नि जाहोनाव दिन्दांनानै दं बि टि सि नि बिसायखथिया । दासान्दि बि टि सि आव सोलिगासिनो राइज्यो बेंगिरि खुंथाय । बेराफार्से , गुबुन गुबुन राजखान्थि हान्जाफोरा बिसायखथिखौ खुंनो थाखाय राइज्यो बिसायखथि आयग आरो सरकारनि खाथियाव दाबि खालामबोबाय थादों । बिसायखथि खुंनायनि अक्टखौ गोदानै फोसावफिन्नाय जायाखैब्लाबो नाथाय गोख्रोङै सोलिगासिनो थादों गासै राजखान्थि हान्जाफोरनि बिसायखथि फोसावदिंनाया । लोगोसे खुंजानो गोनां बि टि सि बिसायखथिनि दावहायाव ओंखारनो साखा - फारा जानाय गुबुन गुबुन राजखान्थि हान्जाफोरनि बिजाथि आरो दैदेनगिरिफोरानो गाव - गावखौ देरहागोननि दाबिदार खालामबोबाय थादों । बुब्लियावनो सोनाब कक्राझार बियाबनि एम एल ए आरो बि पि एफ राजखान्थि हान्जानि लेङाइ आफादगिरि रबिराम नार्जारीआबो खुंजानो गोनां बि टि सि बिसायखथियाव बि पि एफ हान्जायानो बांसानखो मासि देरहानानै 4 थि खेबनि थाखाय फिन खुंथायनि गोहोयाव फैफिनगोन होन्नानै दाबि खालामदों । रबिबारखालि कक्राझारआव खौरांगिरिफोरजों मोगा - मोगि जानायाव एम एल ए नार्जारीआ बुङोदि , बे खेबनि खुंजानो गोनां बिसायखथियावबो राइजो - राजाफोरनि आबुङै मदत मोन्नायनि गेजेरजों बि पि एफ हान्जाया नांगौसेबां मासि देरहानानै 4 थि खेबनि थाखाय सरकार दाफिनगोना रोखा । बि पि एफ हान्जाया थांनाय 2005 निफ्रायनो हालामनि गासै हारि - हारिसाफोरनि थाखाय समानै जौगाथाय आरो अन्सायलु खामानि मावबोदों , बे हिसाबै राइजो - राजाफोरा बि पि एफ नि सायाव फोथायनाय दं आरो फैबाय थानाय बिसायखथियावबो भट होनानै बि पि एफ हान्जाखौ देरहासार खालामगोन । फैबाय थानाय समाव हालामनि थागिबि राइजो - राजाफोरनि जौगालु , गोजोन , खौसेथि आरो गोग्गो आबहावया दानो थाखाय मडेल बि टि सि खालामगोन होन्नानैबो एम एल ए नार्जारीआ बुंबावयो । बेजों लोगोसेनो बि टि सि आव गोग्गो सुबुं खुंथाय आरो गोजोन खौसेथि जौगाथायनि थाखाय दिनबाव खालामाजासे थाबैनो बिसायखथिखौ खुंनो थाखाय राइज्यो सरकार आरो बिसायखथि आयगखौ खावलायो । बि टि सि आव मडेल कड अफ कन्डाक्ट जाबसिन्नाय आरो सोलिफ कभिड - 19 नि अलखद समाव बे हालामनि राइजो - राजाफोरा गोबां जेंना - जेंसिफोरजों मोगा - मोगि जानांदों आरो थांनाय 6 दाननिफ्रायनो बि टि सि आव गासै जौगाखां हाबा - हुखाफोरा थाबथानानै दङ । बि टि सि आव राइज्यो बेंगिरि खुंथायनि समाव बे हालामनि सुबंफोरा बायदि मोन्नांगौ मोन्थायफोरखौ मोनाखै होन्नानैबो एम एल ए रबिराम नार्जारीआ अजद होबावयो ।

बि पि एफआ बि टि सि आव ब्रैथि खेबनि थाखाय सरकार दागोनः रबिराम नार्जारी

कक्राझार , 11 अक्टबरःकक्राझार जिल्लानि सिङाव थानाय फकिराग्राम हाथायसालिआव थांनाय हरआव सोमजिनाय गिख्रंथाव अर खामनाय जाथायनि सायाव मेजिस्ट्रेट थाखोनि संदान्नो थाखाय कक्राझार जिल्ला बेंगिरि भास्कर फुकनआ बिथोन होबाय । बे अर खामनाय जाथायथिलियाव थांनानै रबिबारखालि जिल्ला बेंगिरि भास्कर फुकन , कक्राझार एस पि राकेश रशन , सोनाब कक्राझार बियाबनि एम एल ए रबिराम नार्जारी मोनहा खौरां लाहैदों । खौरां लाहैनायनि उनाव जिल्ला बेंगिरि फुकनआ जाथायनि सायाव संदान्नायनि गेजेरजों खहा जाजानाय गलादारफोरनो खहा सुफुंथाय होनायनि सायाव खुंथायजों सावरायनाय जागोन होन्नानै खोथा होयो । मख'नाय जायोदि , बे अर खामनाय जाथायाव गं 55 नि बांसिन गलाफोर अर खामनानै आबुङै सेवहांगार जादों लोगोसे 1 कौटिनि बांसिन धोनआ बे जाथायजों खहा जानायनि मोन्दांथि लादों । सरासन्ना संदान्नायनि गेजेरजों मिथिनाय बायदिब्ला बे अर खामनाय जाथायआ मोब्लिबयारि जोंखांनायनिफ्राय सोमजिदों । नाथाय खौरां लिरजासिमाव अर खामनाय जाथाय सोमजिनायनि गुबै जाहोनखौ मिथिनो मोन्नाय जायाखै ।

फकिराग्राम अर खामनाय जाथायनि सायाव मेजिस्ट्रेट थाखोनि संदान्नो जिल्ला बेंगिरिया बिथोन होबाय

गोदान दिल्ली , 21 आगस्ट : भारतनि दावगाफुनाय लाइमोन टेनिस गेलेगिरि सुमित नागलआ गावनि गोख्रों नाजाथाबनानै गेलेनायनि गेजेरजोंबो मोनसे सेटखौल' देरहानानै गुबुन मोन्नै सेटखौ जेन्नांनायनि जाहोनाव टुर्नामेन्टनिफ्राय ओखारनांबाय । चेक गणराइज्योआव थांनाय सप्ताहनिफ्राय जागायजेन्नाय प्राघ अपेन चेलेन्जार टेनिस टुर्नामेन्टनि मैया गेलेनाय क्वार्टार फाइनाल मेचखौ भारतनि सुमित नागलआ सुइजार्लेन्डनि गोख्रों गेलेगिरि स्टान वावरिंकानि हेंथायै गोख्रों गेलेदोंमोन । अदेबानि बे गेलेनायाव नागलआ गिबि सेट फइन्टखौ लानो हादोंमोनब्लाबो उननि मोननै सेटखौ फारियै जेन्नो गोनां जानायनि जाहोनाव थांखि लानाय सिमाङा फेलें जायो । मुलुगनां हौवा टेनिस रेंकिंयाव 127 थि सारियाव जायगा लानानै गेलेनाय सुमित नागलआ रेंकिंनि 17 थि गेलेगिरि वावरिंकानि हेथायै गोख्रों गेलेना गिबि सेट फइन्टखौ गासै 6.2 फइन्टआव दखल खालामनो हादोंमोन । बेनि उनाव सुइजार्लेन्डनि गेलेगिरिया उननि मोननै सेटखौ 6.0,6.1 आव देरहानो हानानै थोंजोङै टुर्नामेन्टनि सेमि फाइनालाव सहैनो हायो । बे मेचखौ देरहानो थाखाय सुइजार्लेन्डनि गेलेगिरिया सुमित नागलनि हेथायै गासै 1 घन्टा 19 मिनिट सम गेलेनो गोनां जादोंमोन । बे मेचआव भारतनि नागलआ वावरिंकानि हेंथायै माखासे गेलेनायाव सोमोनांथाव दिन्थिनो हादोंमोन । बेनि सिगांबो सुइजार्लेन्डनिनो गेदेमा टेनिस गेलेगिरि रजार फेडारारनि हेंथायैबो थांनाय बोसोरनि इउ एस अपेननि गेलेनायाव मोनसे सेटखौ देरहानो हानायनि उनाव उननि सेटखौ जेन्नायजों टुर्नामेन्टनिफ्राय ओखारनांदोंमोन ।

भारतनि सुमित नागलआ क्वार्टार फाइनाल मेचखौ जेन्नानै टुर्नामेन्टनिफ्राय ओखारनांबाय

गोदान दिल्ली , 12 अक्ट'बर : भारतनि फुटबल हान्जानि बारग' केप्टेन गौरामांगि सिंआ बुङोदि , थांनाय माखासे बोसोरनिफ्रायनो भारतनि फुटबल हान्जानि गेलेनाया आवगायगासिनो दं । बे आवगायनायाव गेलेगिरिफोरनि मेलेमआरि गोसोआरि आरो देहायारि बिथिंखौ गोख्रों लाखिनाया जोबोद गोनांथार जादों । 34 बोसोर बैसोनि गौरामांगिआ हादतनि फुटबल गेलेनायनिफ्राय आजिरा लानानै दासान्दि आइ लिगआव एफ सि बेंगालुरु इउनाइटेडनि लोगो कच महरै बिबान सामलायदों । जेराव कभिड - 19 नि उनाव गिबि फुटबल टुर्नामेन्ट आइ लीग क्वालिफायार मेचखौ गेलेनो थांगासिनो दं । वर्ल्ड मेन्टेल हेल्ट साननि हाबाफारियाव बाहागो लानानै ए आइ एफ एफ डट कमनिफ्राय बारग' केप्टेन गौरामांगिआ बुङोदि , साफ्रोमबो गेलेगिरि आरो कचफोरा गोसोयारि दिदोम एबा गोख्रों लाखिनाय आयदानि सायाव बाथ्रा सावरायदों । जेराव बे जेंनाजों जुजिनानै भारतनि फुटबल गेलेगिरिफोरनि गेलेनाया गोबां सोलायबोनो हादों होन्नानै बुङो । गौरामांगिआ बुंबावदोंदि , बेयो जोबोद मोजां बाथ्रादि , गेलेगिरि आरो कचआ बे समाव गेलेगिरिफोरनि गोसोयारि जेंनानि सायाव नोजोर लाखिनानै बे जेंनाजों मोगा - मोगि जुजिनो थियारि जादों । भारतनि गेलेगिरिफोरा गुबुन हादतनि गेलेगिरिफोरजों गेलेफानायाव खाबु गोनां आरो हादतनि साफ्रोमबो गेलेगिरिफोरा गाव - गावनि फुटबल केरियार दानायाव मदत मोन्नायनि फारसे फोरमान दिन्थिनो हागोन होन्ना मिजिंथिबावो । बारग' गेलेगिरिया बुंबावोदि , बेनि सिगां सुबुंफोरा बेबायदि जेंनानि सायाव जेबो नोजोर लाखियाखैमोन । नाथाय सुबुंफोरा दासान्दि मिथिनो हादोंदि , जुदि जेंनाखौ दबथायनोब्ला बेयाव जेबो लाजिनायनि बाथ्रा फैनाङा होन्नानै बुंनायजों लोगोसे बेबायदि सान्नाया गेदेर बाथ्रा होन्नानै बारग' गेलेगिरिया बुंथियो ।

मेलेमआरि जेंनाखौ बोस्रांनो हानाया भारतनि फुटबलनि थाखाय गेदेर बाथ्राः गौरामांगि

कक्राझार , 13 अक्ट'बरःबिटिसिनि खुंजानो गोनां बिसायख'थियाव जाय हान्जाया बां सानखो मासि देरहागोन बे हान्जाजों लोगो नांनानै बिजेपिआ सरकार दागोन । बे बाथ्राखौ बुंदों आसाम बिजेपिनि आफादगिरि रन्जित कुमार दासआ । राइज्यो बिजेपिनि आफादगिरि दासआ कक्राझाराव सान्नैनि हाबाफारिजों खुंजानो गोनां बिजेपि जनजाति मर्चानि राइज्योयारि मावफारिया मेलाव बाहागो लाफैनानै बुंदोंदि , खुंजानो गोनां बिटिसि बिसायख'थियाव बिजेपिआ हारसिङै मोन 26 बियाबफोराव बादायनो साखा - फारा जानानै दं । बे हिसाबै जाय हान्जाया बांसिन मासि देरहानो हागोन बे हान्जाजों लोगो नांनानै बिजेपिआ बिटिसिआव सरकार दागोन । बिथाङ खौरांगिरिफोरजों मोगा - मोगि जानाय समाव बुंबावोदि , बिपिएफनि माखासे गागि आरो गिबि सारिनि दैदेनगिरिफोरा हान्जानि गेजेराव बेले - बेजे सोमजिनायनि थाखाय बिजेपि हान्जायाव हाबगासिनो दं आरो माखासे बिपिएफनि दैदेनगिरिफोरा बिजेपिजों फोनांजाब लाखिगासिनो दं । बिजेपि हान्जाया बिटिसि हालामाव 5 लाखनि बांसिन गोदान सोद्रोमाफोर थिसनखांबाय आरो ओन्सोलनि थागिबि सुबुंफोरनि जौगाथाय आरो अन्सायलुनि थाखाय खामानि मावगासिनो दं । बिटिआर गोरोबथाखौ मावफुंनायनि बेलायाव दासआ बुंबावोदि , बिटिआर गोरोबथानि समाव बिजेपि दैदेन्नाय आसाम आरो मिरु सरकारा खोथा होनाय बायदियै गोरोबथानि दफाफोरखौ मोनसेनि उनाव मोनसे मावफुंगासिनो दं । फैगौ 2021 आव खुंजानो गोनां राइज्यो बिधान सभा बिसायख'थिनि थाखायबो बिजेपिआ आबुङै साखाफारा होन्नानै फोरमायबावो ।

बिटिसियाव लोगो नांनानै बिजेपिआ सरकार दागोनः रन्जित दास

गोदान दिल्ली , 12 अक्ट'बरःअस्वगन्धाया मोनसे मख'जाथाव मुलि बिफां , जायखौ आयुर्बेदआव गोदो - गोदायनिफ्रायनो बाहायबोगासिनो । बेयाव थानाय मुलिनि गुनआ जायखि जाया गाहाम देहानि थाखाय मुलाम्फा गोनां । अस्वगन्धाया मोनसे एडाप्टजेन महरै हाबा मावो । थामहिनबा बेयो जोंनि देहानि मेंनायखौ मोजाङै सामलायनायाव मदत खालामो । बेनि अनगायै देहा सोलेर आरो खर' मेलेमनि थाखायबो गुबुन गुबुनै मुलाम्फा गोनां । अस्वगन्धानि बिलाइ आरो रोदाखौबो बाहायनाय जायो । बेनि गुनफोरा जाबाय - 1 . अस्वगन्धाया थैयाव कलेस्ट्रल आरो ट्राइग्लिसराइडसनि बिबांखौ खम खालामग्रा होन्ना मिथिजायो । जिब - जुनात आरो सुबुंफोरनाव संदान्नायाव बेयो रोखा जादों । बैसो गोराफोरनि सायाव 60 सान संदान्नायाव मोन्दोंदि , अस्वगन्धाया कलेस्ट्रलनि बिबांखौ 17 जौखोन्दोसिम आरो ट्राइग्लिसराइडसनि बिबांखौबो 11 जौखोन्दो बाङाइ खालामो । 2 . डायबिटिस बेरामिफोरनि थाखाय अस्वगन्धाया मुलाम्फा गोनां । संदान्नायाव मोन्नाय जादोंदि , अस्वगन्धाया थैयाव सुगारनि बिबांखौ खम खालामो । अस्वगन्धाया इन्सुलिन रिलीज आरो इन्सुलिन सेन्सिटिबिटिखौ बांहोयो । जायजों बेयो डायबिटिसजों भुगिनाय सुबुंनियाव ब्लाड सुगारखौ सामलायना लाखियो । 3 . बेरामफोर आरो बाइजोनि भाइरासनिफ्राय रैखाथि मोन्नायनि थाखाय इम्युनिटिआ गोख्रों जानाया गोनांथार । अस्वगन्धाया इम्युन सिस्टेमनि नेचारेल किलार सेल्सनि हाबाफारिखौ मोजांआव लाबायो । बे इम्युन सेल्सआ बेरामफोर आरो इनफेक्सनजों जुजियो । 4 . माखासे संदान्नायाव मोन्दोंदि , अस्वगन्धाया देहाआव कार्टिसलनि बिबांखौ गोहोम गोनाङै बाङाइ खालामो । कर्टिसलआ मोनसे स्ट्रेस हर्मन । देहायाव कार्टिसलआ बाङोब्ला देहानि मेंनाय आरो बायदिसिना बेले - बेजे सान्नायफोरा गोसोआव जाखांङो आरो गोसोआरिजों लोगोसे देहा सोलेरनि जेंनाया नुजायो ।

माखासे बेरामफोरनि फाहामथायनि गुन गोनां अस्वगन्धाया

बागसा , 13 अक्ट'बर : जायखि जेरावखि हान्जायाव थायाथों मानो बेखौ सोंखारिनाया सुबुं मोन्थायनि बेरेखा । मानोना गावनि गोसो बायदियै जायखि जाया हान्जा एबा आफादआव हाबनो हायो । बेयो गावबा गावनि मोन्थाय । थि बेबायदिनो आंबो बि पि एफ हान्जाखौ मोजां मोन्नानै बि पि एफ हान्जायावनो हाबदों । बेयो आंनि मोन्थाय । समबारखालि बागसा जिल्लानि 25 नं बागानपारा बियाबनि बिपिएफ हान्जानि बिजाथि पलिन्द्र बसुमतारिनि मदतआव बागानपारा ब्लक आइजो बि पि एफनि गेवलां जथुमाव गाहाय आलासि महरै बाहागो लानानै बे बाथ्राखौ बुङो ड ० अन्जलि दैमारीआ । बिथाङा बुंबावोदि , बि टि सि ओन्सोलनि लामा , दालां , स्कुल , कलेज , सावस्त्रि फाहामसालि बेफोर गासै लुफुंजानाया बि टि सि रादायनि उनावसो जानाय । बेनि सिगां बि टि सि ओन्सोला मा बायदिमोन बेखौ बयबो मिथिगौ । दिनै बिसायख'थिनि मुडाव बेखौ जायाखै होनब्ला मा जानो । सैथोआ अराय रोखा , बे मेलावनो बिपिएफ हान्जानि माव' गाहाय नेहाथारि प्रबिन बर'आ जथुमखौ बेखेवनाय बिबुंथिनि गेजेरजों बुङोदि , बिपिएफ हान्जानि गेजेराव दिनैसिम जेबो गावस्रानाय सोमजियाखै । नाथाय थांनाय सान्नैसोयाव बायदि निउस पर्टेल आरो मोखां बिजाबफोराव बिपिएफ हान्जा मावफुं आफादगिरि थामहिनबा राइज्यो सभानि एमपि बिस्वजित दैमारिखौ बिजेपि हान्जायाव थाबैनो हाबहैगोन होन्नानै फोसावबाय थादोंब्लाबो बे बिथिङाव बिथाङा गावनि नोजोर आरो थांखिखौ रोखा खालामनानै होदों । बि के डब्लिउ ए सि आरो बर' रावखौ आसामनि सरकारि लोगो मावख'आरि राव महरै गनायथि होनायखौ बरायनायनि सायाव बि पि एफ हान्जानि खायसे दैदेनगिरिफोरनि गेजेराव बाथ्रा दान्थेलाइनाय जादोंब्लाबो बे बाथ्रा दान्थेलाइनाया हान्जानि गेजेराव गावस्रा लायनायनि जेबो इसारा नङा । मानोना बे बिथिङाव बिथाङा रोखा खालामनानै होखादोंदि बिपिएफ हान्जानि खायसे दैदेनगिरिफोरनि गेजेराव बाथ्रा दान्थेलाइनाय जादोंब्लाबो बिथाङा बिपिएफ हान्जाखौ नागाराखै । बिथाङा बुंबावोदि , बि पि एफ आरो बिजेपि हान्जानि गेजेराव जा गोरोबलायनाय बे गोरोबलायनाया 2021 माइथायसिम थागोन । बेनि उनाव सोरजों गोरोबलायगोन एबा गोरोबलाया बेखौ उननि समाव हान्जाया थिरांथा लागोन । नाथाय दासिम बि पि एफ हान्जाया बेनि सायाव जेबो थिरांथा लायाखै । बबेखानि बिथाङा बुंबावोदि , थांनाय समफोराव बिपिएफ हान्जाया आसामनि आइन आफादनि बिसायख'थियाव जेरै किं मेकार महरै बाहागो लाबोदों थि बेबायदिनो फैगौ 2021 माइथायनि आसाम आइन आफादनि बिसायख'थियावबो किं मेकार महरै बिफाव लागोन । एरैहाय बि पि एफनि गाहाय नेहाथारि इमानुवेल मसाहारिआ बि जे पि हान्जायाव हाबहैनायखौ लानानै बुङोदि , सोरबाया हान्जाखौ नागारनानै थाङोब्लाबो हान्जाया जेबो ख'हा जाया । मानोना हान्जायाव सोरबा थांगोन आरो सोरबा हाबफैगोन । रावबो हान्जानि सायाव दिदोमथि नङा । हान्जानिफ्राय ओंखारनाय आरो हाबनाया गासै राजखान्थि हान्जायावनो सोलियो , बि पि एफ हान्जायावल' नङा । बि पि एफ हान्जाया फैगौ समाव थामहिनबा 4 थि खेबनि थाखाय बि टि सिआव बि पि एफनि आफादगिरि हाग्रामा महिलारिनि दैदेन्नायाव फिन सरकार दाफिनगोन बेयो रोखा । मथनगुरि बियाबनि बि पि एफ हान्जानि बिजाथि थामहिनबा आइजो बिपिएफनि लेङाइ आफादगिरि आक्तारा बेगमआ गावनि बिबुंथियाव बुङोदि , दिनैनि जा आइजोफोरनि नुजाथिनाय बे नुजाथिनायखौ नोजोर होनानै रोखायै बुंनो हायोदि , फैगौ बिसायख'थियाव बागानपारा बियाबनि बिपिएफ हान्जानि बिजाथि फलिन्द्र बसुमतारिनि देरहायानाया जौसे जौखोन्दो रोखा । बबेखानि फैगौ समाव बि पि एफ हान्जाया 4 थि खेबनि थाखाय बि टि सिआव सरकार दागोनाबो रोखा जाबाय । 5 रोजानिबो गोबां आइजोफोरा बाहागो लानायाव खुंफुजानाय बे जथुमखौ आफादगिरिनि मासि लानानै सामलायो बागानपारा ब्लक आइजो बिपिएफनि आफादगिरि मन्दिरा मुसाहारिया । बे गेवलां मेलाव आलासि महरै बाहागो लादोंमोन फारियै पि जे ए सि बि एमनि गाहाय बोसोनगिरि गंगाधर रामचियारि , बि टि सिनि बारग' इ एम बनमालि बर' , मथनगुरि बियाबनि बि पि एफ हान्जानि बिजाथि थामहिनबा आइजो बि पि एफनि आफादगिरि आक्तारा बेगम , बागानपारा बियाबनि बिजाथि पलिन्द्र बसुमतारि आरो हान्जानि गोबां दैदेनगिरिफोरा ।

बागानपारायाव आइजो बि पि एफनि गेवलां जथुम